އަންވަރު އިބްރާހީމް 27 May 2018, 10:55\n(24 މެއި 2017 އާ ގުޅޭ)\nރާމިޒާއަށް ހޭލެވުނީ ދަރިފުޅު ރޮއިގަން އަޑަށެވެ. ސިއްސައިގެން ތެދުވި ރާމިޒާ، ދަރިފުޅު ނެގިއެވެ. ނަމަވެސް އެ ދަރިފުޅުގެ ރުއިން ހުއްޓައެއް ނުލިއެވެ. އެ ރުއިން ދިޔައީ ހައްތަހާ ބާރުވަމުންނެވެ. ހަމަ ހިތުގައި ޖެހިޖެހިފައި ރޮނީއެވެ. އެ އަޑަށް ނަސީމަށް ވެސް ހޭލެވުނެވެ.\n"ކިހިނެއްވީ އަނެއްކާ؟" އެނދުން ތެދުވަމުން ނަސީމަށް އަހައިލެވުނެވެ.\n"ނޭނގެ. ދަރިފުޅު ރޯ އަޑަށް މަށަށް ވެސް ހޭލެވުނީ. ބަނޑުހައިވީ ކަންނޭނގެ" ރާމިޒާ ޖަވާބުދިނެވެ.\n"ދަރިފުޅުގެ ކަޅި ހާދަ ފެއްސޭ. ހިތްހަމަ ނުޖެހޭ ނުވަތަ ހާސްވާ ކަމެއް ދިމާވީ ކަންނޭނގެ. ނޫނީ ހުވަފެނެއް ފެނުނީ ކަންނޭނގެ" ނަސީމު ވާހަކަދެއްކީ އޭނާއަށް ހީވި ގޮތަށެވެ.\n"ވެދާނެ ތިހެން ވެސް. އެކަމަކު މިއީ އެހެންޏާ ވާ ގޮތެއް ނޫން. މާހައުލު ބަދަލުވީމާ ކަންނޭނގެ" ރާމިޒާއަށް ވިސްނުނުގޮތް އޭނާ ވެސް ފާޅުކުރިއެވެ.\nދަރިފުޅުގެ ރުއިން ހުއްޓާނުލުމުން އެންމެފަހުން ދަރިފުޅަށް ބުއްޖެއްސިއެވެ. އެއާއެކު ދަރިފުޅުގެ އަޑު ކެނޑުނެވެ. ގޭތެރެއަށް ހިމޭންކަން ވެރިވިއެވެ.\n"އަހަރެން ހާދަ ބިރެއް އެބަ ގަނޭ. މި ދަރިފުޅު އެގޮތަށް ރޮއިގަތީމާ މަގޭ މޭގަނޑު ހީވީ ހަމަ ނުކުތްހެން" ރާމިޒާގެ އިހުސާސްތައް އޭނާ ފާޅުކުރީ ދަރިފުޅަށް ނިދި ޖެހުނުކަން ޔަގީންވުމުންނެވެ.\n"އަހަރެންވެސް ބިރުގަތް. އެ މަންޖެ ރޮއިގަތް ގޮތުން ހީވީ ވަރަށް ބޮޑު ކަމެއް ވީހެން" ނަސީމަށް ކުރެވުނު އިހުސާސް ވައިއަޑުން އޭނާ ވެސް ހިއްސާކުރިއެވެ.\nގޭތެރޭގައި އޮތް ހިމޭންކަން ފަޅައިގެން ދިޔައީ ގޭގެ ދޮރުގައި ބަންކިޔާފައި އެއްޗަކުން ޖެހިއަޑަށެވެ. އެ އަޑާއެކު މުޅި ގެއިން ކަރަންޓް ދިޔައެވެ. ނަސީމަށް ކުއްލިއަކަށް ތެޅިގަނެވުނެވެ. ރާމިޒާއަށް ދެ ލޯ ބޮޑުކޮށްލެވުނީއެވެ. އެއަޑާއެކު ދަރިފުޅު ފެށީ ރޯށެވެ. ވީނުވީއެއް ނަސީމަކަށް ނޭނގުނެވެ. ހުއްޓުން އަރާފައި އިން ރާމިޒާއަށް ހަޅޭއްލަވައިގަނެވުނީއެވެ. އެ އަޑު ރަނގަޅަށް ބޭރު ނުވަނީސް އޭނާގެ އަނގަމަތީ ބާރު ކޮށްލީ ބޯ ފޮތިގަނޑެކެވެ. އަތުގައި އޮތް ދަރިފުޅު ގަޔާލާ ބޮނޑިކޮށްލަމުން ރާމިޒާ ތެޅިގަތެވެ. ފައިބުޑަށް ވެއްޓުނީ ނަސީމެވެ. ފުއްކިބައިގައި ޖެހި ޖެހީނުން ދަންމާލާފައެވެ. އެ މަންޒަރާއެކު ރާމިޒާގެ ލޯ ވެސް މަޑުމަޑުން މެރެމުން ދިޔައެވެ. މޭ މައްޗަށް އެރި ތޫނު ހަމަލާގައި ރާމިޒާގެ އެންމެ ފަހު ނޭވާ އެ ހަށިގަނޑުން ނުކުތެވެ. އަތުގައި އޮތް ދަރިފުޅުގެ ގިސްލުން އިތުވިއެވެ. ނަމަވެސް އެ އަޑު އެހީ ކާކުކަން ނޭނގޭ، ހަށިގަނޑު މުޅިން ނިވާވެފައިވާ ބައެކެވެ. އެ މީހުންގެ ބޭނުމަކީ އެ ދަރިފުޅެވެ.\nގޭތެރޭގައި އެ މީހުން ހޭދަކުރީ ކުޑަ ވަގުތު ކޮޅެކެވެ. އެ މީހުން އެތަނުން ނުކުމެގެން ދިޔައިރު ބަޔަކު އުޅެފައި ނުވާ ތަނެކޭ އެއްފަދައެވެ. ކަމެއް ހިނގާފައި ވެސް ނުވާފަދައެވެ. މީހެއްގެ ހިލަމެއް ނިޝާނެއް ވެސް ނެތް ފަދައެވެ. ވީކަމެއް ވެގެން ދިޔައީ އެކަން ކުރި މީހުންނަށް ފިޔަވާ އެހެން އެއްވެސް މީހަށް ނޭނގޭނެ ހެންނެވެ.\nރާމިޒާއާއި ނަސީމު މި ދުނިޔެއާ ވަކިވީއެވެ. ކާކުކަން ނޭނގޭ ބައެއްގެ އަތްދަށުވީއެވެ. ކުއްލި ހަމަލާއެއްގައި ޝަހީދުވީއެވެ. އަނިޔާވެރި އަތެއްގެ ތޫނު ހަމަލާއަކުން މި ދުނިޔެއާ އަލްވަދާޢުކީއެވެ. ހިތާމައަކީ އެކަން އެނގޭ މީހަކު ނެތުމެވެ. އެ މީހުން ވީތަނެއް، ވީގޮތެއް ވެސް އެނގޭ މީހަކު ނެތުމެވެ. އެނގޭކަމަކީ ކުޑަކުޑަ ރައިޝާ ދުނިޔޭގައި ހުރިކަމެވެ. އެކަމަކު އެކަން ވެސް އެނގެނީ އެ ދަރިފުޅު ވަގަށް ނެގިބަޔަކަށެވެ. އެ ބަޔަކު އުފާކުރިއެވެ. ހިތްހަމަޖެހުން ހޯދިއެވެ. އެތައް ފައިސާއެއް ބައިއެޅިއެވެ. އެބަޔަކު ބޭނުންވީ ރައިޝާގެ މުސްތަގުބަލެވެ. އޭނާއަށް ލިބިފައިވާ ނޫ ކަޅިއެވެ.\nއެތައް އަހަރެއް ފާއިތުވީއިރު ވެސް ނަސީމާއި ރާމިޒާއާއި ރައިޝާގެ ޚަބަރެއް ނުވިއެވެ. އެ މީހުން ހޯދަން ކުރި މަސައްކަތްތައް ވެސް ކާމިޔާބެއް ނުވިއެވެ. ޕާކިސްތާނު ފުލުހުން ކުރި މަސައްކަތުން ވެސް ވީނުވީއެއް ނުހޯދުނެވެ. އެނގުނުހާ ވެސް ކަމަކީ ތިން މައިން ޕާކިސްތާނަށް ދިޔަކަމެވެ. އެ މީހުންނަށް ބަޔަކު އެހީތެރިވީކަމެވެ. އެ އެހީތެރިކަން ދިނީ ޑޮކްޓަރުކަން އެނގުނު ނަމަވެސް އެކަމުގައި ޑޮކްޓަރުގެ ނިޔަތް ރަނގަޅެވެ.\nއޭނާގެ މަގުޞަދު ސާފެވެ. ޝައްކުކުރާނެ ޖަގައެއް ނެތެވެ. ޝައްކުގެ ނަޒަރުން ސުވާލު އުފައްދަން ބޭނުން މީހުން ސުވާލު އުފެއްދި ނަމަވެސް އެކަމުން ޑޮކްޓަރު ސަލާމަތްވިއެވެ. އިންސާނިއްޔަތަށްޓަކައި ވީ އެހީތެރިކަން ކުށަކަށް ހެދޭނެ ގޮތެއް ނުވިއެވެ.\nމިއަދު ޑޮކްޓަރަކީ ބޮޑު މުއްސަންޖެކެވެ. ބާރާއި ނުފޫޒު ގަދަ މީހެކެވެ. އެތައް ބަޔަކަށް ފަރުވާދެމުން ގެންދާ ހޮސްޕިޓަލެއްގެ ވެރިއެކެވެ. އެ މުއްސަނދިކަމާމެދު ސުވާލު ކުރާނެ މީހަކު ނެތެވެ. އެ އިޚުލާސްތެރިކަމާމެދު ޝައްކު އުފައްދާ މީހަކު ވެސް ނެތެވެ. އެ ޝައްކު އުފެދޭނަމަ އުފެދޭނީ ޑޮކްޓަރުގެ ހިތުގައެވެ. އެ ނޫ ލޯ ޖަވާހިރަކަށްވާނެ ނަމަ އެކަން އެނގޭނީ ހަމައެކަނި އެ ޑޮކްޓަރަށެވެ. އޭނާ ވެދިން އެހީތަކުގެ ފަހަތުގައި އޮތީ މަހުޖަނަކަށް ވުން ކަމަށް ވަނަމަ އެކަން ވެސް އެނގޭނީ ހަމަ އެ ޑޮކްޓަރަށެވެ.\nނަސީމާއި ރާމިޒާ ދުނިޔޭގައި ނެތްކަމަށް ނިންމީ އެމީހުންގެ ޚަބަރެއް ނުވާތާ އެތައް އަހަރެއް ފަހުންނެވެ. އެ ދެ މީހުންގެ ދަރިފުޅު ރައިޝާ ވެސް ދުނިޔޭގައި ނެތްކަމަށް ނިންމީ އެ ވިސްނުމުގައެވެ. އެއީ ހަގީގަތެވެ. މިއަދު ތިން މައިން ވެސް ވަނީ މި ފަނާވަނިވި ދުނިޔެއާ އަލްވަދާޢު ކިޔާފައެވެ. ނަމަވެސް ރައިޝާގެ ލޯ މި ދުނިޔޭގައި އެބަ ވެއެވެ. އެ ގުނަވަނުގެ ދިރުން އެބަ ހުއްޓެވެ. އެ ނޫ ލޮލުގެ ޖާދޫގައި ޖެހިފައިވާ އެތައް ބަޔަކު އެބަ އުޅެއެވެ. އެކަން ވީގޮތް އެނގޭ މީހަކު ނެތެވެ. އެނގެނީ އެއީ ބޮޑު އަގުގައި ގަތް ލޮލެއް ކަމެވެ. އެފަދަ އެހެން ލޮލެއް ފެންނަން ނެތްކަމެވެ. އެކަމުން މުއްސަނދިވީ ބަޔަކު އުޅޭކަމެވެ. އެ ބަޔަކު ވަންހަނާވެ ތިބިކަމެވެ.


بلوغ المرام من آيات الأحكام ގެ ތަރުޖަމާ – 42 – – DhiSalafiyyah\nبلوغ المرام من آيات الأحكام ގެ ތަރުޖަމާ – 42 –\n10/12/2019 ޤުރުއާނާއި އޭގެ ޢިލްމުތައް, ޤުރުއާނުގެ ޙުކުމްތައްއަލް އުޚްތު އުންމު ޢަބްދިﷲ\nވަރި ނަންގަތް ބާބު\n﴿الطَّلَاقُ مَرَّتَانِ ۖ فَإِمْسَاكٌ بِمَعْرُوفٍ أَوْ تَسْرِيحٌ بِإِحْسَانٍ﴾ [سورة البقرة 229]\nމާނައީ: “ވަރިކުރުން އޮތީ ދެފަހަރުއެވެ. ދެންއޮތީ ހެޔޮގޮތުގައި (އެކަނބަލުންނާ) އިނދެގެން އުޅުމެވެ. ނުވަތަ ހެޔޮކޮށް ހިތުމާއެކު (އެކަނބަލުން) ދޫކޮށްލުމެވެ.”\n﴿وَإِذَا طَلَّقْتُمُ النِّسَاءَ فَبَلَغْنَ أَجَلَهُنَّ فَأَمْسِكُوهُنَّ بِمَعْرُوفٍ أَوْ سَرِّحُوهُنَّ بِمَعْرُوفٍ ۚ وَلَا تُمْسِكُوهُنَّ ضِرَارًا لِّتَعْتَدُوا ۚ وَمَن يَفْعَلْ ذَٰلِكَ فَقَدْ ظَلَمَ نَفْسَهُ ۚ وَلَا تَتَّخِذُوا آيَاتِ اللَّـهِ هُزُوًا ۚ وَاذْكُرُوا نِعْمَتَ اللَّـهِ عَلَيْكُمْ وَمَا أَنزَلَ عَلَيْكُم مِّنَ الْكِتَابِ وَالْحِكْمَةِ يَعِظُكُم بِهِ ۚ وَاتَّقُوا اللَّـهَ وَاعْلَمُوا أَنَّ اللَّـهَ بِكُلِّ شَيْءٍ عَلِيمٌ  وَإِذَا طَلَّقْتُمُ النِّسَاءَ فَبَلَغْنَ أَجَلَهُنَّ فَلَا تَعْضُلُوهُنَّ أَن يَنكِحْنَ أَزْوَاجَهُنَّ إِذَا تَرَاضَوْا بَيْنَهُم بِالْمَعْرُوفِ﴾ [سورة البقرة 231 – 232]\nމާނައީ: “ތިޔަބައިމީހުންގެ އަނބިން ވަރިކޮށް އެކަނބަލުންގެ ޢިއްދަ ހަމަވާން ގާތްވެއްޖެނަމަ، ހެޔޮގޮތުގައި ތިޔަބައިމީހުން އެކަނބަލުން (ރުޖޫޢަކޮށް) ހިފަހައްޓާށެވެ! ނުވަތަ ހެޔޮގޮތުގައި އެކަނބަލުން ދޫކޮށްލާށެވެ! އަދި ގެއްލުންދިނުމުގެ ގޮތުން އަނިޔާވެރިވުމަށްޓަކައި އެކަނބަލުން ނުހިފަހައްޓާށެވެ! އަދި އެކަން އެގޮތަށް ކޮށްފިމީހާ (ދަންނާށެވެ!) ފަހެ، އެމީހާގެ އަމިއްލަ ނަފްސަށް އަނިޔާކޮށްފިކަން ކަށަވަރެވެ. އަދި ﷲ ގެ އާޔަތްތައް އެއީ ފުރައްސާރައެއްކަމުގައި ތިޔަބައިމީހުން ނަހަދާށެވެ! އަދި ތިޔަބައިމީހުންނަށް ﷲ ދެއްވި ނިޢުމަތާ އަދި ފޮތާއި، ޙިކުމަތުގެ ތެރެއިން ތިޔަބައިމީހުންނަށް ބާވައިލެއްވި ތަކެތި، ތިޔަބައިމީހުން ހަނދުމަކުރާށެވެ! އެއިލާހު އެއިން ތިޔަބައިމީހުންނަށް ނަސޭހަތް ވަޙީކުރައްވައެވެ. އަދި ތިޔަބައިމީހުން، ﷲ އަށް ތަޤުވާވެރިވާށެވެ! އަދި ހަމަކަށަވަރުން ﷲ އީ ކޮންމެކަމެއް މޮޅަށް ދެނެވޮޑިގެންވާ އިލާހުކަން ތިޔަބައިމީހުން ދަންނާށެވެ!  އަދި ތިޔަބައިމީހުންގެ އަނބިން ވަރިކޮށް އެކަނބަލުންގެ ޢިއްދަ ހަމަވެއްޖެނަމަ، އެކަނބަލުންގެ ފިރީންނާ، އެކަނބަލުން ކައިވެނިކުރުމަށް ހުރަސް ނާޅާށެވެ! އެއީ ހެޔޮގޮތުގައި، (އިނދެގެން އުޅުމަށް) އެބައިމީހުންގެ މެދުގައި، ރުހި އެއްބަސް ވެއްޖެނަމައެވެ.”\n﴿وَلِلْمُطَلَّقَاتِ مَتَاعٌ بِالْمَعْرُوفِ ۖ حَقًّا عَلَى الْمُتَّقِينَ﴾ [سورة البقرة 241]\nމާނައީ: “ވަރިކޮށްފައިވާ އަންހެނުންނަށް އެކަށީގެންވާ ހެޔޮގޮތުގައި نفقات ދިނުން ހުށްޓެވެ. ތަޤުވާވެރިންގެ މައްޗަށްވާ ޙައްޤެއްގެ ގޮތުގައެވެ.”\n﴿يَا أَيُّهَا النَّبِيُّ إِذَا طَلَّقْتُمُ النِّسَاءَ فَطَلِّقُوهُنَّ لِعِدَّتِهِنَّ وَأَحْصُوا الْعِدَّةَ ۖ وَاتَّقُوا اللَّـهَ رَبَّكُمْ ۖ لَا تُخْرِجُوهُنَّ مِن بُيُوتِهِنَّ وَلَا يَخْرُجْنَ إِلَّا أَن يَأْتِينَ بِفَاحِشَةٍ مُّبَيِّنَةٍ ۚ وَتِلْكَ حُدُودُ اللَّـهِ ۚ وَمَن يَتَعَدَّ حُدُودَ اللَّـهِ فَقَدْ ظَلَمَ نَفْسَهُ ۚ لَا تَدْرِي لَعَلَّ اللَّـهَ يُحْدِثُ بَعْدَ ذَٰلِكَ أَمْرًا  فَإِذَا بَلَغْنَ أَجَلَهُنَّ فَأَمْسِكُوهُنَّ بِمَعْرُوفٍ أَوْ فَارِقُوهُنَّ بِمَعْرُوفٍ وَأَشْهِدُوا ذَوَيْ عَدْلٍ مِّنكُمْ﴾ [سورة الطلاق 1 – 2]\nމާނައީ: “އޭ ނަބިއްޔާއެވެ! ތިޔަބައިމީހުން އަނބިން ވަރިކުރާނަމަ ފަހެ، އެކަނބަލުންގެ ޢިއްދައަށް (ފެށޭގޮތުގައި ސުންނީ ވަރިއަކުން) ތިޔަބައިމީހުން އެކަނބަލުން ވަރިކުރާށެވެ! އަދި ތިޔަބައިމީހުން ޢިއްދަ ގުނާ ހަމަކުރާށެވެ! އަދި ތިޔަބައިމީހުންގެ ވެރި ﷲ އަށް، ތިޔަބައިމީހުން ތަޤުވާވެރިވާށެވެ! ތިޔަބައިމީހުން އެކަނބަލުންގެ ގެތަކުން އެކަނބަލުން ނުނެރޭށެވެ! އަދި އެކަނބަލުންވެސް ނުނިކުންނަ ހުށިކަމެވެ! ފާޅުވެ ހުތުރުކަން ބޮޑުވެގެންވާ ފާފައެއް އެކަނބަލުން ގެނެސްފިއްޔާ މެނުވީއެވެ. އަދި އެއީ ﷲ ކަނޑައަޅުއްވާފައިވާ އިންތަކެވެ. އަދި ﷲ ކަނޑައަޅުއްވާފައިވާ އިންތައް ފަހަނަޅައިދާމީހާ (ދަންނާށެވެ!) ފަހެ، އެމީހާގެ އަމިއްލަ ނަފްސަށް އެމީހާ އަނިޔާވެރިވެއްޖެކަން ކަށަވަރެވެ. އެއަށްފަހު (އެބަހީ: ވަރިކުރުމަށްފަހު) اللَّه އެހެންގޮތެއް މެދުވެރިކުރައްވައިފާނެކަންވެސް ތިބާޔަކަށް ނޭނގެއެވެ.  ފަހެ، އެކަނބަލުންގެ ޢިއްދަ ހަމަވުމާ ގާތްވެއްޖެހިނދު، ހެޔޮގޮތުގައި ތިޔަބައިމީހުން އެކަނބަލުން ހިފަހައްޓާށެވެ! (އެބަހީ: ކައިވެނި ރުޖޫޢަކުރާށެވެ!) ނުވަތަ ހެޔޮގޮތުގައި އެކަނބަލުންނާ ވަކިވާށެވެ! އަދި ތިޔަބައިމީހުންގެ ތެރެއިން ޢަދުލުވެރި ދެމީހުން ހެކިކުރާށެވެ!”\n﴿فَطَلِّقُوهُنَّ في قُبُلِ عِدَّتِهِنَّ﴾\nމާނައީ: “ފަހެ އެމުއްދަތުގެ ކުރީ ކޮޅުގައި ވަރިކުރާށެވެ.”\nއަދި އެހެން ޝާއްޛު ޤިރާއަތެއްގައިވެއެވެ.\n﴿لِقُبُلِ طهرهِنَّ ﴾\nމާނައީ: “ޠުހުރުގެ ކުރީކޮޅުގައި (ވަރިކުރާށެވެ.)”


Accident vi Haassa Ehy ah Beynunvaa Meehaage Haalu Serious, Mivaguthu Othy Ventilator gai އެކްސިޑެންޓްވި ހާއްސައެހީއަށް ބޭނުންވާ މީހާގެ ހާލު ސީރިޔަސް، މިވަގުތު އޮތީ ވެންޓިލޭޓަރުގައި – Huvadhoo News Accident vi Haassa Ehy ah Beynunvaa Meehaage Haalu Serious, Mivaguthu Othy Ventilator gai Huvadhoo News\nއެކްސިޑެންޓްވި ހާއްސައެހީއަށް ބޭނުންވާ މީހާގެ ހާލު ސީރިޔަސް، މިވަގުތު އޮތީ ވެންޓިލޭޓަރުގައި\nއެކްސިޑެންޓްވި ހާއްސައެހީއަށް ބޭނުންވާ މީހާއަށް އައިޖީއެމްއެޗްގެ އައިސީޔޫގައި ފަރުވާ ދެމުންދަނީ / ފޮޓޯ: ދެން މީޑިޔާ\nހުޅުމާލެ ފޭސް2ގައި އިއްޔެ ހިގާދިޔަ އެކްސިޑެންޓުގައި އަނިޔާ ލިބުނު ހާއްސައެހީއަށް ބޭނުންވާ މީހާގެ ހާލު ސީރިޔަސްވެ އޭނައަށް ފަރުވާދެމުންދަނީ ވެންޓިލޭޓަރުގައި ކަމަށް އާއިލާއިން މައުލޫމާތު ދީފިއެވެ.\nމި އެކްސިޑެންޓުގައި އަނިޔާވެފައި ވަނީ މ. ކިނބިދޫގޭ ޚާލިދު ޢަބްދުﷲ (40އ.) އަށެވެ.\nއާއިލާއިން ބުނާގޮތުގައި ޚާލިދުގެ ބެޓަރި ސައިކަލް ކާރެއްގައި ޖެހި ހިގާދިޔަ މިއެސްޑެންޓުގައި ޚާލިދުގެ އަނގަމަތީގެ ކަށިގަނޑު (ނޭފަތާއި ގުޅޭ ހިސާބުގެ ކަށިގަނޑު) ވަނީ ވަރަށް ބޮޑަށް ހަލާކުވެފައި ކަމަށާއި އޭނައަށް ކުޅުވެސް ދިރުވައިނުލެވޭ ކަމަށެވެ. އަދި މިވަގުތު އައިޖީއެމްއެޗްގައި ފަރުވާދެމުންދާ ޚާލިދު މިވަގުތު އޮތީ އައިޖީއެމްއެޗްގެ އައިސީޔޫގައި ވެންޓިލޭޓަރުގައި ކަމަށް އާއިލާއިން ވަނީ ހާމަކޮށްފައެވެ.\nއެކްސިޑެންޓުވި ކާރުގެ ޑްރައިވަރަކީ ކާކުކަމެއް އަދި އެނގިފައި ނުވާ ކަމަށާއި މިމައްސަލަ ފުލުހުން ތަހުޤީގުކުރަމުންދާ ކަމަށް އާއިލާއިން ބުންޏެވެ.\nމިމައްސަލައިގައި ފުލުހުން ވިދާޅުވަނީ އިއްޔެ ހެދުނު ހުޅުމާލޭ ބްރިޖް ކައިރިން އެކްސިޑެންޓެއް ހިނގި ކަމުގެ ރިޕޯޓް ލިބިފައިވާ ކަމަށާއި އެމައްސަލަ ތަހުޤީގުކުރަމުން އަންނަ ކަމަށެވެ.


COVID-19: MNU ge graduation faskoffi | Mihaaru\nކޮވިޑް-19: އެމްއެންޔޫގެ ގްރެޖުއޭޝަން ފަސްކޮށްފި\nއެމްއެންޔޫ އިން މިދިޔަ އޭޕްރީލް މަހު ބޭއްވި ގްރެޖުއޭޝަން ހަފުލާގައި ބައިިވެރިވި ބައެއް ދަރިވަރުން.---ފޮޓޯތައް: ރައީސް އޮފީސް\nމިރޭ ބާއްވަން ނިންމާފައިވާ މޯލްޑިވްސް ނޭޝަނަލް ޔުނިވަސިޓީ (އެމްއެންޔޫ) ގްރެޖުއޭޝަން ހަފްލާ، ކޮވިޑް-19 އަށް ރާއްޖެ އިން ދެ މީހަކު ޕޮޒިޓިވްވެ، ހާލަތު ބަދަލުވެފައިވާތީ ފަސްކޮށްފި އެވެ.\nއެ ޔުނިވާސިޓީގެ ވައިސް ޗާންސެލާ ޑރ. މުހައްމަދު ޝަރީފް މިއަދު ވިދާޅުވީ، ދަރުބާރުގޭގައި ބާއްވަން ނިންމާފައިވާ އެ ހަފްލާ ފަސްކުރީ، ކޮވިޑް-19 އާ ގުޅިގެން އުފެދިފައިވާ ބިރުވެރިކަމާ ހެދި ކަމަށެވެ. އަދި ގްރެޖުއޭޝަން ބާއްވާނެ ތާރީޚު ފަހުން އިއުލާން ކުރައްވާނެ ކަމަށް އޭނާ ވިދާޅުވި އެވެ.\nރާއްޖެ އިން ފުރަތަމަ ފަހަރަށް ކޮވިޑް-19 އަށް ދެ މީހަކު ޕޮޒިޓިވް ވެފައިވާކަން ސަރުކާރުން އިއުލާން ކުރީ ރޭގަ އެވެ. ޅ. ކުރެއްދޫ ރިސޯޓުގައި މަސައްކަތް ކުރާ ދެ ބިދޭސީއަކު އެ ބައްޔަށް ޕޮޒިޓިވް ވުމާ ގުޅިގެން އެ ދެ މީހުން ވަނީ ފަރުކޮޅުފުށީގައި ކަރަންޓީނު ކޮށްފަ އެވެ. އެކަން އިއުލާން ކުރުމަށް ރޭ ބޭއްވި ނިއުސް ކޮންފަރެންސްގައި ހެލްތު މިނިސްޓަރު އަބްދުﷲ އަމީން ވިދާޅުވި ގޮތުގައި، އެ ދެ މީހުންގެ ހާލު ވެސް ރަނގަޅެވެ.\nއެމްއެންޔޫގެ ގްރެޖުއޭޝަން ހަފުލާގައި ބައިވެރިވަނީ ޑިގްރީ އަށް ވުރެ މަތިން ދަސްވެނިވާ ދަރިވަރުންނެވެ. އެއާއެކު، ކޮންމެ އަހަރަކު ވެސް 500 އަށް ވުރެ ގިނަ ދަރިވަރުން ދަސްވެނިވެ އެވެ. މި އަހަރު ދަސްވެނިވާ ދަރިވަރުންގެ އަދަދެއް އަދި ސާފެއް ނުވެ އެވެ.\nމިރޭ ބާއްވަން ކަނޑައަޅާފައި އޮތީ، އެމްއެންޔޫ އިން މިދިޔަ އަހަރުގެ ފަހުކޮޅު ނިންމި ދަރިވަރުންގެ އެވެ.\nދިވެހި ގައުމީ ޔުނިވަސިޓީ\n3 ކޮމެންޓް, 52 ރިއެކްޝަންސް\nސިއްހީދާއިރާގެ ކޯސްތަކުގެ ދަރިވަރުން ހޮސްޕިޓަލްތަކުގެ ޑިއުޓީތަކަށް ނެރުން ވަގުތީގޮތުން ހުއްޓާލާކަށް ނުވޭތޯ.\nދަރިވަރުންތަކާ ބެލެނިވެރިން ރަށްރަށުން ބޮޑު އަގުގަ ޓިކެޓް ނަގައިގެން ތަންތަން ކުއްޔަށް ހިފައިގެން މާލެ އައިސްސަ ދެތިން ގަޑިއިރަށް ވީމަ ހަފްލާ ކެންސަލްކުރީމަ ކިހާބޮޑު ގެއްލުމެއްތޯ؟ ތިއަށްވުރެ ޒިންމާދާރުވާންވާނެ. ދެން އަނެއްކާ ރަށަށްދާއިރަށް އަންގާނެ ގްރެޖުއޭޝަން ބާއްވަން ވެއްޖޭ. އަދި މާލޭގައި މި ބަލި އޮތްކަމަށް ރަސްމީ ފަރާތްތަކުން އަންގާފައެއްވެސް ނެތް. އެމްއެންޔޫއަށް ވަރަށް ސަލާން\nއާއެކެވެ. ދަރިވަރުންތަކަކަށް އަދި އެދަރިވަރުންގެ ބެލެނިވެރިންނަށްވެސް ހިތްދަތި ވަގުތެކެވެ. ނަމަވެސް ތިފަދަ ކޮމެންޓު ކުރުމުގެ ބޭނުމެއް މިވަގުތު ނެތެވެ. މިއީ ގައުމީ މަސްލަހަތު އިސްކުރަންވީ ވަގުތެވެ. އާއްމު މަސްލަހަތަށް އިސްކަންދޭންވީ ވަގުތެވެ. ހެޔޮ ހާލުގައި ދެމި ތިބެވިއްޖެނަމަ، ތިހަފްލާ މާފުރިހަމަކޮށްވެސް ބޭއްވުން އެކަށީގެންވެއެވެ.


REPORT: Ithubaareh nei, ithurah beynumee kon hekkeh?! | Mihaaru\nރައީސް ޔާމީން (ކ) އާއި މަޖިލީހުގެ ރައީސް މަސީހު: މުޅިން ތަފާތު ދެ ބާރެއް ނަމަވެސް މަސީހު ހުންނަވަނީ ރައީސް ޔާމީން ވިދާޅުވާ ކޮންމެ ގޮތެއް ކުރައްވަން ތައްޔާރަށް\n04 ޖުލައި 2017 - 07:52 55 comments\nވެރިކަން ކުރާ ޕީޕީއެމް/ އެމްޑީއޭގެ މަޖިލިސް ބައެއް މެމްބަރުން ހީކުރި ގޮތާ މުޅިން ޚިލާފެވެ؛ ރައްޔިތުންގެ މަޖިލީހުގެ ރައީސް އަބްދުﷲ މަސީހު ވަކިކުރުމުގެ މައްސަލާގައި، ޕީޕީއެމްގެ 10 މެމްބަރުންނާ އެކު އިދިކޮޅު ފަރާތްތަކުން މަޖިލީހުގެ މެޖޯރިޓީ ނަގައިފި އެވެ. އެމަނިކުފާނުގެ އިތުބާރު ނެތް ކަމުގެ މައްސަލަ ވެއްދީ، މަޖިލީހުގެ 45 މެމްބަރުންގެ ސޮޔާ އެކުގަ އެވެ. މިއީ މައްސަލަ ހުށަހަޅަން އެކަނި ސޮއިކުރި އަދަދެވެ. މި މައްސަލާގައި އެއްކޮޅަށް ވޯޓު ދެއްވާނެ އެތައް މެމްބަރުންނެއް ތިއްބެވި ކަމުގެ ޔަގީންކަން އިދިކޮޅު ފަރާތްތަކުން ދެ އެވެ.\nއިދިކޮޅު ފަރާތްތަކުން ދެކޭ ގޮތުގައި، މަޖިލީހުގެ ގަވާއިދުގައިވާ ގޮތުން މި އޮތީ މަސީހު ވަކިކުރަން ބޭނުންވާ އަދަދަށް ވޯޓު ހަމަވެ، އެމަނިކުފާނުގެ މަގާމު ވެސް "ގެއްލިފަ" އެވެ. އެކަމަކު އެކަން ނިންމޭނީ މަޖިލީހުގެ ތަޅުމުގަ އެވެ. މަޖިލީހުގެ ރައީސް މަގާމުން ވަކިކުރަން ބޭނުން ވަނީީ އެ ޖަލްސާ އަށް ހާޒިރުވާ މެމްބަރުންގެ އަޣުލަބިއްޔަތެވެ.\nމަސީހުގެ އިތުބާރު ނެތް ކަމުގެ މައްސަލަ ދެ ފަހަރަށް ފޭލްކޮށްލައި ރައްޔިތުންގެ މަޖިލީހުގެ ގަވާއިދަށް އެންމެ ފަހުން ގެނައި އިސްލާހާ އެކު، ސަރުކާރު ކޯލިޝަނުން ތިބީ މަޖިލީހުގެ ރިޔާސަތު ދިފާއުކޮށްގެންނެވެ. މަޖިލީހުގެ ރައީސް ކަމުގައި މަސީހު ބަހައްޓަން ބޭނުންވާލެއް "ބޮޑުކަމުން" އެ އިސްލާހު ގެނައީ، ރާއްޖޭގެ ރައީސުލް ޖުމްހޫރިއްޔާ އަށް ވުރެ ވެސް މަޖިލީހުގެ ރައީސްގެ ދަރަޖަ މަތިވާ ގޮތަށެވެ. ރައީސުލް ޖުމްހޫރިއްޔާގެ ވަކިކުރުމުގެ ގަރާރު 29 މެމްބަރުންގެ ސޮޔާ އެކު ހުށަހެޅޭނެ އެވެ. އެކަމަކު މަޖިލީހުގެ ރިޔާސަތު ބަދަލުކުރަން 42 މެމްބަރުން ހޯދަން ޖެހޭ ގޮތަށް މަޖުބޫރުކުރީ އެވެ.\nރައްޔިތުންގެ މަޖިލީހުގެ ޖަލްސާއެއްގައި މަސީހު ރިޔާސަތުގައި - ފޮޓޯ: މަޖިލިސް\nމި ބަދަލާ އެކު ޕީޕީއެމް/އެމްޑީއޭ ކޯލިޝަންގެ ބައެއް މެމްބަރުން ވިދާޅުވަމުން ގެންދެވީ މަސީހުގެ މަގާމާ ބެހެން "ލާހިކެއް" ނޫން ކަމަށެވެ. ސަރުކާރަށް މެޖޯރިޓީ އޮއްވައި 42 މެމްބަރުން ހަމަކުރުމަކީ ނުވާނެ ކަމެއްގެ ގޮތުގައި ތިބީ ނިންމައިގެންނެވެ.\nއެކަމަކު 42 މެމްބަރުން ހަމަކުރުމަކީ ސަރުކާރު ބަލިކޮށް، އިދިކޮޅު ފަރާތްތަކުން ހޯދި ވަރަށް ބޮޑު ކާމިޔާބީއެކެވެ. މަޖިލިސް ބައެއް މެމްބަރުން ވިދާޅުވާ ގޮތުގައި ސަރުކާރުގެ "ބަލިކަށިކަމާއި ނިކަމެތިކަން" ހާމަވެގެން ދިޔަ ކަމެކެވެ. މި އަދަދާ އެކު ސަރުކާރުން ބަލި ގަބޫލުކުރަން ޖެހޭ ކަމަށް ވެސް އިދިކޮޅު ފަރާތްތަކުން ބުނެ އެވެ.\nޖުމްހޫރީ ޕާޓީގެ ނައިބު ލީޑަރު، ކިނބިދޫ ދާއިރާގެ މެމްބަރު އަބްދުﷲ ރިޔާޒް ވިދާޅުވީ 42 މެމްބަރުންގެ ސޮޔާ އެކު މަސީހުގެ މަގާމު މިހާރު އެ ވަނީ "ގެއްލިފައި" ކަމަށެވެ. އެހެންވެ އެންމެ ރީތި ގޮތަކީ އެމަނިކުފާނު އަމިއްލަފުޅަށް އިސްތިއުފާ ދެއްވުން ކަމަށް އޭނާ ވިދާޅުވި އެވެ.\n"އަޅުގަނޑުމެން މި ދައްކާލީ 45 މެމްބަރުން. މިއަށް ވުރެ ގިނަ މެމްބަރުން އަޅުގަނޑުމެންނާ އެކު، ރައްޔިތުންގެ ވިސްނުމާ އެކު އެބަ ތިއްބެވި،" ރިޔާޒް ވިދާޅުވި އެވެ.\nއަދިވެސް ބޭނުން ވަނީ ހަގީގަތް އޮޅުވާލަން!\nމަސީހު މަގާމުގައި ބަހައްޓަން ސަރުކާރުން ކިތަންމެ ބޭނުންވިއަސް މަޖިލީހުގެ މެޖޯރިޓީ މެމްބަރުން އެމަނިކުފާނާ ދެކޮޅެވެ. މަސީހުގެ އަމަލުތަކާ ދޭތެރޭގައި ޕީޕީއެމް/އެމްޑީއޭ ކޯލިޝަންގެ އެތައް މެމްބަރުންނެއް ހިތްހަޖެހިވަޑައެއް ނުގަންނަވަ އެވެ. ވައިބާ ގްރޫޕުން ލީކުވި މެސެޖުތައް ހެއްކަކަށް ފުދެ އެވެ.\nމިއީ ހަގީގަތެއް ނޫން ކަމަށް ރައްޔިތުންނަށް ވިސްނައިދޭން ސަރުކާރު ކޮޅުގައި ތިއްބެވި ބައެއް މެމްބަރުން އެތައް މަސައްކަތެއް އަންނަނީ ކުރައްވަމުންނެވެ. ޕީޕީއެމްގެ ބައެއް މެމްބަރުންގެ ސޮއި ހޯދާފައި ވަނީ ވަަގަށް ކަމުގެ ތުހުމަތު އަޅުވައި، މަސީހުގެ މައްސަލަ ސައްހަ ނުވާނެ ކަމަށް ވެސް ދަނީ ވިދާޅުވަމުންނެވެ. އެ ބޭފުޅުން ދައްކަވާ ވާހަތަކުން އެނގޭ ގޮތުގައި، މިހާރު އަމާޒު ހުރީ ކުރީ ދެ ފަހަރެކޭ އެއްގޮތަށް، ކޮންމެ ފިޔަވަޅެއް އަޅައިގެން ނަމަވެސް، މައްސަލަ ފޭލްކޮށްލުމަށެވެ.\nއެހެންވެ ޕީޕީއެމްގެ ބައެއް މެމްބަރުންގެ ސޮއި ފޯޖްކޮށްފައިވާ ކަމުގެ ތުހުމަތުކޮށްފި އެވެ.\nމަޖިލީހުގެ ރައީސްގެ އިތުބާރު ނެތް ކަމުގެ މައްސަލަ ހުށަހެޅުމަށް ފަހު އިދިކޮޅު ޕާޓީތަކުން ނޫސްވެރިންނާ ވާހަކަ ދައްކަވަނީ. --ފޮޓޯ/މިހާރު\nއިސްދޫ ދާއިރާގެ މެމްބަރު އަހްމަދު ރަޝީދުގެ ސޮއި ހިމަނާފައި ވަނީ، ޕީޕީއެމުން ބުނާ ގޮތުގައި، "ވައްކަންކޮށްގެން"ނެވެ. އޭނާ ވެސް ވިދާޅުވަނީ ސޮއި ނުކުރައްވާ ކަމަށެވެ. މައްސަލަ ބަލައިދޭން އެދި މަޖިލީހަށް ހުށަހަޅުއްވައިފި އެވެ. ޖިނާއީ ތަހުގީގަކަށް ވާތީ ފުލުހުން ވެސް މި މައްސަލައިގެ ތެރެއަށް ވައްދާނެ ކަމަށް ބެލެވެ އެވެ.\n"ވަގު ސޮއި" ހިމެނޭ ކަމުގެ ތުހުމަތު ދޮގުކުރަން ހެއްކެއްގެ ގޮތުގައި، ރަޝީދު ސޮއިކުރައްވާ ފޮޓޯ އިދިކޮޅު ފަރާތްތަކުން އާއްމުކުރި އެވެ. އޭނާ ސޮއިކުރެއްވީ ދެ ހެކިންގެ ހާޒިރުގައި ކަމަށާއި ވީޑިއޯ ވެސް އެބަހުރި ކމަށް އިދިކޮޅު ފަރާތްތަކުން ދަނީ ބުނަމުންނެވެ.\nމި މައްސަލަ ނިންމާނެ ގޮތެއް އަދި ނޭނގެ އެވެ. ޕީޕީއެމުން މިހާރު ބުނާ ގޮތަށް މައްސަލަ ބާތިލް ވެސް ކޮށްފާނެ އެވެ. ބާރުގެ ބޭނުންކޮށް މަސީހު މައްސަލަ ސަރުކާރާ އެއްކޮޅަށް މީގެ ކުރިން ދެ ފަަހަރު ވެސް ނިންމީ، މަޖިލީހުގެ ގަވާއިދާ ކަނޑައެޅިގެން ޚިލާފަށް އަމަލުކޮށްގެންނެވެ.\nމަޖިލީހުގެ ރައީސް އެކަށީގެންވާ ގޮތެއްގައި ޒިންމާ އަދާނުކުރައްވާ ނަމަ، މަގާމުން ދުރުކުރުމަކީ ގާނޫނުއަސާސީން މެމްބަރުންނަށް ލިބިދީފައި އޮތް ހައްގެކެވެ؛ މަސީހު މަގާމުގެ ޒިންމާ އުފުއްލަވަން ފަސްޖެހިވަޑައިގެންފައިވާ ކަން ނުވަތަ ރައްޔިތުންނާއި ގައުމީ މަސްލަހަތު އިސްކުރައްވާފައި ނުވާ ކަން ފާސްކުރި ބިލްތަކުން އެ އޮތީ ފެންނާށެވެ. ތިން ބާރު ވަކިކޮށްފައި އޮތަސް މިހާތަނަށް މަޖިލީހުން ކަންކަން ނިންމާފައި ވަނީ، ރައްޔިތުންގެ މަސްލަހު ނަގާލައިގެން ނަމަވެސް، ސަރުކާރުން ބޭނުންވާ ގޮތަކަށެވެ. ވެރިކަން ދިފާއުކުރަން، ރައްޔިތުންގެ އަތުން ނިގުޅައިގަތް ހައްގުތަކުގެ ވާހަކަ ބާއްވާށެވެ. ތިން ބާރު ވަކިކޮށްފައި އޮތް ނިޒާމުގައި، ސުޕްރީމް ކޯޓުން މަޖިލީހުގެ ބައެއް ބާރުތައް އަތުލިއިރު ވެސް، އިދިކޮޅު ބައެއް މެމްބަރުން ވިދާޅުވާ ގޮތުގައި، މަޖިލީހުގެ ރައީސް ހުންނެވީ "ހިމޭނުން"ނެވެ.\nޕީޕީއެމްގެ ޕާލަމެންޓްރީ ގްރޫޕުގެ ލީޑަރު އަހްމަދު ނިހާން ވިދާޅުވީ އިތުބާރު ނެތް ކަމުގެ މައްސަލަ ހުށަހަޅަނީ މަސީހުގެ މައްސަލަ އޮވެގެން ނުވަތަ މަޖިލީހުން ކަންކަން ކުރާ ގޮތް ގޯސްވެގެން ވެސް ނޫން ކަމަށެވެ. އެއީ ސިޔާސީ ވާދަވެރިކަމުގެ ތެރެއިން އިދިކޮޅު ފަރާތްތަކުން ކުރިބޯއްޓާ ހަމައަށް އަންނަންވެގެން ވައްދާ މައްސަލައެއް ކަމަށް ވެސް ވިދާޅުވި އެވެ.\n"ޕީޕީއެމް/އެމްޑީއޭ ކޯލިޝަނުން މި ފުރުސަތެއް ނުދޭނަން،" ނިހާން ވިދާޅުވި އެވެ.\nހެދި ގޯސް ރަނގަޅުކުރަން ފުރުސަތެއް؟\nވޭތުވެދިޔަ ހަތަރު އަހަރުގެ ތެރޭގައި މަޖިލީސް މެދުވެރިކޮށް ކަންކަން ކޮށްފައިވާ ގޮތް ވަރަށް ސާފެވެ. ބިދޭސީންނަށް ރާއްޖެ އިން ބިން މިލްކުކުރެވޭ ގޮތަށް ގާނޫނުއަސާސީ ބަދަލުކުރި އެވެ. އެއީ ވެސް ރައްޔިތުންގެ ހައްގުގައި ކުރެއްވި ކަމެކޭ ސަރުކާރު މެމްބަރުން ވިދާޅުވިއަސް އެކަން ގަބޫލުކުރާނެ މީހުން މަދެވެ. އެތައް ރައްޔިތުންގެ އިހުސާސްތަކާ ދެކޮޅަށް ފާސްކުރި އެ ބިލުން މިހާތަނަށް ލިބުނު މޮޅެއް ވެސް ފެންނާކަށެއް ނެތެވެ.\nރަނގަޅެވެ. ސަރުކާރަށް ނިސްބަތްވެވަޑައިގަންނަވާ މެމްބަރުން ސަރުކާރު ދަމަހައްޓަން މަސައްކަތް ކުރައްވަން ޖެހިވަޑައިގަންނަވާނެ އެވެ. ރައްޔިތުންގެ ހެވާއި ލާބަ އަށް ކުރާ ކަމެއް ނަމަ، މަޖިލީސް ތެރެއިން އެކަމެއް ފަހިކޮށްދިނުމަކީ މެމްބަރުންގެ ޒިންމާއެކެވެ. އެކަމަކު، މައްސަލައަކީ މަޖިލީހުގައި އަދާކުރައްވަން ޖެހިވަޑައިގަންނަވާ ހަގީގީ ޒިންމާ ބައެއް މެމްބަރުންނަށް އޮޅިވަޑައިގެންފައި އޮތް ކަމެވެ. ނުވަތަ ވަކި ބޭފުޅެއް ދެކެ ބިރުން، ޒިންމާ އަދާނުކުރެއްވޭ ހާލަތުގައި ތިއްބެވުމެވެ.\nމި ހާލަތުން އަރައިގަނެ، މަޖިލީހަކީ މިނިވަން ތަނަކަށް ހަދަން ޖެހޭ ކަމަށް މަޖިލީހުގެ ގިނަ މެމްބަރުން މިހާރު ދެކެވަޑައިގަންނަވަ އެވެ. އެކަމަކު އެ މަސައްކަތް މިފަހަރު ކާމިޔާބުދާނެތޯ ނުވަތަ ނޫންތޯ މިފަހަރު އެނގޭނެ އެވެ.\nއިތުރު ލިޔުންތައް އެމްޑީޕީ އިދިކޮޅު ފަރާތްތައް އިތުބާރުނެތްކަމުގެ ވޯޓް އަދާލަތު ޕާޓީ ޕީޕީއެމް އަބްދުﷲ މަސީހް މުހައްމަދު ރައީސް އަބްދުﷲ ޔާމީން ޕީޕީއެމްގެ ކޯޅުން ރައްޔިތުންގެ މަޖިލިސް ދިވެހި ސަރުކާރު


Champions league: Valencia aidhashuve Ajax kataifi\nޗެމްޕިއަންސް ލީގު: ވެލެންސިއާ އަތްދަށުވެ އަޔަކްސް ކަޓައިފި\nމި މެޗު ނިމިގެންދިޔައީ 1-0 ގެ ނަތީޖާ އަކުން\nމި ގްރޫޕުން ދެވަނަ ބުރަށް ދަތުރުކުރީ ވެލެންސިއާ އަދި ޗެލްސީ\nކ. މާލެ | 11 ޑިސެންބަރ 2019 | ބުދަ 09:32 | 2,347\nއަޔަކްސް އަދި ވެލެންސިއާ ބައްދަލުކުރި މެޗުގެ ތެރެއިން - ގެޓީ އިމޭޖާސް\nޔޫއެފާ ޗެމްޕިއަންސް ލީގުގެ ސެމީ ފައިނަލުން މިދިޔަ ސީޒަންގައި ފެނިގެންދިޔަ އަޔަކްސް ވެލެންސިއާ އަތުން ބަލިވެ މި ސީޒަނުގެ ޗެމްޕިއަންސް ލީގުގެ ގްރޫޕް ސްޓޭޖުން ކަޓައިފިއެވެ.\nއަޔަކްސްގެ ދަނޑުގައި ކުޅުނު މި މެޗުން އަޔަކްސް ބަލިވީ 1-0 ގެ ނަތީޖާ އަކުންނެވެ.\nމެޗު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު އަޔަކްސް އިން އައީ ވެލެންސިއާގެ ގޯލަށް ނުރައްކާ ކުރަމުންނެވެ. އަޔަކްސް އަށް މޮޅުވާން މަޖުބޫރު މެޗަކަށް ވުމުން އެޓީމުން ކުޅެމުން ގެންދިޔައީ އެޓޭކިންގ ގޭމެކެވެ. އެއާއި ޚިލާފަށް ވެލެންސިއާ އިން ގެންދިޔައީ ވަރުގަދަ ޑިފެންސެއް ކޮށް ކައުންޓަރ އެޓޭކްގައި އަޔަކްސްގެ ގޯލަށް ނުރައްކާ ކުރަމުންނެވެ. މެޗުގެ ފުރަތަމަ ހާފުގެ 24 ވަނަ މިނެޓުގައި ވެލެންސިއާ އަށް ލަނޑު ޖަހާ ލީޑު ނަގައިދިނީ ރޮޑްރިގޯ މޮރީނޯ އެވެ.\nމި ލަނޑާއެކު އަޔަކްސް އިން އެޓީމުން ކުރަމުންގެންދިޔަ އެޓޭކްތައް އިތުރަށް ވަރުގަދަ ކުރި އެވެ. ނަމަވެސް ވެލެންސިއާގެ ޑިފެންޑަރުން އަދި ކީޕަރު ގެންދިޔައީ އެޓީމުގެ އެޓޭކްތައް ހުޝިޔާރު ކަމާއެކު ދިފާޢު ކޮށްފައެވެ.\nމެޗުގެ ދެވަނަ ހާފު ފަށައިގެން ވެލެންސިއާއިން އަޔަކްސް ގެ ގޯލަށް ނުރައްކާތެރި ދެ ޙަމަލާއެއް ފޮނުވައިލައިފައިވާއިރު، މި ދެ ޙަމަލާ ވަނީ އަޔަކްސް ގެ ކީޕަރު ހުޝިޔާރު ކަމާއެކު ދިފާޢު ކޮށްފައެވެ. ދެ ވަނަ ހާފުގައި ވެލެންސިއާގެ ކުޅުންތެރިންގެ ފަރާތުން ގިނަ ފައުލް ތަކެއް ފެނިގެން ގޮސްފައިވާއިރު ވެލެންސިއާގެ ގެބްރިއެލް އަށް ވަނީ ރަތް ކާޑު ދައްކައި ދަނޑުން ފޮނުވައިލައިފައެވެ.\nމި ނަތީޖާ އާއި އެކު ވެލެންސިއާއިން އޮތީ 11 ޕޮއިންޓާއެކު ތާވަލުގެ އެއްވަނައިގައެވެ. ދެވަނައިގައި އޮތް ޗެލްސީ އަށް ލިބުނީ 11 ޕޮއިންޓެވެ. އަދި މި ދެޓީމުގެ ފަހަތުން އަޔަކްސް އޮތީ 10 ޕޮއިންޓާއެކު ތާވަލުގެ ތިން ވަނައިގައެވެ. މި ގްރޫޕުން ޗެމްޕިއަންސް ލީގުގެ ދެވަނަ ބުރުން ޖާގަ ހޯދައިފައިވަނީ އެއްވަނައިގައި އޮތް ވެލެންސިއާ އަދި ދެވަނައިގައި އޮތް ޗެލްސީ އެވެ.


SunOnline: Club Maldives Cup: BML, MACL, DSC adhi Maldivian gadha 16 ah\nކްލަބު މޯލްޑިވްސް ކަޕްގައި މޯލްޑިވިއަންއާއި ދިވެހި ސިފައިންގެ ކްލަބު ބައްދަލުކުރި މެޗުގެ ތެރެއިން --- ސަން ފޮޓޯ/ ފަޔާޒް މޫސާ\nބީއެމްއެލް، އެމްއޭސީއެލް، ސިފައިން އަދި މޯލްޑިވިއަން ގަދަ 16އަށް\nކްލަބު މޯލްޑިވްސް ކަޕްގެ އެންމެ ފަހުގެ ޗެމްޕިއަން ޔުނައިޓެޑް ބީއެމްއެލްއާއި، އެމްއޭސީއެލްއާއި، ދިވެހި ސިފައިންގެ ކްލަބު (ޑީއެސްސީ) އަދި މޯލްޑިވިއަނުން ގަދަ 16ގެ ޖާގައެއް ކަށަވަރުކޮށްފިއެވެ.\nކްލަބު މޯލްޑިވްސް ކަޕްގެ ގަދަ 16ގެ ޖާގަތައް ޔުނައިޓެޑް ބީއެމްއެލް، އެމްއޭސީއެލް، ޑީއެސްސީ އަދި މޯލްޑިވިއަނުން ކަށަވަރުކުރީ އިއްޔެ ކުޅުނު ގްރޫޕްގެ ފަހު މެޗުތަކަށްފަހުއެވެ.\nރޭ ކުޅުނު 'ގްރޫޕް އޭ'ގެ މެޗުގައި ބީއެމްއެލްއިން ވަނީ 4-0 ލަނޑުގެ ނަތީޖާއަކުން ހެލްތު ރެކްރިއޭޝަން ކްލަބުގެ މައްޗަށް ކުރި ހޯދައިފިއެވެ. އެ މެޗުގައި ބީއެމްއެލްއިން ކާމިޔާބުކުރި ހަތަރު ލަނޑުގެ ތެރެއިން ތިން ލަނޑު އިބްރާހިމް ހަމްދާން (މެސީ) ކާމިޔާބުކޮށްދިންއިރު، އެ ޓީމުގެ އަނެއް ލަނޑު ކާމިޔާބުކޮށްދިނީ މުހައްމަދު ޝަފީއުއެވެ.\nރޭ ކުޅުނު އެ ގްރޫޕްގެ ދެވަނަ މެޗުގައި އެމްއޭސީއެލް ވަނީ 4-1 ލަނޑުގެ ނަތީޖާއަކުން މޯލްޑިވް ގޭސް އަތުން މޮޅުވެފައެވެ. އެ މެޗުގައި އެމްއޭސީއެލްއަށް އަހްމަދު ނާސިހު ދެ ލަނޑު ކާމިޔާބުކޮށްދިންއިރު، އަބްދުﷲ ޒިޔަން ވެސް އެޓީމަށް ލަނޑެއް ކާމިޔާބުކޮށްދިނެވެ. އެމްއޭސީއެލްގެ އަނެއް ލަނޑަކީ މޯލްޑިވް ގޭސްގެ ހަސަން ސިފާއު އަތުން ބައިކޮޅަށް ވަން ލަނޑެކެވެ. މެޗުގައި މޯލްޑިވް ގޭސްއިން ކާމިޔާބުކުރި ލަނޑު އެޓީމަށް ޖަހައިދިނީ މުހައްމަދު ރިފާއުއެވެ.\nރޭ ކުޅުނު 'ގްރޫޕް ބީ'ގެ މެޗުގައި ސިފައިން ވަނީ 9-0 ލަނޑުގެ ތަފާތުބޮޑު ނަތީޖާއަކުން ތައުލީމީ ގުޅުން ބަލިކޮށްފައެވެ. އެ މެޗުގައި ސިފައިން ޓީމުގެ ހަސަން ފަވާޒް ތިން ލަނޑު ކާމިޔާބުކުރިއިރު، ޝައުކަތު އަމީން ދެ ލަނޑު ކާމިޔާބުކުރިއެވެ. އެޓީމުގެ ބާކީ ލަނޑުތައް ކާމިޔާބުކޮށްދިނީ އަހްމަދު ފަޒާލްއާއި، ޖުމައިލް ޖަމީލްއާއި، މަހްފޫޒް އަބްދުލް ރަޝީދު އަދި އިބްރާހިމް ފާރިޝް އަހްމަދެވެ.\nއެ ގްރޫޕްގައި ރޭ މޯލްޑިވިއަންއާއި ޕްރިސަން ރެކްރިއޭޝަން ކްލަބު ބައްދަލުކުރި މެޗު ނިމިގެންދިޔައީ 2-2 ލަނޑުން ދެ ޓީމު އެއްވަރުވެގެންނެވެ. އެ މެޗުގައި މޯލްޑިވިއަންގެ ލަނޑުތައް ކާމިޔާބުކޮށްދިނީ އަފުއާލް އަބްދުލް ހަމީދު އަދި އިސްމާއިލް އަހުމަދެވެ. ޕްރިސަން ޓީމުގެ ލަނޑުތައް ކާމިޔާބުކޮށްދިނީ އާދަމް މަންސޫރު އަދި އިބްރާހިމް ހަލީމެވެ.\nގްރޫޕް އޭ އަދި ގްރޫޕް ބީގެ މެޗުތައް މިހާރު ނިމުމަކަށް އައިސްފައިވާއިރު، ގްރޫޕް އޭގެ އެއްވަނައިގައި އޮތް ބީއެމްއެލްއަށް ލިބިފައިވަނީ ނުވަ ޕޮއިންޓެވެ. އެ ގްރޫޕްގެ ދެވަނައިގައި އޮތް އެމްއޭސީއެލްއަށް ހަ ޕޮއިންޓް ލިބިފައިވާއިރު، ތިންވަނައިގައި އޮތް މޯލްޑިވް ގޭސްއަށް ލިބިފައިވަނީ ތިން ޕޮއިންޓެވެ. އަދި ގްރޫޕްގެ ފުލުގައި އޮތް ހެލްތު ރެކްރިއޭޝަން ކްލަބަށް ޕޮއިންޓެއް ލިބިފައެއް ނުވެއެވެ.\nގްރޫޕް ބީގެ އެއްވަނައިގައި އޮތް ސިފައިންނަށް ހަތް ޕޮއިންޓް ލިބިފައިވާއިރު، ދެވަނައިގައި އޮތް މޯލްޑިވިއަންއަށް ލިބިފައިވަނީ ފަސް ޕޮއިންޓެވެ. ތިންވަނައިގައި އޮތް ޕްރިސަން ރެކްރިއޭޝަން ކްލަބަށް ހަތަރު ޕޮއިންޓް ލިބިފައިވާއިރު، ގްރޫޕްގެ ފުލުގައި އޮތް ތައުލީމީ ގުޅުމަށް ޕޮއިންޓެއް ލިބިފައެއް ނުވެއެވެ.\nކްލަބު މޯލްޑިވްސް ކަޕްގައި މިއަހަރު 32 ޓީމު ވާދަކުރާއިރު، އަންހެން ބައި ކަމަށްވާ 18/30 ވިމެންސް ފުޓްސަލް ފިއެސްޓާގައި 15 ޓީމެއް ވާދަކުރެއެވެ. މެދުކެނޑުމެއްނެތި ކްލަބު މޯލްޑިވްސް ކަޕް ބާއްވާ މިއީ 12 ވަނަ އަހަރެވެ. މިއީ ފިރިހެން ބައި ކުރިއަށްގެންދާ 12 ވަނަ އަހަރުކަމަށްވާއިރު، އަންހެން ބައި ކުރިއަށްގެންދާ މިއީ އަށްވަނަ އަހަރެވެ.\nމިއަހަރު ކުރިއަށްދާ ކްލަބު މޯލްޑިވްސް ކަޕްގެ އޮންލައިން މީޑިއާ ޕާޓްނަރަކީ ސަން އޮންލައިންއެވެ.\nކްލަބް މޯލްޑިވްސް ކަޕް ފުޓްސަލް ކްލަބު މޯލްޑިވްސް ކަޕް 2017\nލިޔާހް: ފުޓްސަލްގައި ދެވަނައެއް ނެތް!2މަސް4ހަފްތާ ކުރިން\nމޯލްޑިވިއަން ބަލިކޮށް، ޓީސީއެލްއިން ޗެމްޕިއަންކަން ހޯދައިފި2މަސް 1 ދުވަސް ކުރިން\nވިއްސާރަވުމާ ގުޅިގެން ކްލަބު މޯލްޑިވްސް ކަޕްގެ ފައިނަލް މާދަމާރެއަށް ފަސްކޮށްފި2މަސް2ދުވަސް ކުރިން\nކްލަބް މޯލްޑިވްސް ކަޕް: ފައިނަލް ޕްރިވިއު2މަސް3ދުވަސް ކުރިން\n18/30 ވުމަންސް ފުޓްސަލް ފިއެސްޓާގެ ޗެމްޕިއަންކަން އެމްޕީއެލް ހޯދައިފި2މަސް3ދުވަސް ކުރިން


SunOnline: Fiyaa: Hama ekani meeru raha lavvan beynun kuranvee ehcheh noon\nއައިޝަތު ފަރީޙާ 19 Oct 2017, 09:00\nޒަމާނުއްސުރެ ފިޔައަކީ ކާއެއްޗެހީގައި މީރު ރަހަ ލެއްވުމަށް ބޭނުން ކުރާއެއްޗެކެވެ. ކޮންމެ ބަދިގެއަކަށްވެސް އެންމެ މުހިއްމު އެއްޗެހީގެ ލިސްޓެއް ހަދާނަމަ ކާއެއްޗެހި ހަދަން ބޭނުންވާ ތަކެތީގެ ލިސްޓުގެ ކުރިއަށް ފިޔާ އަންނާނެއެވެ. މިއާއެކު ފިޔައަކީ ބައެއް ބަލިތަކަށް ގޭގައި ދެވޭ ފަރުވާއެއްގެ ގޮތުގައިވެސް ބޭނުން ކުރެވޭނެ އެއްޗެއްކަމަށްވެއެވެ.\nފިޔާގައި އެކުލެވޭ އެންޓި އޮކްސިޑެންޓް ޕްރޮޕަޓީސްގެ ސަބަބުން އެލާޖީ ތަކުން ދުރުކޮށްދީ، ލޭގެ ޕްރެޝަރު އެއްވަރެއްގައި ހިފަހައްޓައެވެ. ފިޔައާއެކު އެޕަލް ސިޑަރ ވިނެގާ އަދި ޕާސްލީ ފަތްވެސް، މިދެންނެވި ކަންތަކުގައި ބޭނުންކުރެއެވެ.\nރޯގާ ޖެހުމުން ފިޔާ ކެއުން ގިނަކޮށްލާށެވެ. ކާ ގަޑިތަކުގައި ފިޔާ ސެލެޑް ކެވިދާނެއެވެ. ނޫނީ ބަތް ކާއިރު ނޫނީ ރޮށި ކާއިރު ރޯ ފިޔާ ކެވިދާނެއެވެ. ރޯގާޖެހުމުން ފިޔާ ކެއުން އިތުރުކޮށްލުމުން ރޯގާ ފަސޭހަވާލެއް އަވަސް ވާނެއެވެ. ހަށިގަނޑުގައި ހަލާކުވެފައި ހުންނަ ކުދި ޒަހަމްތަކަށްވެސް ފިޔައަކީ އަވަސް ފަރުވާއެކެވެ. ހަށިގަނޑުން ކުޑަ ތަންކޮޅެއް ޒަހަމް ވުމުން އެތަން ރީތިކޮށް ފެނުން ދޮވެލައި ފިޔާ ފޮއްޗެއް އުނގުޅާލާށެވެ. މިތަނުގައި ކުޑަ އާފަލު ދިޔަ ފޮދެއްވެސް އުނގުޅަންވާނެއެވެ. ގައިގެ ހަންގަނޑު ފިހުމުންވެސް މިއީ ކުރެވިދާނެ އަވަސް ފަރުވާއެކެވެ.\nސޫފި ދަތް އެޅުމުން ވާއުނދަގުލުން ސަލާމަތްވުމަށްވެސް ސޫފި ދަތް އެޅިތަނުގައި ފިޔާ ދިޔަ އުނގުޅުމުން އުނދަގޫ ކުޑަކޮށްދޭނެއެވެ. ގަދައަށް ހުން އަންނަ ނަމަ ހުންގަނޑު ވިހެލުމަށް ފިޔާގެ ބޭނުން ކޮށްއުޅެއެވެ. އެގޮތުން އަލުވި އަދި ފިޔާ ކޮށުމަށްފަހު އިސްޓާކީނަކަށް އަޅާނީއެވެ. މީގެ ތެރެއަށް ލޮނުމެދު އަޅާނީ ގާނާފައެވެ. ދެން އިސްޓާކީނު ފަޔަށް ލައްވައިގެން އަރާމުކޮށްލާށެވެ. މިހެން އޮންނަ އިރު އެޕަލް ސިޑަރ ވިނެގާއިން ފޮތިކޮޅެއް ތެންމާލައި ނިއްކުރިމަތީ ބާއްވާލާށެވެ.\nމަސްދަރު: ހެލްތް ޑައިޖެސްޓް


Fuvahmulakugai Huri Aasaaree Thanthnah kihaa is kameh Dheveythah? - FVMtimes -\nފުވައްމުލަކުގައި ހުރި އާސާރީ ތަންތަނަށް ކިހާ އިސްކަމެއް ދެވޭތަ؟\n5 އަހަރު ކުރިން • ލިޔުނީ: އާއިޝަތު ޔުސްރާ\nދިވެހިރާއްޖެއަކީ ފަޚުރުވެތި މާޒީއަކާ ދިގު ތާރީޚެއް ލިބިފައިވާ ޤައުމެކެވެ. މާޒީގެ އެކި ހަނދާންތަކާ ކާބަފައިންގެ ގޮތްހުރި ދިރިއުޅުން އަޅުގަނޑުމެންނަށް ދައްކައިދެނީ ޤައުމުގައި ހުރި އާސާރީ ތަރިކަތަކުންނެވެ. ފުވައްމުލަކަކީ ދިވެހި ތާރީޚަށް އަލިކޮށްދޭ ގިނަ ތަރިކަތަކެއް ހުރި ރަށެކެވެ. ހަވިއްތަތަކާއި ވެޔޮ ތަކާއި މިސްކިތްތަކާއި ޒިޔާރާތްތަކާއި މަހާނަގާތައް ފަދަ މުހިއްމު ތަރިކަތަކެވެ.\nމީގެ އެތައް ސަތޭކަ އަހަރެއް ކުރީގެ އެ ބިނާތައް ޒަމާނުގެ ހިރަފުހުން މިއަދު މުޅިންހެން ފޮރުވާލައިފިއެވެ. 21ވަނަ ޤަރުނުގެ ތަރައްޤީއާ ތަމައްދުން ފުވައްމުލަކުގައި ހުރި އާސާރީ ތަރިކަތައް ބާކީކޮށްފިއެވެ. ފުވައްމުލަކުގައި ހުރި އާސާރީ ތަންތަން ދެކެލުމަށް ދަތުރުކޮށްލަމާ ހިންގަވާށެވެ. ފުވައްމުލައް އެއަޕޯޓުގެ މައި ދޮރޯށި ފަސްދީ މުހައްމަދު ޖަމާލުއްދީން ނައިބު ތުއްތު މަގުން ކުރިއަށްދާއިރު ފެންނަނީ ވަށައިގެން ފެންސު ޖަހައިފައި ހުރި ދުވަސްވީ ވެވެކެވެ. ވަށޮ ވެއު އެވެ. މިއީ މީގެ އެތައް ސަތައްސަތޭކަ އަހަރެއް ކުރިން ފުވައްމުލަކުގައި ބުޑިސްޓުން އުޅުނު ކަމުގެ ނިޝާނެކެވެ. އަޅުގަނޑުމެންގެ ކާބަފައިންގެ ދިރިއުޅުމާ ގުޅިފައިވާ މުހިއްމު ތަރިކައެކެވެ. ކިހާ އަގުބޮޑު ތަނެއްތޯއެވެ. ތަނުގެ އަގު ވަޒަން ކުރެވިފައިވާ މިންވަރު ބަލައިލުމަށް ކުޑަކޮށް ވަށޮވެވާ ކައިރިވެލަމާތޯއެވެ. ވެއު ތެރެއިން ފެންނަނީ ކުނިބުންޏެވެ. މިއީ ހަމަ އަޅުގަނޑުމެންގެ އަތްތަކުން އަޅާފައިހުރި ކުނިބުންޏެވެ. އެތަނަކީ އަޅުގަނޑުމެންގެ ތަނެކެވެ. އެހެންކަމަށްވާނަމަ އަޅުގަނޑުމެންގެ ތާރީޚަށް އަޅުގަނޑުމެންނަށް އިޙުތިރާމް ކުރެވިއްޖެތޯއެވެ.\nފޮޓޯ ސްކޫލް ދަރިވަރުންތަކެއް ހަވިއްތަ ބަލާލުމަށް ކުރި ޒިޔާރަތެއް\nއިތުރު ތަރިކައަކަށް ބަލައިލަމާތޯއެވެ. ފުވައްމުލަކު ތުނޑީ ސަރަހައްދުގައި ހުރި ޤަދީމީ ހަވިއްތައެވެ. ގޮނޑުދޮށުން ފެށިގެން ގާތްގަނޑަކަށް 448 ފޫޓު އެއްގަމުގައި ހުރި ހަވިއްތައަކީ މިހާރު ސިފަ ނޭނގޭ ތަނަކަށްވެއްޖެއެވެ. ބިޔަ ގަސްތައް ހެދި ހަވިއްތައިގެ ގާގަނޑުތައް ނެއްޓެން ފަށައިފިއެވެ. އިހަށް، ގާތްގަނޑަކަށް 60 ފޫޓު އުސްމިނުގައި ހުރި ހަވިއްތަ މިހާރު ގާފުންޏަކަށްވެ ބިމާ ހަމަވާހެން ހީވެއެވެ. ބައެއްގެ ބޮލުގައި އެތަން ބެލެހެއްޓުމުގެ ޒިންމާ އެޅުމުގެ ބަދަލުގައި ފަރުދުން އެކަމުގެ ޒިންމާ ނެގުން ކީއްތޯއެވެ. ރަށުގެ އެކި އިދާރާ ތަކާ މަދަރުސާތަކުން ސާފު ކުރުމުގެ ހަފްތާތަކާ ދުވަސްތައް ކުރިއަށް ގެންދަވައެވެ. އެފަދަ ދުވަސްދުވަހުވެސް މިފަދަ ތަރިކަތައް ހިމެނޭ ސަރަހައްދުތައް ސާފުކޮށްލުން ކީއްތޯއެވެ. އަޅުގަނޑުމެންގެ ތާރީޚަށް އަޅުގަނޑުމެން ނުކުރި އިޙުތިރާމެއް އެހެން ބަޔަކު ކުރާނެތޯއެވެ. ނޫނެކެވެ. އެހެނެއް ނުވާނެއެވެ. އެހެންކަމުން އަޅުގަނޑުމެންގެ ރަށުގެ ތާރީޚާ ގުޅިފައިވާ އާސާރީ ތަރިކަތައް ބެލެހެއްޓުމާ ރައްކާތެރި ކުރުމުގެ ފަރުދީ ޒިންމާ އަޅުގަނޑުމެން އުފުލަމާތޯއެވެ. ވަކި މުނާސަބަތެއް ނެތި ހަފްތާގެ ކޮންމެ ދުވަހަކުވެސް، އަހަރުގެ ކޮންމެ މަހަކުވެސް އެތަންތަން ސާފުކޮށް ބެލެހެއްޓިއްޖެކަމަށްވާނަމަ އަޅުގަނޑުމެންނަކީ ތަރައްޤީވެ ތަހުޒީބުވެފައިވާ ބަޔަކަށްވާނެއެވެ. އެބައެއްގެ މާޒީގައި ކޮޅުފައިން ޖަހައިލި ބަޔަކީ ތަހުޒީބު ބަޔަކަށްވާނެތޯއެވެ. ނޫނެކެވެ. ނުވާނެއެވެ.\nކެޓެގަރީ: ޚަބަރު ތާރީޚް


IOIG: Badminton ves bodu kaamiyaabakaa dhimaalah! | Mihaaru\nއައިއޯއައިޖީ: ބެޑްމިންޓަން ވެސް ބޮޑު ކާމިޔާބީއަކާ ދިމާލަށް!\n25 ޖުލައި 2019 - 22:11 10 comments\nރަން ނުވަތަ ރިހި މެޑަލް ކަށަވަރުކުރީ ވިމެންސް ސިންގަލްސް ފައިނަލަށް ދަތުރުކޮށްގެން އައިމިނަތު ނަބީހާ އާއި ވިމެންސް ޑަބަލްސް ފައިނަލަށް ދަތުރުކޮށްގެން އޭނާ އާއި ފާތިމަތު ނަބީހާގެ ޕެއާ އެވެ. ފައިނަލް އޮންނާނީ މާދަމާ އެވެ.\nއަދި މިކްސް ޑަބަލްސް ސެމީ ފައިނަލުން ބަލިވި މުހައްމަދު އަޖުފާން ރަޝީދާއި މައިސާ ފަތުހުﷲ (މައި) ގެ ޕެއާ އަށް ވަނީ މިއަދު ލޯ މެޑަލް ލިބިފަ އެވެ. އެއީ ބްރޮންޒް މެޑަލް މެޗު ކުޅުމުގެ ބަދަލުގައި، ސެމީ ފައިނަލުން ބަލިވާ ދެ ޕެއާ އަށް ވެސް ލޯ މެޑަލް ލިބޭތީވެ އެވެ. އަޖުފާނާއި މައި މިއަދު މިކްސް ޑަބަލްސް ސެމީ ފައިނަލުން ބަލިވި ނަމަވެސް ވަރުގަދަ ފައިޓެއް ދިނެވެ. އެ ޕެއާ ބަލިވީ މޮރިޝަސްގެ ޕެއާއަކާ ވާދަކޮށް 2-1 ސެޓުންނެވެ.\nވިމެންސް ސިންގަލްސް އަދި ޑަބަލްސް އިން ވެސް ފައިނަލަށް ދަތުރުކޮށްފައިވާތީ ރަން މެޑެއްޔާ މެދު ވަރަށް އުއްމީދު ބޮޑެވެ. ބެޑްމިންޓަނުން މި ފަހަރުގެ ގޭމްސްއާ ކުރިމަތިލީ ރަން މެޑަލް ހޯދުމަށް މީގެ ހަތަރު އަހަރު ކުރިން ފެށި މަސައްކަތާ އެކު ވަރަށް ރަނގަޅަށް ތައްޔާރުވެގެންނެވެ. ޓީމު އިވެންޓުން އެ އަމާޒަށް ނުދެވުނަސް އޯޕަން ބައިން އެކަން ހާސިލްވުމުގެ އުއްމީދު އެބައޮތް ކަމަށާއި ޓީމު އިވެންޓުގައި ދެއްކި ކުޅުމާ އެކު އިތުރު ހިތްވަރެއް ލިބި އުއްމީދުތަކެއް އާވެއްޖެ އެސޯސިއޭޝަނުގެ ޖެނެރަލް ސެކްރެޓަރީ އިޝްފާން މުހައްމަދު (އިއްޕަ) ވަނީ ވިދާޅުވެފަ އެވެ.\nއަޖުފާން (ކ) އާއި މައިސާ ސެމީ ފައިނަލުގައި ކުޅެނީ. --އެމްއޯސީ ފޮޓޯ: އިސްމާއިލް ތޯރިގް\nއެންމެ ފަހުން 2015 ވަނަ އަހަރު ރީޔޫނިއަންގައި އޮތް އައިއޯއައިޖީގެ ޓީމު އިވެންޓުގައި ފިރިހެން ބެޑްމިންޓަން ޓީމުން ވަނީ ރިހި މެޑަލް ހޯދައިފަ އެވެ.\nދެބެން ކަމަށްވާ ނަބީހާ އާއި ނަބާހާ ވިމެންސް ޑަބަލްސް ފައިނަލުން ޖާގަ ހޯދީ މިއަދު މެންދުރުފަހު ކުޅުނު ސެމީ ފައިނަލް މެޗުން މޮރިޝަސްގެ ޕެއާ އަތުން ސީދާ ސެޓުން (21-12، 21-12) އިން މޮޅުވެގެންނެވެ. ނަބީހާ މިއަދު ހެނދުނު ފައިނަލުން ޖާގަ ހޯދީ މިއަދު ކުޅުނު ސެމީ ފައިނަލް މެޗުން މޮރިޝަސްގެ އެއް ވަނަ ކުޅުންތެރިޔާ އަތުން ސީދާ ދެ ސެޓުން މޮޅުވެގެންނެވެ. އޭނާ ސެޓުތައް ގެންދިޔައީ 21-16، 21-16 އިންނެވެ.\nބެޑްމިންޓަނުން ކަށަވަރުކުރި ކުރި ތިން މެޑެއްޔާ އެކު ރާއްޖޭގެ މެޑަލުގެ އަދަދު މިހާރު ވަނީ 13 އަށް އަރައިފަ އެވެ. އެއީ ޓޭބަލް ޓެނިސް ވިމެންސް ޓީމު އިވެންޓުން ހޯދި ރަން މެޑެއްޔާއި ޑަބަލްސް އިވެންޓުން ހޯދި ރަން މެޑެއްޔާއި ރިހި މެޑަލް އަދި ބީޗް ވޮލީބޯޅައިން ހޯދި ރިހި މެޑެއްޔާއި ލޯ މެޑަލް އެތުލެޓިކްސް އިން ހޯދި ތިން ލޯ މެޑަލްގެ އިތުރުން ބެޑްމިންޓަންގެ ޓީމު އިވެންޓުން ހޯދި ދެ ލޯ މެޑެއްޔާ އެކު އެވެ. ރާއްޖޭގެ އަމާޒަކީ މަދުވެގެން 15 މެޑަލް ހޯދުމެވެ. އަދިވެސް މެޑަލް ލިބިދާނެ ތިން އިވެންޓެއް އޮތުމާ އެކު ރާއްޖެ އަށް އެ އަމާޒު ފަހަނައަޅައި ދެވުމުގެ ފުރުސަތު ބޮޑެވެ.\nއިތުރު ލިޔުންތައް އިންޑިއަން އޯޝަން އައިލެންޑް ގޭމްސް ބެޑްމިންޓަން


Kairi ... Namaves dhurugaivaa Maliku 41 - One Online\nކައިރި ... ނަމަވެސް ދުރުގައިވާ މަލިކު 41\nމަލިކު ނާސަރީ ސްކޫލެއް --- ފޮޓޯ: އަލިމަނިކުފާނު ހަަސަން މަނިކުފާނު ގަނޑުވަރު\nމަލިކު ނާސަރީ ސްކޫލެއް ބޭރުން --- ފޮޓޯ: އަލިމަނިކުފާނު ހަަސަން މަނިކުފާނު ގަނޑުވަރު\nލިޔެކިޔަން ދަންނަ ނިސްބަތް:\nލަކުޑިދީބަށް ނިސްބަތްކުރާއިރު މަލިކުގެ ލިޔަންކިޔަން އެނގުމުގެ ނިސްބަތް ވަރަށް މައްޗެވެ. ލަކުޑިދީބުގައި ބޮޑެތިމީހުންނަށް ކިޔަވައިދިނުމުގެ މަޝްރޫޢެއް ފެށުނީ 1956 ގައެވެ. ނަމަވެސް އެދުވަސްވަރު މަލިކުގައި އެމަޝްރޫޢެއް ނުފެށުނެވެ. އެހެންކަމާއެކުވެސް 1971 ގެ ބޯހިމެނުމުގައި ވަރަށް ފުރިހަމަ އެއްވަނައަކަށް އަންނަނީ މަލިކެވެ. ތިރީގައި މިވަނީ 1971 ގެ ބޯހިމެނި ހިސާބުގެ ނަތީޖާއެވެ.\n1971 ގެ މަލިކު ބޯހިމެނި ހިސާބުގެ ނަތީޖާ ---\nމަލިކު ނަވޯދަޔާ ސްކޫލުގެ ހިންދީ ދުވަސް، ޕްރިންސިޕަލް (ވ) މިސްޓަރ ސަބާސް ޓިޔަން އާއި މެހެމާނުން ---\nމަލިކުން ލިޔަންކިޔަން ނުދަތުން ފޮހެލެވޭތޯ ދަނީ މަސައްކަތް ކުރެވެމުންނެވެ. 1981 ގެ ބޯހިމެނި ހިސާބު ދައްކާގޮތުން 65.29 އިންސައްތަ ލިޔަންކިޔަން ދަނެއެވެ. ފިރިހެނުންގެ 71.40 އިންސައްތައެވެ. އަންހެނުންގެ 59.99 އިންސައްތައެވެ.\nމަލިކުގައި ތިބި ގްރެޖުއޭޓުން:\nމަލިކުގައި ތިބި ގްރެޖުއޭޓުން ---\nއާދެ، މިލިސްޓަށް ވިސްނާއިރު ބީ.އޭ. ފާސްކޮށްފައި ތިބި މީހުން ސީމަނުންގެ ގޮތުގައި ތިބިކަން ފާހަގަކޮށްލެވެއެވެ. ނަމަވެސް މިއީ އިންޑިޔާގެ ކަންތައް ހުންނަގޮތަށް ނިސްބަތްކުރާއިރު އާދައިގެ ކަމެކެވެ. އަޅުގަނޑުމެންގެ ތެރޭގައި އެކިއެކި މަޤާމުތަކަށް ޤާބިލުމީހުން ނުލިބިގެން އުޅުނުކަމުގައިވިޔަސް އިންޑިޔާގައި ކުރިމަތިވެފައިވަނީ ވަޒީފާ ނެތުމުގެ މައްސަލައެވެ. ކުރިޔަށް އޮތްތާނގައިވެސް އިންޑިޔާގައި މިމައްސަލަދާނީ ދުވަހެއް ދުވަހަކަށް ބޮޑުވަމުންނެވެ.\nސޯދިގާއި ފާރޫގު މަލިކު ނަވޯދަޔާ ސްކޫލުގައި ---\nމަލިކުގައި 1964 އިން ފެށިގެން ލައިބްރަރީގެ ޚިދުމަތް ލިބޭގޮތަށް ވަނީ ހަމަޖެހިފައެވެ. ސަރުކާރުގެ ޚަރަދުގައި ހިންގާ "ރީޑިންގރޫމް ކަމް ލައިބްރަރީ" އެއް، މަލިކުގައި ހުރެއެވެ. އެތާނގެ ލައިބްރޭރިޔަނަކީ މަލިކު ބޭކަލެކެވެ. މިސްޓަރ ކޭ.އާރު.ބީ. ޢަލީ އެވެ. އެތާނގައި އިނގިރޭސިބަހާއި މަލިޔާޅަމްބަހާއި ހިންދީބަހުގެ ފޮތް ފުދޭވަރަކަށް ހުރެއެވެ. ނަމަވެސް މަލިކުމީހުންގެ މާދަރީބަސް ކަމުގައިވާ މަހަލްބަހުގެ (ދިވެހިބަހުގެ) އެންމެ ފޮތެއްވެސް ނެތެވެ. ލައިބްރަރީގެ ބޭނުންކުރާ މީހުންގެ ތެރޭގައި ގިނައީ "ދަތުރުމީހުން" ނާއި "ދީބުމީހުން" ނެވެ. މަލިކުމީހުން ވަރަށްވެސް މަދެވެ.\nސޯދިގާއި ފާރޫގު މަލިކު ރީޑިންރޫމް ކަމް ލައިބްރަރީގައި ---\nލަކުޑިދީބު ޗާޕުޚާނާގެ މަހަލް ޔުނިޓު ---\nގުޅޭ ޓެގު އެޑިއުކޭޝަން މިނިސްޓްރީ މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖް އާދަކާދަ އާއި ސަގާފަތް މަލިކު


Kudhin salaamai kuri doctor hohalhain nukuthumaa eku libunee hithaamaveri habareh | Mihaaru\nހޮހަޅައިން ކުދިން ސަލާމަތް ކުރުމުގެ އޮޕަރޭޝަނުގައި މުހިންމު ދައުރެއް އަދާކުރި އޮސްޓްރޭލިއާގެ ޑޮކްޓަރު އަދި ޑައިވަރު ރިޗަޑް ހަރިސް. --ފޮޓޯ:އޭއޭޕީ\nކުދިން ސަލާމަތް ކުރި ޑޮކްޓަރު ހޮހަޅައިން ނުކުތުމާ އެކު ލިބުނީ ހިތާމަވެރި ޚަބަރެއް\n11 ޖުލައި 2018 - 11:17 8 comments\nބެންކޮކް (ޖުލައި 11) - ތައިލެންޑުގެ ތަމް ލުއާން ހޮހަޅައިގެ ތެރޭން 12 ކުދިންނާއި ކޯޗު ފެނުނު ފަހުން އެ ކުދިންނަށް ޚިދުމަތް ދިނުމުގައި ހޮހަޅައިގައި ހޭދަކުރި އޮސްޓްރޭލިއާގެ ޑައިވަރު އަދި ޑޮކްޓަރު ރިޗަޑް ހަރިސް ހޮހަޅައިން ނުކުތުމާ އެކު ލިބުނު ޚަބަރުން އޭނާ އަށް ބޮޑު ހިތާމައެއް ކުރިމަތިވެއްޖެ އެވެ.\nބާރަ ކުދިންނާއި ކޯޗު 17 ދުވަސް ފަހުން ސަލާމަތުން ހޮހަޅައިން ނެރުމުގެ ޚަބަރާ އެކު މުޅި ދުނިޔެ އަށް އުފާވެރިކަން ލިބުނު ނަމަވެސް ހަރިސް ހޮހަޅައިން ނުކުތުމާ އެކު އޭނާ އަށް ލިބުނީ ބައްޕަ މަރުވި ކަމުގެ ހިތާމަވެރި ޚަބަރެވެ. ދުނިޔެ އަށް މަޝްހޫރު ޑޮކްޓަރު އަދި ޑައިވަރަކީ ހޮހަޅައިން އިއްޔެ އެންމެ ފަހުން ނުކުތް މީހާ އެވެ. އެއީ ވަރުގަދަ ބަތަލެއް ކަމަށް ބުނެ އޭނާ އަށް ދަނީ އެތައް ބަޔަކު ތައުރީފް ކުރަމުންނެވެ.\nވައިލްޑް ބޯސް ފުޓުބޯޅަ ޓީމުގެ ކުޅުންތެރިން ސަލާމަތް ކުރުމަށް ހަރިސް ނުވަތަ އޭނާގެ މަޝްހޫރު ނަމުން ނަމަ ހެރީ އަމިއްލަ ނަފްސު ނުރައްކަލަށް ހުށަހެޅުމަށް ފަހު ވޮލަންޓިއާ ކުރަން ނިންމީ އޭނާގެ ޗުއްޓީ ވެސް ކެންސަލް ކުރުމަށް ފަހު އެވެ.\nހޮހަޅައިން އެންމެ ފަހުން ނުކުތް ޓީމުގައި ހިމެނޭ ޑޮކްޓަރާއި ތައި ނޭވީ ސީލްގެ ތިން ޑައިވަރުން. --ފޮޓޯ:އީޕީއޭ\nއޮސްޓްރޭލިއާގެ ބްރޯޑްކާސްޓާ އޭބީސީ އިން ބުނީ ހޮހަޅަ އިން ކުދިން ނެރުނީ ހަރިސް ދިން ތަރުތީބުން ކަމަށެވެ. ހަރިސް އަކީ ޗިއާން ރާއީ ސަރަހައްދަށް ދިޔަ އޮސްޓްރޭލިއާގެ 20 މީހުންގެ ޓީމުގެ އެންމެ މުހިންމު އެއް މެންބަރެވެ.\nހެރީގެ ބައްޕަ މަރުވެފައި ވަނީ ހުރިހާ ކުދިން ސަލާމަތް ކުރުމުގެ އޮޕަރޭޝަން ނިމުނު ފަހުންނެވެ. ހޮހަޅައިން އެންމެ ފަހުން ނުކުތީ ހެރީ އާއި ނޭވީ ސީލްގެ ތިން ޑައިވަރުންނެވެ.\nކުދިން ސަލާމަތް ކުރުމުގައި ހެރީ އަދާކުރި ރޯލަށް އޮސްޓްރޭލިއާގެ ޚާރިޖީ ވަޒީރު ޖޫލީ ބިޝޮޕް ވަނީ ތައުރީފް ކޮށްފަ އެވެ. އަދި ކުދިން ސަލާމަތް ކުރުމުގައި އޮސްޓްރޭލިއާގެ ޓީމުން އަދާކުރި ރޯލުގެ އަގު ސަރުކާރުން ރަސްމީކޮށް ވަޒަން ކުރާނެ ކަމަށް އެކަމަނާ ވިދާޅުވި އެވެ.\nޖޫން 23 ވަނަ ދުވަހު ފުޓުބޯޅަ ޓީމުގެ ކުޅުންތެރިންނާއި ކޯޗު ހޮހަޅަ އަށް ވަނީ އެ ދުވަހު ޕްރެކްޓިސް ނިންމާލުމަށް ފަހު އެވެ. އެ ކުދިން ހޮހަޅަ އަށް ވަން ފަހުން ބޯކޮށް ވާރޭ ވެހި ހޮހަޅަ ތެރެއަށް ފެންގަނޑު ދަމައިގަތުމުން ނުކުމެވޭނެ ގޮތެއް ނެތި ތާށިވެފައިވާ ތިބޭތާ ނުވަ ދުވަސް ފަހުން އެ ކުދިން ހޯދީ އިނގިރޭސި ވިލާތުގެ ދެ ޑައިވަރުންނެވެ.


Idhikolhu coalition akee sarukaarah oy gonjehumeh noon: Dhunya | Mihaaru\nޚަބަރު / މޯލްޑިވްސް ޔުނައިޓެޑް އޮޕޮޒިޝަން\nއިދިކޮޅު ކޯލިޝަނަކީ ސަރުކާރަށް އޮތް ގޮންޖެހުމެއް ނޫން: ދުންޔާ\nމިއަދުގެ ނޫސްވެރިންގެ ބައްދަލުވުމުގައި ދުންޔާ ވާހަކަ ދައްކަވަނީ\nއިދިކޮޅު ސިޔާސީ ލީޑަރުން ލަންޑަނުގައި އުފެއްދި އިއްތިހާދަކީ ސަރުކާރަށް އޮތް ގޮންޖެހުމެއް ނޫން ކަމަށާއި ޑިމޮކްރަސީއެއްގައި ސިޔާސީ އެފަދަ ހަރަކާތްތައް ކުރިއަށް ގެންދާނެ ކަމަށް ފޮރިން މިނިސްޓަރު ދުންޔާ މައުމޫން މިއަދު ވިދާޅުވެއްޖެ އެވެ.\nކުރީގެ ނައިބު ރައީސް ޑރ. މުހަންމަދު ޖަމީލް އިސްވެ ހުންނަވައި، ޔުނައިޓެޑް އޮޕޮޒިޝަންގެ ނަމުގައި މިއަދު އުފެއްދި އިއްތިހާދާ ގުޅޭ ގޮތުން މިނިސްޓަރު ވިދާޅުވީ ވެރިކަން ކުރާ ޕާޓީގެ ވަރުގަދަ ސަރުކާރެއް ގާއިމުވެފައި އޮތް އިރު، އިދިކޮޅު ފަރާތްތަކުން އެއް ބަޔަށް އެރުމަކީ ޑިމޮކްރަސީއެއްގައި ފެންނަ ކަމެއް ކަމަށެެވެ.\nއިދކޮޅު ފަރާތްތަކުގެ ބައްދަލުވުން މިއަދު ލަންޑަނުގައި ކުރިއަށް ދަނީ\n"މިއީ ރާއްޖޭގެ ތާރީހުން ވެސް އަދި އެހެން ގައުމުތަކުން ވެސް ފެންނަ ކަންކަން. މިއީ އަޅުގަނޑުމެންނަށް އޮތް ގޮންޖެހުމެއް ނޫން،" ދުންޔާ ވިދާޅުވި އެވެ.\nއޭނާ ވިދާޅުވީ އިދިކޮޅު ފަރާތްތަކާ އެކު މަޝްވަރާއަށް ދާން ސަރުކާރުން މީގެ ކުރިން ވެސް ގޮވާލާފައިވާނެ ކަމަށާއި ހިޔާލު ތަފާތުވުންތައް ހައްލު ވެގެން ދާނީ މަޝްވަރާގެ މޭޒުމަތިން ކަމަށެވެ. އެކަމަކު މިހާތަނަށް ފެނިފައިވަނީ މަޝްވަރާތަކުގައި ބައިވެރި ނުވުމުގެ ރޫހު ކަމަށް އޭނާ ވިދާޅުވި އެވެ.\nމިއަދުގެ ނޫސްވެރިންގެ ބައްދަލުވުމުގައި ދުންޔާ ވާހަކަ ދައްކަވަނީ-- ފޮޓޯ: ނިޝާން އަލީ/ މިހާރު\n"އަޅުގަނޑުމެންގެ އުއްމީދަކީ އަދިވެސް މަޝްވަރާތަކައިގެން ކުރިއަށް ދިޔުން،" ދުންޔާ ވިދާޅުވި އެވެ.\nއޭނާ ވިދާޅުވީ ވަކިވަކިން ނަމަވެސް ސިޔާސީ އިދިކޮޅު ލީޑަރުންނާ މަޝްވަރާ ކުރުމަށް އދ. މެދުވެރިވެގެން ސަރުކާރުން މަސައްކަތްތަކެއް ކުރި ކަމަށާއި އެކަމަށް ކުރިއެރުންތަކެއް ވެސް ލިބުނު ކަމަށެވެ.\nއިދިކޮޅު އިއްތިހާދާ ގުޅޭ ގޮތުން މާ ގިނަ ވާހަކަތަކެއް މިނިސްޓަރު ނުދެއްކެވި ނަމަވެސް، އިނގިރޭސި ސަރުކާރުގެ ހިމާޔަތް މިހާރު ހޯއްދަވާފައިވާ ކުރީގެ ރައީސް މުހައްމަދު ނަޝީދު އެ ގަައުމުގައި ހުންނެވި ލީގަލް ސްޓޭޓަަސް އަންގައިދޭން އިނގިރޭސި ސަރުކާރުގައި މިދިޔަ ހަފުތާގައި އެދިފައިވާނެ ކަމަށް ދުންޔާ ވިދާޅުވި އެވެ. އެކަމަކު އަދި އޭގެ ޖަވާބު ނުލިބޭ ކަމަށް މިނިސްޓަރު ވިދާޅުވި އެވެ.\nދުންޔާ މައުމޫން ފޮރިން މިނިސްޓްރީ މޯލްޑިވްސް ޔުނައިޓެޑް އޮޕޮޒިޝަން\n19 ކޮމެންޓް, 125 ރިއެކްޝަންސް\nތިހެން ކުރިންވެސް 2008 ގަވެސް ބައްޕާ ފުޅު ވިދާޅުވި އެކަމް ޗޮކުން ދިޔައި\nއިދިކޮޅު ސިޔާސީ ލީޑަރުން ލަންޑަނުގައި އުފެއްދި އިއްތިހާދަކީ ސަރުކާރަށް އޮތް ގޮންޖެހުމެއް ނޫން ކަމަށް ބުނިއިރު ، ގޮނޑިއަށް ކުޑަކަމު ނުދެވޭ ކަމާމެދު ވެސް ޝައްކު\nޑިމޮކްރެސީގަ އިދިކޮޅު ޕާޓީތައް އެއްކޮޅަށް އެރުމަކީ ކޯލިޝަނަކުން ވެރިކަމަށް އައި ސަރުކާރެއްގެ ވަރަށް ބޮޑު ބަލިފައެކެވެ. ގޮންޖެޖުމަކަކަށް ނުވިޔަޔަސް ގޮށްޖެހުމެކެވެ. މިއީ އަޅުގަޑުގެ ހިޔާލެވެ. (މިގޮތަށް އިސްލާހް ކޮށްދެއްވުން އެދެވެ)\nއިދިކޮޅު އިއްތިހާދުގެ ސަބަބުން ސަރުކާރަށް ގޮން ޖެހުމެއް ނެތް ކަމަށް ބުނެ އެއްގޮތަކަށް ވެސް އެކަން އަންޑަރއެސްޓިމޭޓް ކޮށްގެން ނުވާނެއެވެ. އެކަން އަޅުގަނޑުމެން ވަރަށް ސީރިއަސް ކޮށް ނަގަމެވެ. ރާއްޖެތެރޭ އެތަން މިތަނަށް ދައުލަތުގެ ބަޖެޓްގައި ހުރި ފައިސާ އަޅައިގެން މެމްބަރުން ތައް ދަތް ކޮއްޓާ އިލޮށި ހެދުން ފަދަ ކުދި ކުދި ކަންކަން ކޮށް އެމީހުން ކުދި ކުދި ޓާކުރުން ނަށް އެމީހުންގެ ދާއިރާ ތަކުގައި ބަދަލުވަމުން ދާއިރު މާލެ ސަރަހައްދަށް ޕީޕީއެމް އިން ހޮވިފައިވާ މެމްބަރުން އެއީ ކީއްކުރާ އެއްޗެހި ތަކެއްތޯއެވެ. އެމެމްބަރުން މާލެ ސަރަހައްދުގައި ތިބި އެތައް ހާސް ރައްޔިތުންގެ ލާބަ އާއި މަންފާ އަށް ޓަކައި ކުރަނީ ކޮން މަސައްކަތެއް ތޯއެވެ. ނިހާނު ކުރަނީ ކޮން ކަމެއްތޯ އަދި ބޮޗޭ ކުރަނީ ކޮން ކަމެއްތޯ އަދި މައްޗަންގޮޅި އާއި މާފަންނު ދާއިރާގެ މެމްބަރުން ކުރަނީ ކޮންކަމެއްތޯ. ކައިކައިގެން ސަރުކާރުގެ ފައިސާ އަށް އެެންޖޯއި ކުރަނީ ތޯއެވެ.\nފެއިލް ވެފައި ތިބި ބައެއް! ބަޔަކު ބަލައެއް ނުގަންނާނެ!\nގޮންޖެހުމެއް ނެތީމަތޯ ކަމަނާ ބޭރުދުނިޔޭގެ ގައުމުތަކުގައި އަބަދު ދޮގުހަދަންޖެހެނީ ؟ ކަމަނާއާއި އެކުއޮތީ ،ޗައިނާ ، ސައޫދީ އަދި ޕާކިސްތާން ، އެހެންހުރިހާ ގައުމެށް އޮތީ ގައުމީ ކޯލިޝަންއާއި އެކު ، ދެނޯ\nޑިމޮކްރެސީގަ އިދިކޮޅު ޕާޓީތައް އެއްކޮޅަށް ކޯލިޝަނަކުން ވެރިކަމަށް އައި ސަރުކާރެއްގެ ވަރަށް ބޮޑު ބަލިފައެކެވެ. ގޮންޖެޖުމަކަކަށް ނުވިޔަޔަސް ގޮށްޖެހުމެކެވެ. މިއީ އަޅުގަޑުގެ ހިޔާލެވެ.\nޕާޓީތައް އެއްކޮޅަށް އެރިވަހަކަ ބުނީމަ އަޖައިބު ވެއްޖެ. ޕާޓީ ތަކެއްނޫން ދޮތަ ދެޕާޓީއެއް އެކުވީ.އަދާލަތު އެންޑް ރީދޫޕާޓީ އަމީނަކީ މިހާރު ޖުމްހޫރީޕާޓީއޭ ކިޔައިގެން އުޅުނަސް އެޕާޓިގެ މީހެއްނޫން.\nގޮންޖެހުމަކަށް ނުވާންވި ސަބަބެއްނެތް! މިސާލަކަށް ކޮމްޕެނީއެއްގެ މަަސައްކަތުމީހާ ކުނިނުކެހުމުން ތަނުގެ ހަޑިކަން ފެންނާނެ އަދި އެކަމުގެ ސަބަބުން ތަނުގެތެރޭގައި ނުބައިވަސްދުވަންފަށާނެ. މީގެ ނަތީޖާއަކަށްވާނީ އެތަނަކަށް މީހުން ނުދިއުން ނުވަތަ ނަފުރަތުކުރުން. ހިތްހަމަނުޖެހުން.


Short Story: Fathihehgge Samaasaagai\nއިހަވަންދޫއަށް ދެވުނު އިރު އިރު އޮއްސެނީއެވެ. އިހަވަންދޫއަކީ މުހައްމަދު ތަކުރުފާނާއި ހަސަންތަކުރުފާނުގެ ކާފަ އިހަވަންދޫ ކައްޕީނިތަކުރުފާނުގެ ރަށެވެ. އުތީމު ހަސަން ހަތީބު ތަކުރުފާނު ކައިވެނި ބައްލަވައިގަތީ ކައްޕީނިތަކުރުފާނުގެ އާމިނާދިޔޯއާއެވެ. ދިޔޯ އަކީ އިހުގައި ރީތި އަންހެނުންނަށް ކިޔާ އުޅޭނަމެކެވެ. ޒަމާން ބަދަލުވެ އާމިނާދިޔޯގެ ރީތިކަން އިހަވަންދޫ ކަޅުފަހާއެއްވެ ދިޔަތާ އެތައް ޒަމާނެއް ފަހުން އަހަރެން އިހަވަންދޫ އައީ ނަދާގެ ރައްޓެހިކަމުގައެވެ. ދިޔޯއިންގެ ރީތިކަމުގެ ވާހަކައަށް ޅެން ހަދާ އެ ޅެންތައް އުވިދިޔަ ފަހުން އިހަވަންދޫއަށް އަންނަން ޖެހުނީ "ކޮއިންސިޑެންސް"އެވެ.\nނަދާއާ ދިމާވި ފުރަތަމަ ދުވަހުވެސް ބުނީ އެހެންނެވެ.\n"ކީއްވެ އަހަރުމެން ދެ މީހުން ދިމާވީ؟"\n"އިނގެއެއްނު. ކޮއިންސިޑެންސް!" ނަދާ ބުނީ އެހެންނެވެ.\n"އިލޫޝަން. އެންމެން މިއުޅޭނީ ޑެލޫޝަނެއްގެ ތެރޭ. ޑެލޫޝަނަލް"\nއަހަރެން އިތުރު އެއްޗެއް ނުބުނަމެވެ. ނަދާ އިތުރަށް ބުނީ "ލައިފް އިޒް އަ ޑްރީމް" މިހެންނެވެ. އެ ނިމުނީއެވެ. ސުނާމީ ބިނާ ކައިރިން ލާފައި އަހަރުމެން ދިޔައީ ގާޑިޔާތައް ކައިރިއަށެވެ. ވަށައިގެން ފެންނަނީ ނައިޓް ލައިފެއް ނެތި ފޫހިވެފައިވާ ޒުވާނުންނެވެ. މާލެ އަކީ ދުނިޔޭގެ ވެރިކަން ކުރާ އެންމެ ފޫހި ސިޓީކަމަށް އެރޭ އަހަރެން ކައިރީ ބުނީ ނަދާއެވެ. އެ ދުވަހު އުފެދުނު ރައްޓެހިކަން ޝާއިރީ ދުނިޔެއެއްގައި ކުރިއަށް ދަމުން އިހަވަންދޫއާ ހަމައަށް އާދެވުނީއެވެ. އެއީ ނަދާގެ އުފަން ރަށެވެ.\nކުއްލިއަކަށް އެ ހުރިހާކަމެއް ބަދަލުވީ ކީއްވެހެއްޔެވެ؟\nކިތަންމެ އިރަކުވެސް ނަދާ ދިމާއަށް ބަލަހައްޓައިގެން ހުރެވިދާނެއެވެ. ތި ރީތިކަން ސިފަކޮށްދޭނީ ކިހިނެއް ހެއްޔެވެ؟\nއަހަރެންގެ ދެ ކުދިން ދޮންވެލިގަނޑު މަތީގައި ކުޅެން އުޅުނު އުފާވެރިކަން އަދިވެސް ހިތުގައި އާލާވެއެވެ.\nމޫދަށް އެރި ބަނޑިޔަލަށް ފެންފުރާނެއެވެ. ދެކުދިން ގަޔަށް ފެން ޖަހަމުން ދުވާނެއެވެ.\nއަތުގައި ހުރި ބޮލިތައް އުކާލާނެއެވެ. ދުވެގޮސް ހޭޅިފަށަށް ވަދެ ފިލާނެއެވެ.\nތިއީ އަހަރެންގެ އިއްފަތްތެރި ފަތްމިންޔެވެ. ހަޔާތުގެ ފޮނިކޮޅެވެ.\nތިއީ ރަންފައުނެކެވެ. ރޫހީ އުފާ ހޯދަދޭ ލޯބިވެރިޔާއެވެ.\nކާނިގަސްތަކުތެރޭ އަތިރިމަތީގައި ނިދަން އޮށޮވެއޮތީމެވެ. ހީފިލުވަން ކައިރީގައި އަލިފާން ގަނޑެއް ޖެހީމެވެ.\nނިދަން ނޯވެވިގެން ކައިރީގައި ހުރި އޮޑިހަރުގެއަށް ވަދެ ދަންވަރު ބޭލި ރާބަދިން ރާކޮޅެއް ބޯލީމެވެ.\nއަހަރެންގެ ކުޑަ ދެކުދިންނަށް ނަދާ ސަންތި މަރިޔަނބު ވާހަކަ ކިޔައިދިނެވެ. އެކުދިން ބޭނުންވީ މޫދަށް އެރޭށެވެ.\nއެ ދުވަސްތައް ހަނދާން ނެތޭނެ ހެއްޔެވެ؟\nލޯބިވުމަކީ ކުށެއްކަމުގައި ދުވަހަކުވެސް ނުދެކޭނަމެވެ.\nރަށުތެރެއިން ސަންގުފުމޭ އަޑު އަދިވެސް އިވޭކަހަލައެވެ.\nއެރޭ ނިންޖެއް ނައެވެ. ކިރު ދޫނިތައް އުދުހެމުން ނާނާ ކިޔަމުން ދިޔައެވެ. އަހަރެން "ކެތި ނަކަތުގެ ވިއްސާރަ" ވާހަކަ ލިޔަން އިނީމެވެ.\nކޮންމެ ތާކަށް ދަތުރުކުރަމުން ދިޔަޔަސް އަހަރުމެން ވަތްކެއްނުވަމެވެ.\nއަހަރެންގެ ހިތުގެ ދޮންހިޔަލައެވެ.\nނަދާއާއި ބައްދަލުވީ ކިހިނެއް ކަމެއް ނޭނގެއެވެ.\nފުސްނަކަތުގެ ޝަބްނަމް ފައިބަމުން ދިޔަ ރޭތަކުގައި އަހަރެންނާއި އެކު ވީމެވެ.\nހަނދުވަރު ރީތިރޭރޭ ތުނޑިކޮޅުގައި ތަރިތައް ގުނަން ތިބީމެވެ.\nމިހާރެ އެ ތުނޑިކޮޅު ފެންނަނީ ފަޅުކޮށެވެ. އެ ހަނދާންތައް މާދުރުން ފެނެއެވެ.\nގޮޑުދޮށުގައި ވީރާނާވަމުންދާ ބައްތެލި އޮޑިއެއް ފެނެއެވެ.\nއަހަރެން ދޫކޮށްފައި ނުދާށެވެ.\nއެ ދުވަސްތައް ހިނގައްޖެއެވެ. މިއީ އޭގެ 25 އަހަރު ފަހެވެ. އިހަވަންދޫގައި ހޭދަކުރެވުނު ރޭތަކުން ފަތިހެއްގެ "ސަމާސާ" ގައި ދެ ހިތެއްގެ ގުޅުން ފެށުނީއެވެ. އެ ގުޅުމަށް ފަޒާއިލް އާއި ޝިފާ ލިބި ދުވަސްތައް އިހަވަންދޫގައި ހޭދަކުރި އުފާވެރި ދުވަސްތަކަށް ނިމުމެއް އައީ 25 އަހަރުވީ ލޯބީގެ ގުޅުމުގައި ކަތުރުފަނި އެޅީމައެވެ. ދެ ކުދިންނާއި ނަދާ ދޫކޮށް މާލެ އައި އިރު ކުރީގެ އެކުވެރިން ގެއްލިއްޖެއެވެ. މިހާރު އަހަރެންނަކީ މާލެއަށް ބީރައްޓެއްސެކެވެ.\n2039 ވަނަ އަހަރުގެ މާލެއެވެ. އަހަރެން ބޮބް ޑިލަންގެ "ސޭރާ" ޖަހަމުން ރާޅުގަނޑަށް ދިޔައީމެވެ. ބޮބް ޑިލަން ކިޔާދީފައި އެވަނީ އަހަރެންނާއި ނަދާގެ ފަތިހެއްގެ ސަމާސާއެވެ. އެ ގުޅުމުން އުފެދުނު ލޯބިން 25 އަހަރު ބިނާ ކުރި "ހައުސް އޮފް ކާރޑްސް" އެވެ. އެއީ ގެއްލުނު ދުނިޔެއެކެވެ. ނަދާ އާއި ފުރަތަމަ ދިމާވި ދުވަހު ބުނިހެން މިއީ ހުވަފެނެކެވެ. އަހަރެން ހިނގަމުން ގޮސް ސުނާމީ ބިނާ ކައިރީ މަޑުކޮށްލީމެވެ. އެއީ އަހަރެންގެ ހިޔާލުގެ ދުނިޔެއިން ސުނާމީ ބިނާއެވެ. މިހާރު އެތާ އެ ބިނާއެއް ނެތެވެ. އަޑި ޕާކް ގައިވާ އެންޓަނާ ތަކެއްވެސް ނެތެވެ. އެއީ އެ ރާޅުގަނޑެއް ވެސް ނޫނެވެ. ޖަހަމުންދާ ވަރުނުލާ ރާޅުފިޔަވައެވެ. ވަށައިގެން ވަނީ 10 ބުރިއަށް އިމާރާތްކުރެވިފައިވާ ގެސްޓް ހައުސްތަކެވެ. ރާޅުގަނޑާ ދިމާލުން ހުޅުލެއާ ދިމާއަށް ބެލީމައި ފެންނަނީ ކުލަ ނުޖެހޭނެ ކަމަށް އޭރު އެންމެން ބުނި ބުރިޖް ހުވަފެނެވެ. މާލޭ ހުޅުލޭ ފާލަން މަތިން ދަތުރުކުރަމުން ދާ ކާރުތަކުގެ އަލިފެނެއެވެ. ކުރީގެ އަޑި ޕާކަކީ މިހާރު ރާޅާ އަޅަން އަންނަ ފަތުރުވެރިންގެ ކުޑަވަރެއްގެ ރިސޯރޓްއެކެވެ. މާލޭގެ ނައިޓް ލައިފްވަނީ އެއްކޮށް ބަދަލުވެފައެވެ. އަހަރެން ސިނގިރޭޓެއް ނަގާ ރޯކޮށްލުމަށް ފަހު ޕްލޭ ލިސްޓް ހާވާލީމެވެ. ޑީޕް ޕާރޕްލް ގެ "ސޯލްޖާރ އޮފް ފޯރޗޫން" އިން ނަދާގެ ހަނދާންތަކަށް ޝިފާ ލިބޭތޯއެވެ. ހިތުގައި ހަރުލާފައިވަނީ ނަދާ އެންމެ ފަހުން ފޮނުވި ޓެކްސްޓް މެސެޖެވެ.\n"Maybe, just maybe, there is something good in every goodbyes"\nއަހަރެން ނަދާގެ އެ މެސެޖްއަށް ރިޕްލައި ކޮށްލުމަށް ފަހު ޑީޕް ޕާރޕްލްގެ ތެރެއަށް ގެއްލިގަތީމެވެ.\n"What's so good in your last goodbye"\nމިސްރާބެއް ނެތި ކަނޑުގައި އޮޔާދާ އޮއެވާލި ލަކުޑި ގަނޑެއް ފަދައިން އަހަރެން ވީމެވެ.\nއޭނާގެ އަތުގައި ހިފާ ލަވައެއް ކިޔާދިނުމުން ގަޔާ ކައިރިކޮށްލާށޭ ބުނާނެއެވެ.\nނަމަވެސް މިހާރު މުސްކުޅިވަމުންދާ ކަމުގެ އިހްސާސް ކުރެވެން ފަށައިފިއެވެ.\nއަދި އަހަރެން އޭނާއަށް ކިޔާދިން ލަވަތައް މާ ދުރުން އިވޭކަހަލައެވެ.\nއެނބުރެމުންދާ ބުރަފައްޗެއްގެ އަޑުހެނެވެ.\nއަހަރެންނަށް ހީވަނީ އަހަރެންގެ ދިރިއުޅުން އަބަދު ވެސް ވާނީ ނަސީބުވެރި ސިފައިންގެ މީހާގެ ދިރިއުޅުމަށެވެ.\nއެ ސިފައިންގެ މީހާ ލޯބިވާ މީހުން ދޫކޮށް ހަނގުރާމައަށްދެއެވެ. ފަހަރުގައި އެނބުރި ގެއަށް އާދެވިދާނެއެވެ. ނުވަތަ ހަނގުރާމައިގެ މައިދާނުގައި މަރުވެދާނެއެވެ.\nއަހަރެން މުސާފިރެއް ފަދައިން ދުވަސްތައް ހޭދަކުރީމެވެ.\nއެހެން ދުވަހެއް ފެނޭތޯއެވެ.\nކުރީގެ ދުވަސްތަކެވެ. ފިނި ރޭތަކެވެ.\nއަހަރެން އެކަނި އަނދިރީގެތެރޭގައި ވީމެވެ.\nއެރޭތަކުގައި ނަދާ އަހަރެން ކައިރީ ހުރިހެން ހީވިއެވެ.\nކަޅުފޮއެ އަދިރިކަން އަހަރެންނަށް އޮޅުވާލީއެވެ. ނަދާ އެއް ނެތެވެ.\nއަދި އަހަރެން ނަދާއަށް ކިޔާދިން ލަވަތައް މާ ދުރުން އިވޭކަހަލައެވެ.


Favourite Innakee Brazil, Ekamaku Aharumen Ufanvee Mifadha Match Thah Kulhen - Belgium Coach - Vaguthu\nފެވަރިޓުންނަކީ ބްރެޒިލް، އެކަމަކު އަހަރެމެން އުފަންވީ މިފަދަ މެޗުތައް ކުޅެން - ބެލްޖިއަމް ކޯޗް\n7 މަސް ކުރިން ( ޖުލައި 4, 2018 )\nވޯލްޑް ކަޕްގެ ކުއާޓާ ފައިނަލުގައި ބްރެޒިލް އާއި ބެލްޖިއަމް ކުޅޭ މެޗުން މޮޅުވާން ފެވަރިޓުންނަކީ ބްރެޒިލް ކަމަށްވީ ނަމަވެސް، ބެލްޖިއަމްގެ ކުޅުންތެރިން އުފަންވީ އެފަދަ ބޮޑެތި މެޗުތައް ކުޅެން ކަމަށް ބެލްޖިއަމްގެ ކޯޗް ރޮބާޓޯ މާޓިނޭޒް ބުނެފިއެވެ.\nބްރެޒިލް ކުއާޓާ ފައިނަލަށް ގޮސްފައި ވަނީ ވަރުގަދަ ގަރުމަނު ބަލި ކުރި މެކްސިކޯ އަތުން 2-0 ގެ ނަތީޖާ އަކުން މޮޅުވެގެންނެވެ. ބެލްޖިއަމް ކުއާޓާއަށް ދަތުރު ކުރީ ފޯރިގަދަ މެޗެއްގައި، ޖަޕާނު ދެ ގޯލު ޖަހާފައި ވަނިކޮށް ފަހަތުން އަރައި ތިން ގޯލު ޖަހައިގެންނެވެ. ގިނަ ބަޔަކު އިއްތިފާގުވާ ގޮތުގައި މިފަހަރުގެ މުބާރާތުގައި އެންމެ ވަރުގަދަ ކުޅުމެއް ދައްކަމުން ދަނީ މި ދެ ޓީމުންނެވެ.\nކުއާޓާގައި ބްރެޒިލް އާާއި ދެކޮޅަށް ނުކުންނަން ޖެހޭ މެޗާއި ބެހޭގޮޮތުން މިއަދު ނޫސްވެރިންނާއި ވާާހަކަ ދައްކަމުން މާޓިނޭޒް ބުނީ ދެ ޓީމަކީ ވެސް ގޯލުތައް ޖަހައި މެޗުތައް މޮޅުވާން އުފައްދާފައިވާ ވަރުގަދަ ދެ ޓީމު ކަމަށެވެ. އަދި އެ މެޗުަގައި މުހިންމުވާނީ ބޯޅަ ގިނަ އިރު ގެންގުޅުން ނޫން ކަމަށާއި، ބޯޅަ އަތުގައިި އޮންނަ އިރު ކުރާ ކަންތައްތައް ކަމަށެވެ. އަދި ބްރެޒިލް އަކީ ފެވަރިޓުންކަން އެނގޭ ކަމަށް އޭނާ ބުންޏެވެ.\n"މިއީ އަހަރެމެންގެ ކުޅުންތެރިންނަށް ހުވަފެނުން ފެންނަ ފަދަ މެޗެއް، ބެލްޖިއަމްގެ ކުޅުންތެރިން އުފަންވީ މިފަދަ މެޗު ކުޅެން. ޔަގީނުންވެސް އަހަރެމެން ބޭނުންވޭ މޮޅުވާން، އެކަމަކު އަހަރެމެން މޮޅުވާނެ ކަމަށް ގިނަ ބަޔަކު ގަބޫލު ނުކުރޭ، އެއީ ވަރަށް މުހިންމު ފަރަގެއް." މާޓިނޭޒް ބުންޏެވެ.\nމާޓިނޭޒް އިތުރަށް ބުނީ ބްރެޒިލް ފަދަ ޓީމަކާ އެއްކޮށް 11 ކުޅުންތެރިން ބޭނުން ކޮށްގެން ޑިފެންޑު ކުރަން ޖެހޭނެ ކަމަށާއި އަދި ހަމަ އެގޮތައް 11 ކުޅުންތެރިންނާއެކު އެޓޭކަށް ވެސް ނުކުންނަން ޖެހޭނެ ކަމަށެވެ. މެޗުގައި ޖެހޭނީ ކުރެވުނު އެންމެ މޮޅަކަށް ޑިފެންޑު ކުރަން ކަމަށާއި އަދި ބޯޅަ ލިބޭ ވަގުތުގައި ބްރެޒިލްގެ ގޯލަށް ނުރައްކާ ކުރަން ކަމަށް އޭނާ ބުންޏެވެ. އަދި އެކަން ކުރަން ބެލްޖިއަމް އޮތީ ތައްޔާރަށް ކަމަށް މާޓިނޭޒް ބުންޏެވެ.\n2014 ވަނަ އަހަރު ބްރެޒިލްގައި އޮތް ވޯލްޑް ކަޕުގައި ބެލްޖިއަމަށް ދެވިފައި ވަނީ ކުއާޓާ ފައިނަލާ ހަމައަށެވެ. އެފަހަރު އެ ޓީމު ބަލިވީ އާޖެންޓީނާ އަތުންނެވެ. ބެލްޖިއަމް އެންމެ ފަހުން ވޯލްޑް ކަޕުގެ ކުއާޓާ ފައިނަލަށް ދިޔައީ މީގެ 32 އަހަރު ކުރިން މެކްސިކޯގައި އޮތް ވޯލްޑް ކަޕުގައެވެ.\nޖުލައި 4, 2018 15:37\nބެލްޖިއަމް އެންމެ ފަހުން ކްއާޓަރ ފައިނަލަށް ދިޔައީ މީގެ 32 އަހަރު ކުރިން މެކްސިކޯގައި އޮތް ވޯޑްކަޕްގަޔޯ. އެކަމަކު 2014 ވަނައަހަރު ބްރެޒިލްގައި އޮތް ވޯލްޑްކަޕުގައި ބެލްޖިއަމަށް ދެވިފައިވަނީވެސް ކްއާޓަރ ފައިނަލާ ހަމަޔަށޯ. ކީކޭބާ މިކިޔަނީ؟\nޖުލައި 4, 2018 17:41\nވާއެއްޗެއް ނުވާއެއްޗެއް، ލިޔެވޭއެއްޗެއް ނުލިޔެވޭއެއްޗެއް ނޭނގޭ.... ބޯހަލާކު!


ތ. ބުރުނީ ސްކޫލަށް 50 އަހަރު ފުރުމުގެ ރަންޔޫބީލް ފާހަގަކުރުމުގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nތ. ބުރުނީ ސްކޫލަށް 50 އަހަރު ފުރުމުގެ ރަންޔޫބީލް ފާހަގަކުރުމުގެ ޖަލްސާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n29 އޮގަސްޓް 2019، ރިފަރެންސް: SA/RIMS/2019/58\nހާޒިރުވެވަޑައިގެން ތިއްބެވި އެންމެހައި ބޭފުޅުން، ޚާއްޞަކޮށް، އެޑިޔުކޭޝަން މިނިސްޓަރ ޑޮކްޓަރ ޢާއިޝަތު ޢަލީ، ބުރުނީ ސްކޫލްގެ ޕްރިންސިޕަލް މަނޫ ޖޯޖް، ރައްޔިތުންގެ މަޖިލީހުގެ ވިލުފުށީ ދާއިރާގެ މެމްބަރު ޙަސަން ޢަފީފް، ބުރުނީ ކައުންސިލްގެ ރައީސް ޙަސަން ޒަރީރު، ބުރުނީ ސްކޫލްގެ އެންމެހައި މުވައްޒަފުންނާއި ލޮބުވެތި ދަރިވަރުން، އަދި އެ ދަރިވަރުންގެ ބެލެނިވެރިން؛\nމިރޭގެ މި އުފާވެރި ޙަފްލާގައި، ކަންދިމާކުރި ގޮތުން އަޅުގަނޑު އެންމެ ފުރަތަމަ އަދާކުރަން ޖެހިފައި މިއޮތީ ވަރަށް ހިތާމަވެރި ވާޖިބެއް.\nއާދެ، މިއަދު މެންދުރެއްހާއިރު ހދ. ހަނިމާދޫ ކައިރިން ލޯންޗެއް ބަންޑުންޖަހާލި ވަރަށް ހިތާމަވެރި ޙާދިސާއެއްގައި ފަސް ބޭފުޅަކު މި ދުނިޔެ ދޫކުރެއްވި ވާހަކަ ތިޔަބޭފުޅުންވެސް ވާނީ އަޑުއައްސަވާފައި. އެ ޚަބަރު އަޅުގަނޑު އެހީ ވަރަށް ފުން ހިތާމަޔަކާއެކީގައި. އޭގެތެރޭގައި އެއް ޢާއިލާގެ ތިން ބޭފުޅަކާއި، އެންމެ ތިން އަހަރުގެ ތުއްތު ކުއްޖަކުވެސް ހިމެނޭ. އެބޭފުޅުންގެ ފާފަތައް ފުއްސަވައި، ޝަހީދުންގެ ދަރަޖައިގައި ސުވަރުގޭގެ މަތިވެރި ނިޢުމަތް މިންވަރުކޮށްދެއްވުން އެދި މާތްﷲގެ ހަޟްރަތުގައި އަޅުގަނޑު ދުޢާ ދަންނަވަން.\nއަދި އެ ހާދިސާގައި އަޅުގަނޑުމެންނާ ވަކިވެގެންދިޔަ އެއް ބޭފުޅެއް ކަމަށްވާ ތަޢުލީމީ ދާއިރާގައި މެދުނުކެނޑި 37 އަހަރު ޚިދުމަތް ކުރައްވަމުން ގެންދެވި ނޮޅިވަރަންފަރު ސްކޫލްގެ ޓީޗަރު ޙުސައިން ޢަބްދުﷲގެ ނަންވެސް އަޅުގަނޑު ޚާއްޞަގޮތެއްގައި ފާހަގަކުރަން.\nއާދެ، ޙުސައިން ޢަބްދުﷲ އަކީ ވަރަށް ޚިދުމަތްތެރި، ވަރަށް ހިންގުންތެރި ބޭފުޅެއް. ޚިދުމަތުގައި، އަޅުގަނޑު ކުރިންވެސް ދެންނެވި ފަދައިން 37 އަހަރު ހޭދަކުރައްވާފައިވޭ. އޭނާގެ ވަކިވެދިޔުމަކީ އެ ރަށަށް އަދި އެރަށު މަދަރުސާއަށް ލިބުނު ފޫނުބޭއްދޭވަރުގެ ގެއްލުމެއް. މި ހާދިސާގައި އެ މަދަރުސާގެ އެހެން ޓީޗަރެއް ކަމުގައިވާ ޢަބްދުއްޝަކޫރުގެ އަނބިކަނބަލުންވެސް ވަނީ މި ދުނިޔެ ދޫކުރައްވާފައި. އެހުރިހާ ބޭފުޅުންގެ ޢާއިލާތަކަށް އަޅުގަނޑުގެ ހިތުގެ އަޑިން ތަޢުޒިޔާ ދަންނަވަން.\nމިފަދަ ތަޢުލީމީ ރަށެއްގެ، ތަޢުލީމާ ބެހޭ ޙަފްލާއެއްގައި ބައިވެރިވެވޭކަމީ، އަޅުގަނޑަށް ލިބޭ ވަރަށް ބޮޑު އުފަލެއް، އަދި ވަރަށް ބޮޑު ޝަރަފެއްވެސްމެ. އެހެންކަމުން، މި ޙަފްލާއަށް އަޅުގަނޑަށް ދަޢުވަތު ދެއްވިކަމަށްޓަކައި، ބުރުނީ ސްކޫލްގެ އިސް ވެރިންނަށާއި މުވައްޒަފުންނަށާއި ދަރިވަރުންނަށް، އަދި މި ރަށުގެ ލޮބުވެތި ރައްޔިތުންނަށް، އަޅުގަނޑުގެ ހިތުގެ އިޚްލާޞްތެރިކަމާ އެކު ޝުކުރު ދަންނަވަން.\nމި ރެއަކީ، މިރަށުގެ ރައްޔިތުން އުފާ ފާޅުކުރުން ޙައްޤު ރެޔެއް. ރައްޔިތުންގެ އިސްނެގުމަށް، ރަށުގެ ދަރީންނަށް ތަޢުލީމް ހޯދައިދިނުމުގެ މަސައްކަތް ފަށައި، އެ މަސައްކަތަށް 50 އަހަރު ފުރުމަކީ، ޙަޤީޤަތުގައިވެސް ވަރަށް މަތިވެރި ކާމިޔާބެއް. އެކަމަށްޓަކައި މިރަށުގެ ކުދިބޮޑު އެންމެހައި ރައްޔިތުންނަށް އަޅުގަނޑު ވަރަށް އިޚްލާޞްތެރިކަމާ އެކު މަރުޙަބާ އާއި ތަހުނިޔާ ދަންނަވަން.\nބުރުނީގެ ތަޢުލީމީ ބާނީއަކީ، މި ރަށު ދިލާސާގޭ އަލްމަރްޙޫމް އާދަމް މޫސާ. މިއަދު ބުރުނީގެ ރައްޔިތުން ޙާޞިލްކުރަމުން އަންނަ ކުރިއެރުމާއި ކާމިޔާބީގެ އަޞްލަކީ، މި ރަށުގެ ދަރީންނަށް ކިޔަވައިދިނުމަށް، މީގެ 50 އަހަރު ކުރިން އޭނާގެ އަމިއްލަ ގޭގައި ފެއްޓެވި އެދުރުގެ. އޭނާގެ ފުރާނައަށް ހެޔޮ ރަޙްމަތް ލައްވައި، ސުވަރުގޭގެ ތަނަވަސް ރަޙްމަތުގައި ލެއްވުން އެދި، اللَّـهُ سُبْحَانَهُ وَتَعَالَىٰ އަށް ދުޢާ ދަންނަވަން.\nބުރުނީގެ ތަޢުލީމީ ތާރީޚަށް ބަލާއިރު، އަޅުގަނޑަށް މިރަށް ފާހަގަކުރެވެނީ، ވަރަށް ބޮޑަށް ތަޢުލީމަށް ލޯބިކުރާ ރައްޔިތެއް ދިރިއުޅޭ ރަށެއްގެ ގޮތުގައި. ވަކިން ޚާއްޞަކޮށް، ތުއްތު ކުދީންނަށް ތަޢުލީމް ދިނުމަށް ވަރަށް ބޮޑު އިސްކަމެއް ދޭ ބަޔަކު ދިރިއުޅޭ ރަށެއްގެ ގޮތުގައި.\nލިޔަންކިޔަން ނުދަތުން ފުހެލުމަށް، ރައީސް މައުމޫނުގެ ވެރިކަމުގައި ހިންގި އަސާސީ ތަޢުލީމުގެ މަޝްރޫޢު، އެންމެ ފުރަތަމަ ފުރިހަމަކުރި ރަށްތަކުގެ ތެރޭގައި ބުރުނި ހިމެނޭ. މިއިން އެނގެނީ، ތަޢުލީމު ހޯދުމަށާއި ތަޢުލީމީ ދަރިން އުފެއްދުމަށް، ބުރުނީ ރައްޔިތުންގެ ހިތްތަކުގައި އުފެދިފައިވާ ލޯތްބާއި ޝައުޤުވެރިކަން.\nއަސާސީ ތަޢުލީމަށް ފަހު، ރަށްރަށުގެ ސްކޫލް މަދަރުސާތަކާ ދެން ބައްދަލުކުރީ، އިނގިރޭސި ތަޢުލީމް ތަޢާރަފްކުރެވުނު ދުވަސްވަރު. އޭރު އިނގިރޭސި ބަހުން ކިޔަވައިދޭނެ، މާ ގިނަ ދިވެހިން ތަމްރީން ކުރެވިފައެއް ނެތް. އެހެންކަމުން ޓީޗަރުން ހޯދަންޖެހެނީ، އިންޑިޔާ އާއި ލަންކާފަދަ އަވަށްޓެރި ޤައުމުތަކުން.\nއެކަމުގައި ވެސް، ބުރުނީ ރައްޔިތުން ދަތުރުކުރީ، ސަރުކާރަށްވުރެ މާ ހަލުވި ދުވެއްޔެއްގައި. އިނގިރޭސި މީޑިއަމަށް ކިޔަވައިދޭން ފެށުމުގެ ކުރިން، އިނގިރޭސި މީޑިއަމަށް ކުދިން އަހުލުވެރި ކުރުމަށްޓަކައި، މި ސްކޫލްގެ ބެލެނިވެރިން ވަނީ، އަމިއްލައަށް އިސްނަގައިގެން އިތުރު ކުލާސްތަކެއް ހިންގާފައި.\nއިނގިރޭސި ކިޔަވައިދޭނެ ބިދޭސީ ޓީޗަރަކު މި ރަށަށް ގެނައުމުގައި ވެސް، އިސްނެގީ ބުރުނީ ރައްޔިތުން. ސަރުކާރުން ބިދޭސީ ޓީޗަރަކު ފޮނުވަންދެން، އިންތިޒާރު ކުރުމުގެ ބަދަލުގައި ބުރުނީ ރައްޔިތުން ނިންމީ އެ މީހުން އަމިއްލައަށް އެކަން ކުރަން. ބުރުނީ ރައްޔިތުންގެ މަސައްކަތުން، ބިދޭސީ ޓީޗަރަކު ގެނެސް، އޭނާގެ ހުރިހައި ޚަރަދެއް ބެލެހެއްޓީ، ބެލެނިވެރިން ސައި ހޮޓަލެއް ހިންގައިގެން.\nއެކަމުގައިވެސް މި ރަށު އަންހެނުންގެ ދައުރު ވަރަށް ބޮޑު. އެހެންވީމާ މިކަމުން އެނގިގެން ދަނީ، މި ރަށުގައި ތިބީ ހަމައެކަނި އަލިފުޅަށްޓަކައި ޤުރުބާންވާން ތިބި ހިޔަލައިން ނޫންކަން. މި ރަށުގެ ތަޢުލީމަށްޓަކައި، މި ރަށުގެ ކުރިމަގު އުޖާލާކުރުމަށްޓަކައި، ޤުރުބާންވާން ތިބި ހިޔަލައިން މާގިނަކަން.\nމިއަދު މި ސްކޫލްގެ ރަން ޔޫބީލް ފާހަގަކުރާއިރު، 2005 ވަނަ އަހަރާ ހަމައަށް، މި ސްކޫލް ހިންގާފައިވަނީ ރައްޔިތުންގެ މަދަރުސާއެއްގެ ގޮތުގައި. އާދެ! 36 އަހަރު ވަންދެން، ހުރިހާ ޚަރަދުތަކެއް ހަމަޖައްސަމުން، މިރަށުގެ ކުދިންނަށް ކިޔަވައިދިނުމުގެ ކަންތައް ކުރަމުން އައީ، ބުރުނީގެ ހީވާގި ރައްޔިތުން އަމިއްލައަށް.\nބުރުނީ ރައްޔިތުން މިހާ ބޮޑަށް ތަޢުލީމަށް މަސައްކަތް ކުރީ، ރަށް ކުރިއަރުވައި ތަރައްޤީކުރަން ބޭނުންވާލެއް ބޮޑުކަމުން. ޢިލްމީ ގޮތުން ސިކުނޑިތަކަށް ދިރުން ލިބިގެން ނޫނީ، ތަރައްޤީ ޙާޞިލް ނުކުރެވޭނެކަން އޭރުވެސް މިރަށުގެ ރައްޔިތުން ޤަބޫލުކުރޭ. ބުރުނީ ރައްޔިތުންގެ މި އިސްނެގުމުގެ އަގުވަޒަންކޮށް، މިރަށުގެ ލޮބުވެތި ރައްޔިތުންނަށް އަޅުގަނޑު، ހިފެހެއްޓުމެއް ނެތް ޝުކުރާއި އައްސަރިބަހާއި ސާބަސް ދަންނަވަން.\nތިޔަ ކުދިންގެ ކާފައިންނާއި މާމައިން އޭރު އެ ކުރި މަސައްކަތަކީ، ތިޔަ ކުދިންނަށް ކިޔަވައިދިނުމަށްޓަކައި ކުރި މަސައްކަތް. އެހެންވީމާ، އެ މީހުން އެދުވަހު ކުރި ބުރަ މަސައްކަތުގެ އަގު، ތިޔަ ހުރިހާ ދަރިވަރުން އަބަދުވެސް އަދާކުރަންވާނެ.\nއެ މަސައްކަތުގެ އަގު އަދާކުރުމަކީ، ތިޔަ ކުދިންގެ ކާފައިންނާއި މާމައިން އަދި މަންމަމެންނާއި ބައްޕަމެން، އެ އުންމީދުކުރި ފަދަ ތަޢުލީމީ ރަށަކަށް މި ރަށް ހަދައިދިނުން. ތިޔަ ކުދިންގެ ޢަޒުމަކަށް ހަދަންވީ، މިހާރަށްވުރެވެސް ތަޢުލީމީ އަދި ތަރައްޤީވެފައިވާ ރަށެއްގެ ގޮތުގައި، އަންނަން އޮތް ޖީލުތަކާ ހަމައަށް މިރަށް ފޯރުކޮށްދިނުން.\nއެކަން ތިޔަ ކުދިންނަށް ޙާޞިލްކުރެވޭނީ، ތަޢުލީމީ ޖީލެއް ބިނާކުރުމަށް، ސަރުކާރުން ފަހިކޮށްދީފައިވާ ފުރުޞަތުތަކުގެ ބޭނުން ހެޔޮގޮތުގައި ހިފައިގެން. ކިޔަވައިގެން މޮޅުވުމަށް ގަދައަޅައި މަސައްކަތްކޮށްގެން. މިހާރުގެ މޮޅެތި ކުދިންނަކީ، ކިޔަވައި ނިމޭއިރު، ދިރިއުޅުމުގެ ކަންކަމަށް އަހުލުވެރިވެފައި ތިބޭ ކުދިން. މަސައްކަތުގެ ހުނަރާއި ޤާބިލްކަން ލިބިފައި ތިބޭ ކުދިން.\nމިއަދު ތިޔަ ކުދިންގެ މަދަރުސާއަކީ، ހަމައެކަނި ސްކޫލްގެ ހަތަރު ފާރުން އެތެރެ ކަމުގައި ދެކިގެން ނުވާނެ. ދުނިޔެ މިއަދު މިއޮތީ އެއަށްވުރެ ބޮޑަށް ހުޅުވިފައި. ޓެކްނޮލޮޖީގެ ސަބަބުން ޤައުމުތަކުގެ އިންފާރުތައް ވެއްޓި، ހުރިހާ ޤައުމުތައް، އެއް އަވަށަކަށް ވެއްޖެ. ބޮޑެތި ޤައުމުތަކުގެ މުއްސަނދި ލައިބްރަރީތައް، ޓެކްނޮލޮޖީގެ އެހީގައި، މިއަދު ހުރީ ތިޔަ ކުދިންގެ އިނގިލިކުރިއާ ހަމައަށް ކައިރިވެފައި.\nއެހެންވީމާ، އިންޓަރނެޓްވެސް އަދި ޒަމާނީ ޓެކްނޮލޮޖީގެ އެހެން ވަސީލަތްތައްވެސް، ތިޔަ ކުދިން ބޭނުންކުރަންވީ ކިޔެވުމުގެ ކަންކަމަށް. އޭރުން މިހާރަށްވުރެ، މާ ގިނަ އޭ ސްޓާތައް ލިބެން ފަށާނެ. އަޅުގަނޑު އުންމީދުކުރަން، މިރެއިން ފެށިގެން ތިޔަ ކުދިން އެކަމަށް ސަމާލުކަން ދޭނެ ކަމަށް. މިއީ ބެލެނިވެރިން ވެސް ވިސްނެވުން ވަރަށް މުހިންމު ކަމެއް.\nމިއަދު ރާއްޖެއަށް ބޭނުންވަނީ ހަމައެކަނި، އޭ ސްޓާރ އޮންނަ ސެޓްފިކެޓެއް ނޫން. މިއަދު ބޭނުންވަނީ، ދިރިއުޅުމުގެ ޢަމަލީ މައިދާނުގައިވެސް އޭ ސްޓަރ ހޯދާ ކުދިން. ހުނަރުވެރި ފަންނުވެރި ޒުވާނުން އުފެއްދުމަކީ، މިހާރުގެ ތަޢުލީމީ ސިޔާސަތުގެ އެންމެ އިސް އަމާޒު. މިއަދު ޤައުމަށް ބޭނުންވަނީ ތަޢުލީމީ ގޮތުން ޤާބިލް، ހުނަރުވެރިކަމާއި ފަންނުވެރިކަމުގައި އައު އުފެއްދުންތަކަށް ފަރިތަ ޒުވާނުން.\nތަޢުލީމީ ޒުވާން ޖީލެއް ބިނާކުރުމުގެ ވާހަކަ ދައްކާއިރު، ކޮންމެ ކުއްޖެއްގެވެސް ތަޢުލީމީ ޙަޔާތް ބިނާވެގެންދަނީ، ޤައުމީ މަންހަޖު އެކަށައަޅާފައި އޮންނަ ގޮތަކަށް. އިސްލާމް ދީނުގެ ޞައްޙަ ޢަޤީދާގައި ސާބިތުވެ ތިބޭ، ޤައުމިއްޔަތުގެ ރޫޙު ހުންނަ ޒުވާނުންތަކެއް އުފެއްދުމަކީ، މިހާރުވެސް ސަމާލުކަން ދޭންޖެހިފައިވާ ވަރަށް މުހިންމު ކަމެއް.\nއެކަން ޙާޞިލް ކުރެވޭނީ ޤައުމީ މަންހަޖު އެ މިސްރާބަށް ބަދަލުކޮށްގެން. ޤައުމީ މަންހަޖު މުރާޖަޢާކުރުމަކީ އަބަދުވެސް ކުރަންޖެހޭ ކަމެއް. ޤައުމުގެ އިޖްތިމާޢީ ޙާލަތާއި، ފުދުންތެރިކަން އިތުރުވަމުންދާ ނިސްބަތަށް ރިޢާޔަތްކޮށް، ޤައުމީ މަންހަޖު މުރާޖަޢާކޮށްގެން ނޫނީ، ދުނިޔެއަށް އަންނަމުންދާ ހެޔޮ ބަދަލުތަކާ ފައިހަމަވާ ގޮތަށް، ރާއްޖޭގެ ކަންކަން ބަދަލެއް ނުކުރެވޭނެ.\nއެކަމަށް މަސައްކަތް ކުރަމުންދާއިރު، ކުރިމަތިވާ އެހެން މައްސަލައެއްވެސް އެބައޮތް. ރާއްޖޭގެ ސްކޫލްތަކަށް ބޭނުންވާ މިންވަރަށް ޕްރައިމަރީ ޓީޗަރުން ނުލިބުން. އެންމެ ޅަފަތުގެ ތަޢުލީމް ދޭއިރު، އެބައެއްގެ މާދަރީ ބަހުގެ ޓީޗަރުން ތިބުމަކީ، ވަރަށް މުހިންމު ކަމެއްކަން ދިރާސާތަކުން އެނގޭ. އެހެންކަމުން، ޕްރައިމަރީ ޓީޗަރުން ތަމްރީން ކުރުމާ ގުޅޭގޮތުން، ކަމާ ބެހޭ އިދާރާތަކުން މިހާރު އަންނަނީ ގޮތްތަކެއް ރާވަމުން.\nކިޔަވަމުންދާއިރު، ކޮންމެ ކުއްޖެއްގެވެސް ޢަޒުމެއް އޮންނަންވާނެ. ތިމަންނާ ކިޔަވައި ނިމިގެން ޤައުމީ ޚިދުމަތަށް ނުކުންނާނީ ކޮން ދާއިރާއަކުންތޯ، އެއީ އަބަދުވެސް ސިކުނޑީގައި އޮންނަންޖެހޭ ވިސްނުމެއް. އެކަމުގައި ކުދިންނަށް މަގުފަހިކޮށްދޭން ތިބީ ބެލެނިވެރިން. ތިމާގެ ދަރިފުޅުގެ ކިބައިގައި ހުރި ޤާބިލްކަމާއި ހުނަރުވެރިކަމަކީ ކޮބައިކަން އެންމެ ރަނގަޅަށް އެނގޭނީ މައިންބަފައިންނަށް.\nކޮންމެ ކުއްޖެއްގެ ކިބައިގައިވެސް، ކޮންމެވެސް ޤާބިލްކަމެއް ނުވަތަ ހުނަރެއް ހުންނާނެ. އެކުދިންގެ ކިބައިގައި ހުރި ހުނަރާއި ފަންނުވެރިކަން ކުރިއަރުވައިދިނުމަކީ، މައިންބަފައިންގެ ކޮނޑުގައި އެޅިފައިވާ، ވަރަށް މަތީ ވާޖިބެއް. ތިމާގެ އުނގުތެރޭ ތަރުބިއްޔަތުކޮށް، މުޖްތަމަޢާ ޙަވާލުކުރާ ދަރިއަކީ، ޤައުމަށް ބޭނުންތެރި ޒުވާނެއްކަމުގައި ހެދުމަކީ، ބެލެނިވެރިންގެ އެންމެ އިސް އެއް ވާޖިބު.\nކޮންމެ ބެލެނިވެރިއަކީ، މިދެންނެވި އަމާޒަށް މަސައްކަތްކުރާ މީހަކަށްވާނަމަ، އަޅުގަނޑުމެން މި އެދޭފަދަ ތަޢުލީމީ ހުނަރުވެރި ޒުވާން ޖީލެއް ބިނާކުރުމަކީ ދަތިކަމަކަށް ނުވާނެ. އަޅުގަނޑުމެންގެ މި ޖަޒީރާ ރާއްޖެ، އަޅުގަނޑުމެން އެދޭ މިސްރާބަށް ގެންދެވޭނީ، އެންމެން ގުޅިގެން އެއް މިސްރާބަކަށް މަސައްކަތް ކޮށްގެން.\nއަޅުގަނޑުގެ ދުޢާއަކީ، ދިވެހި ޤައުމު ދެކެ ލޯބިވާ، ވަފާތެރި ތެދުވެރި ދަރީންތަކެއް އުފެއްދުމަށް އަޅުގަނޑުމެން މި ކުރާ މަސައްކަތުގައި މާތް ﷲ ބަރަކާތް ލެއްވުން. ތިޔަ ދަރިވަރުންނަކީ، ޢިލްމު ހޯދުމަށް ގަދައަޅައި މަސައްކަތްކުރާ، ހިތް އަލި ބަޔަކު ކަމުގައި ލައްވައި، ތަޢުލީމީ ޒުވާން ހުނަރުވެރި ޖީލެއް ބިނާކުރުމުގެ ހެޔޮ ނަސީބު މާތް ﷲ އަޅުގަނޑުމެންނަށް މިންވަރުކުރައްވާށި! އާމީން.


Aharuthakeh fahun Ravee message kurumun ufalun rovunu: Mua – Iru\nޝާޝާ· 21 ޖޫން 2021\nމަޝްހޫރު ދެ އެކްޓަރުން ކަމަށްވާ ރަވީ ފާރޫގާއި އަބްދުﷲ މުއާޒް(މުއާ) ގެ މެދުގައި ޖެހުނު މައްސަލައަށް އަހަރުތަކެއް ވީ ފަހުން ރަވީ މުއާއަށް ގުޅުމުން އުފަލުން ގޮސް ރޮވުނު ކަމަށް މުއާ ބުނެފިއެވެ.\nމުއާ އެހެން ބުނެފައިވަނީ ބައިސްކޯފުން ގެނެސްދޭ “ޑްރާފްޓްސް” ޝޯގެ އެންމެފަހުގެ އެޕިސޯޑުގައި ރަވީއާއެކީ ބައިވެރިވަމުންނެވެ. އެގޮތުން އެ ޝޯގައި ދެ ޅިޔަނުންގެ ގޮތުގައި ބައިވެރިވެ، މުއާ އާއި ރަވީ އެކަކު އަނެކަކާ ގިނަ ސުވާލުތަކެއް ކޮށްފައެވެ. އޭގެތެރެއިން އެއް ސުވާލަށް ޖަވާބުދެމުން ރަވީ ވަނީ، އެދެމީހުންގެ މެދުގައި މައްސަލަ ޖެހުނު ހިސާބާއި، އެ މައްސަލަ ހައްލުކޮށް އަލުން ގުޅުން ބަދަހިކޮށް ވާހަކަދައްކަން ފެށި ދުވަސް ކިޔައިދީފައެވެ.\nމުއާއާއި ރަވީ ކައިވެނި ކޮށްގެން އުޅެނީ ފިލްމީ ދާއިރާއަށް ނިސްބަތްވާ ދެބެއިން ކަމަށްވާ މަރިޔަމް އައްޒަ އާއި އައިޝަތު ރިޝްމީ ރަމީޒާއެވެ.\nރަވީ ބުނީ، ފުރަތަމަ މައްސަލައެއް ޖެހުނީ “އިންދިރާސް” ފިލްމު ހެދި ދުވަސްވަރު ކަމަށާއި، އެކަމަކު މާ ގިނަ ދުވަސްތަކެއް ނުވަނީސް އެ މައްސަލަ ހައްލުވި ކަމަށެވެ. ނަމަވެސް އެންމެ ބޮޑު މައްސަލައެއް ޖެހުނީ 2013-2014 ހިސާބުގައި ކަން ހާމަކުރަމުން ރަވީ ބުނީ، ހަގީގަތުގައި އެ މައްސަލަ ޖެހެން ދިމާވި ސަބަބުވެސް ރަނގަޅަށް ނޭނގޭ ކަމަށެވެ. އެހެންވިޔަސް އޭރު ވީގޮތް އޮޅުންފިލުވައި އެ މައްސަލަ ހައްލުކުރަން އުޅުމުގެ ބަދަލުގައި ދެމީހުންވެސް އެކަކު އަނެކަކާ ދުރުވީ ކަމަށް ބުންޏެވެ.\nއޭގެފަހުން ރަވީއާއި ރިޝްމީއާ ކައިވެނިކުރެވުނު ކަމަށާއި، އަނެއްކޮޅުން މުއާއާއި އައްޒަ ވެސް ކައިވެނި ކުރި ކަން ރަވީ ފާހަގަކުރިއެވެ. އެކަމަކު އޭރުވެސް ރަވީއާއި މުއާ ތިބީ ދެ ހަތުރުންގެ ގޮތުގައެވެ. އަހަރުތަކަކަށްފަހު އެ މައްސަލަ ހައްލުވީ ދާދިފަހުން މުއާގެ އޮޕަރޭޝަނެއް ކުރިކަން އެނގިގެން ހާލު ބަލައިލަން ރަވީ މެސެޖުކުރި ހިސާބުން ކަމަށް ރަވީ ބުނެއެވެ. އަދި އެރޭ އެދެމީހުންގެ މެދުގައި ވާހަކަދެކެވުނު ކަމަށް ބުންޏެވެ.\nއެއަށްފަހު ދެމީހުން އެކުގައި ކުރަން މަސައްކަތެއް ލިބުނު ކަމަށާއި، އެހެނަސް ދިމާވެގެން ވާހަކަދައްކަން ފުރުސަތު ލިބުނީ މައިދައިތަ (އައިމިނަތު ރަޝީދާ) ކެއުމަކަށް ދަޢުވަތު ދިނުމުން ކަމަށް ރަވީ ބުންޏެވެ. އެހިސާބުން ރަވީއާއި މުއާގެ ގުޅުން ބަދަހިވެ، ކުރިއެކޭ އެއްގޮތަށް ކުރިއަށްދާކަން ރަވީ ފާހަގަކުރިއެވެ.\nއެ ވާހަކައަށް ތާއީދުކުރަމުން މުއާ ބުނީ، ރަވީ މެސެޖުކުރި ދުވަހަކީ ވަރަށް އުފާވި ދުވަހެއް ކަމަށެވެ. ސަބަބަކީ، ރަވީ އޭނާއާ އެކީ ހުރިކަން ޤަބޫލުކުރެވުމުން ކަމަށް މުއާ ބުންޏެވެ. “ތެދަށް ބުނަންޏާ އުފަލުން ރޮވުނު”، މުއާ ބުނެއެވެ. އޭނާ ބުނީ އެދުވަހު ކުރެވުނު އިހުސާސް އެންމެ ރަނގަޅަށް އެނގޭނީ އެވަގުތު ކައިރީގައި ހުރި އައްޒައަށް ކަމަށެވެ. ހަމައެހެންމެ، އޭގެ އަނެއް ދުވަހު ކެއުމުގައި ބައިވެރިވާން އުޅުނުއިރު ވެސް ވަރަށް އުފާވި ކަމަށް ބުންޏެވެ.\nމުއާއާއި ރަވީގެ އެކުވެރިކަން ފެށުނީ 2003 ގައި ކަމަށް އެދެމީހުން ބުނެއެވެ. މިދެތަރިން އެކުގައި ވަނީ ގިނަ މަސައްކަތްތަކެއް ކޮށްފައެވެ.\n2574 9


Masthuvaa Thaketheege Shikaara Akah Vefai Thibi Meehunge Haalathu Ithurah Dhashah! - Vaguthu\nމަސްތުވާތަކެތީގެ ޝިކާރައަކަށް ވެފައި ތިބި މީހުންގެ ހާލަތު އިތުރަށް ދަށަށް!\nމަސްތުވާތަކެތި ނައްތާލަން ބޭއްވި ހަރަކާތުގެ ތެރެއިން - ވަގުތު އިމޭޖްސް: އަޝްހާދު އަބްދުﷲ\nދުނިޔޭގެ އެކި ގައުމުތަކުގައި ކޮވިޑް-19 އާ ދެކޮޅަށް އަޅާފައިވާ ފިޔަވަޅުތަކާއި ގުޅިގެން މަސްތުވާތަކެތީގެ ޝިކާރައަކަށް ވެފައި ތިބި މީހުންގެ ހާލަތު އިތުރަށް ދަށަށް ދާން ފަށައިފިއެވެ. އެމީހުންގެ ހާލަތު އިތުރަށް ދަށަށް ދާން ފަށާފައި މިވަނީ މަސްތުވާތަކެތި ލިބުން ދަތިވުމާއި ގުޅިގެންނެވެ.\nރައްޔިތުންގެ މަޖިލީހުގެ ހިއުމަން ރައިޓްސް އަދި ޖެންޑާ ކޮމިޓީއިން އިއްޔެ ވަނީ ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ ފަރާތުން ވާހަކަދައްކަވަމުން އަބްދުލް ހަމީދު ވިދާޅުވީ ކޮވިޑް-19 ގެ ސަބަބުން މަސްތުވާތަކެތި ލިބުން ދަތިވެ، އެމީހުންގެ ހާލަތު އިހުނަށްވުރެ ދަށަށް ދިއުމުގެ ފުރުސަތު އެބައޮތް ކަމަށެވެ. އަދި ހާއްސަ ގޮތެއްގައި ކޮވިޑް-19 އާ ގުޅިގެން އަޅާފައިވާ ފިޔަވަޅުތަކުގެ ސަބަބުން މަސްތުވާތަކެތި ލިބުން ވަރަށް ބޮޑަށް ދަތިވެފައިވާ ކަމަށާއި އެކަން މާލޭގެ މަގުތައް މަތިން މިހާރު ފެންނަމުން އަންނަ ކަމަށް ހަމީދު ވިދާޅުވިއެވެ.\nހަމީދު ވިދާޅުވީ އެފަދަ މީހުންނަށް ފަރުވާ އެއް ހަމަޖެއްސުން ވަރަށް މުހިއްމު ކަމަށާއި ނޫން ނަމަ އެމީހުންގެ ހާލަތު އިތުރަށް ގޯސްވެދާނެ ކަމަށެވެ. ހަމީދު ވިދާޅުވީ އެފަދަ މީހުންނަށް "އޮލްޓަނޭޓިވް ޓްރީޓްމަންޓް" ނުވަތަ "އެލްޓަނޭޓިވް އެކްސެސް ޓު ސާވިސް" ލިބެންޖެހޭ ކަމަށެވެ. އޭނާ ވަނީ ތަކުރާރުކޮށް އެމީހުންނަށް ފަރުވާ ނުކޮށްފި ނަމަ އެމީހުންގެ ހާލަތު ދަށްވާނެ ކަމަށް ވިދާޅުވެފައެވެ.\nކޮވިޑް-19 އިން ރައްކާތެރިވުމުގެ ގޮތުން ގިނަ އަދަދެއްގެ ގައުމުތަކުން ވަނީ ދަތުރު ފަތުރުގެ ނިޒާމުވެސް ހުއްޓުމަކަށް ގެނެސްފައެވެ. މަސްތުވާތަކެތި ލިބުން ދަތިވެ އެކަމުގެ ޝިކާރައަކަށް ވެފައި ތިބޭ މީހުންގެ ހާލަތު އިތުރަށް ދަށަށް ހިނގައިދާނެ ކަމުގެ ބިރު އޮތްއިރު ފުލުހުން ވަނީ ދާދިފަހުންވެސް ގިނަ އަދަދެއްގެ މަސްތުވާތަކެތި ތަފާތު އެކި މަސްތުވާތަކެއްޗާއި ގުޅޭ އޮޕަރޭޝަންތަކުގައި އަތުލައިގެންފައެވެ.\nއޭޕްރީލް 12, 2020 20:59\nދެން ހަމީދު ނުކުމެ އެކުދިންނަށް އެ ބަހަންވީނު. އެކުދިން މަރު ނުވަނީސް\nއޭޕްރީލް 12, 2020 21:01\nޚާއްސަ ފްލައިޓްތަކެއް އަފްޣާނިސްތާނަށް ބާއްވައިގެންވެސް ތިޔަމީހުންތަށް މަރުން ސަލާމަތްކުރުމަށްޓަކައި މަސްތުވާތަކެތި އެތެރެކޮށްދޭންޖެހޭ ހެއްޔެވެ؟\nއޭޕްރީލް 12, 2020 21:02\nބޯން ޖެހޭނެ، ބޯވެން ޖެހޭނެ!\nއޭޕްރީލް 12, 2020 21:16\nއަދިވެސް މަސްތުވަތަކެތީގެ މީހުން ސަލަމަތް ކުރަން ހަރަދު ކުރާވާހަކަ އެއްގޮތެއްވެސް ނުވާނެ ތިޔަކަން ތަޖްރިބަކުރިމީހަކު ކިޔައިދިންގޮތުގަާ މަސްތުވަތަކެތުން ސަލާމަތްވުމަށް ބޭނުންވަނީ ހިތްވަރާއެކު އެ ބޭނުންނުކޮށް 21 ދުވަހު ކެތްކުރުން އޭގެ ފަހުގަ އޭނާހުންނާނީ ސަލާމަތްވެފަ.ހަގީގަތުގަ ދިވަހިގަުމުން މަސްތުވާތަކެތި ނުފިލުވުގެ އަސްލަކީ ޑްރަގް ރިހިބިލިޓޭސަން ސެންޓަރު އެއީ ބޭނުންތަނެއްނޫން ކުށަށް ދޭންޖެހޭނީ އަދަބު މުޖްތަމައަށް އަންނަންޖެހޭނީ އެމީހާ އަމިއްލަޔަށް އެހެންމީހުންއޭނާ ގެނަޔަކަސް އޭނަ ރަނގަޅެއްނުވާނެ.\nއޭޕްރީލް 12, 2020 21:17\nކީކޭ ބުނަންތޯ ތިޔަ އުޅުއްވަނީ؟ އެކުދިންނަށް އެތިކޮޅުކޮޅު ފޯރުކޮށްދޭންވީތޯ؟ އެކުދިންގެ ޙާލަތު ދަށްވުމޭ ތިޔަވިދާޅުވަނީ ކޮންކަމަކަށްތޯ؟\nއެކުދިން ރިހެބިލިޓޭޝަން ސެންޓަރުތަކަށް ގެންގޮސް ފަރުވާދީ އަލުން މުޖުތަމަޢަށް ނެރެން ހިއްވަރާއި އެކު މަސައްކަތްކުރަންވީ ވަގުތުމީ! އަޅާލުމާއި ލޯބިދީ އެއީ ވެސް މުޖުތަމަޢަށް ބޭނުން ހިފޭނެ ބައެއްކަން ވިސްނައިދޭންވީ!\nއެކުދިން އެހިސާބަށް ދާން މެދުވެރިވާ ސަބަބުތަކެއްވެސް ހުންނާނެ! އެކަންކަމަށްވެސް ހައްލެއްހޯދާދޭންވީ!\nބަލިވުމުން ބޭސްކުރުމުގެ ބަދަލުގައި ބަލިން ރައްކާތެރިވެ ތިބުން މުހިންމުވާފަދައިން ....\nއޭޕްރީލް 12, 2020 21:29\nތި ބުނާ އެއްޗަކުންދޭހަވަނީ އެމީހުންގެއަސްލު ހާލަތުގައި ދެމި ތިބުމަކީ ކަލޭމެންއުފާވާ ކަމެއްހެން!\nއޭޕްރީލް 12, 2020 21:41\nވަރަށް ވެއްޖެ އެއްނު! ހަމަ ރަނގަޅު ތި ވީ ގޮތް\nއޭޕްރީލް 12, 2020 21:52\nނުޖެހޭއަޅާލާކަށް އެމީހުންނަކާއެއް އަމިއްލައަށް ކޮށްގެން ތިބިކަމެއް\nއޭޕްރީލް 12, 2020 21:53\nއަޅެ ހީވަނީ މި އީ ކޮންމެހެން އެމީހުން ބޯން ޖެހޭ އެއއ އްޗެ އްހެން. ބަ އިތި އްބަބަލަ ވާ އއެއ އްޗެ އްވާން. މިމީހުންނާ ހެދި އާއއ އިލާތަކަށްވެސް ނޫޅެވިގެން މި އުޅެނީ\nއޭޕްރީލް 12, 2020 22:04\nމީގެންވެސް އެނގެނީ މި އެތެރެވަނީ އެނގިގެންކަންް ސީޕީ ހަމީދުވެސް ފެ އިލް ހަމަ.\nއޭޕްރީލް 12, 2020 22:06\nކޮންކަމެއް. ބަލާއެކެއްނު ހަމީދު. އެހާ އެމީހުން މަސްތުވާ އެއްޗެހި ދޭހިތްވަންނާ. ދުވާލަކު ގިނަވެގެން ދެއިރު ކާންދިނީމަ އެމީހުންގެ ހާލަތު ދަށެއް ނުވާނެ.\nއޭޕްރީލް 12, 2020 22:16\nހަމީދުމެން ކުރުވާކަމެއްތަ ތީ ހަމަ އަޙާލީ\nއޭޕްރީލް 12, 2020 22:22\nއެހެން ގަ އުމުތަކުން ޑްރަގްނަގާ މީހުން މަގުމަތިން ހުސްކޮށް އެމީހުން ފަރުވާ އަށް ރިހެބަށް ގެންދަން މަސަ އްކަތްކުރަނީ މިގަ އުމުން ބޯންދީގެން މަގުމަތީގަ ބަ އިތި އްބަން ބާރު އަޅަނީ.. މިބޭފުޅާ މި އެދެނީ ރިލީފް ފަންޑުން ބޯންދޭން...ހިކި އެއ އްޗެހި ދިޔާ އެއ އްޗެ އްސަށް ބަދަލުކުރަން...ހަމަ އެކަނި ހަކުރުބޯންވީމަ ދެން ހަކުރުގިނަވޭ... އެހެންވީމަ ގަންޖާ އަށް ބާރުދީފަ..މިފަދަމީހުންގެ ސަބަބުން ގަ އުމާ ރަ އްޔިތުންނާ މުޖުތަމަ އަށް ލިބެނީ ފަ އިދާތޯ ގެ އްލުންތޯ ހަމަ އިގަތިބި މީހުން ވިސްނާލަންޖެހޭ...\nކާކު ސިކާރަ ކުރި ބައެއް ތިޔައީ ؟އަމިއްލަޔަށް ސިކާރަވާގޮތް ބުނެދީބަލަ.\nއޭޕްރީލް 12, 2020 23:02\nއެއީ ކޮންމެހެން ބޯން ޖެހޭ އެއްޗެއް ހެން ހީވަނީ ތިޔަ ވާހަކަ ހުރިގޮތުން.. އެ މީހުންނަށް މަސްތުވާތަކެތި ނުލިބިގެން ސަރުކާރުން ވަރަށް ކަންބޮޑުވާ ކަން މި ހާމަ ވީ..\nއޭޕްރީލް 12, 2020 23:06\nއެ ބޮއެގެން އެ މީހުންގެ ހާލަތު ކޮން ރަނގަޅެއް ވާނީ.. ދެ ތިން ހަފްތާ ވަންދެން އެހެން ބައަތިއްބާ.. ރަނގަޅު ވެދާނެ..\nއޭޕްރީލް 12, 2020 23:13\nކަލޭމެން ހޭބަލި ވަނީތަ އެމީހުންނައް ހަމަ ބޯނެ ސާމާނު ދޭން ޖެހޭތަ ކިހާ ދެރަ ކަމެއް %100 އިސްލާމީ ޤައުމެއްގެ މީހަކު ދެއްކި ހަޑި މުޑުދާރު ވާހަކަ...\nއޭޕްރީލް 12, 2020 23:49\nބަލިވެގެންވެސް މަރުވެގެންވެސް ތިޔަ ވަބާއިން މިޤައުމު ސަލާމަތް ވެއްޖިއްޔާ އަލްޙަމްދުލިއްލާހި ޝުކުރު !\nއޭޕްރީލް 12, 2020 23:52\nއެކަމާ ސަހަރޯ ވެގެން ޕޮލިސް އަތިލައިގަނެފައި ހުރި ތަކެތި އެމީހުންނަށް ދޭން ނުނިއްމާތި.....\nއޭޕްރީލް 13, 2020 00:29\nކަލޭދެން އެމީހުންނައް މަސްތުވާތަކެތި ނުލިބިގެން ތިހާދެރަވަންޏާ ހޯދައިގެން އެމީހުންނައް މަސްތުވާތަކެތިބޯންދޭންވީނު ދެންކިހެނެއް މިޤައުމުން މިކަންހުއްޓުވާނީ\nއޭޕްރީލް 13, 2020 00:57\nޢަބްދުލް ހަމީދޫ އޯލްޓަނޭޓިވްއޭ ބައްޔޭ ކިޔައިގެން މަސްތުވާތަކެތިބޯ މީހުންނަށް ބޯން ދޭށޭ ތިކިޔަނީ...ބަލަގަ ﷲ ހަރާމް ކުރެެއްވިކަމަކުން ސަލާމަތްވުމަށް ﷲ ނަހީކުރައްވާފައިވާ ކަމެއްކޮށްގެން ސަލާމަތްވާނެކަމަށް ޤަބޫލުކުރުމަކީ ސަލާމަތު ބުއްދި ހުރި އިންސާނަކު ހަމަ ބުއްދީގައި ގަބޫލްކުރެވޭނެކަމެއް ނޫން...ޑްރަގު ސްޓެޓް އަށް ބަލާ ..ރާއްޖޭން މަދުތޯވަނީ....ދީނާއި ގާތްވެގެން މެނުވީ އެކުދީން ސަލާމަތެއް ނުުކުރެވޭނެ\nއޭޕްރީލް 13, 2020 01:14\nހަމީދު ވިދާޅުވީ އެފަދަ މީހުންނަށް "އޮލްޓަނޭޓިވް ޓްރީޓްމަންޓް" ނުވަތަ "އެލްޓަނޭޓިވް އެކްސެސް ޓު ސާވިސް" ލިބެންޖެހޭ ކަމަށެވެ.\nޞުބްޙާނަﷲ ކީކޭ މިބުނަނީ. މަސްތުވާ ކޮންމެވެސް އެއްޗެއް ދީގެން ނުވަތަ މަސްތުވާ ތަކެތީގެ ޚިދުމަތް ލިބޭނެ ގޮތް ހޯދައިދީގެން އެފަދަ ފަރާތްތައް ހިމާޔަތްކުރަން.\nމީ ވަރަށް ބިރުވެރި ވާހަކައެއް. މާލެއިން މަސްތުވާ ތަކެތި ލިބުން ދަތިވެ ޕާޓޭއިން ޙާލުގައި ޖެހުމުން އެމީހުން ސަލާމަތްކުރަން ދުވުމީ ނުރައްކާކަމެއް. މިވަގުތު މިނޫން ކަމެއް ކުރަން ނުފެނުނީބާ. މި ޙަމީދެއް މިހާރުން މިހާރަށް އިސްތިޢުފާ ދިނުމަށް ގޮވާލަން. މިފަދަ މީހުންނަކީ ގައުމުގެ ހަލާކު.\nއޭޕްރީލް 13, 2020 05:43\nހަމީދުގެހިހާލުވެސް މިކަމުގް އެގިއްޖެދޯ މީ މިކަން ތަހުގީގުކުރަންހުރި އިދާރާގެ ވެރިމީހާ ދެކޭގޮތް ދެންކިހިނެއް މީނަ އެތާގަ ބަހައްޓައިގެން މިކަން ހައްލުކުރެވޭނީ މަސްތުވާ ތަކެތި ރާއްޖެއިން ހުސްވެދާނެތީވެ މިހާލަތުގަވެސް މިކަލޭގެ މި ކަންބޮޑުވަނީ މިކަލޭގެ ހަށިފާރަވެރިންނަކީ ބޯމީހުންވީމާ އެމީހުން ބުނާގޮތް\nއޭޕްރީލް 13, 2020 06:08\nއަބްދުލް ޚަމީދު ވިދާޅުވާ އެއްޗެއްގެ މާނަ ފުށުއަރާ ގޮތް އެބަވޭ. ހީވަނީ އެމީހުންނައް މަސްތުވާތަކެތި ނުދެވިގެން އުޅޭހެން. ކަލޭމެން ތިހުރިހާ އެންމެން ފަރުވާދޭން ގެންދަބަލަ. މަސްތުވާ ތަކެތި ބޭނުން ކުރާމީހުންގެ ތެރެއިން އެކަން ހުއްޓާލަން ބޭނުންވާ މީހާވެސް ފަރުވާޔައް އެދި ސަލާން ޖަހަޖަހާ ތިން ހަތަރު އަހަރު ހްމަފުށިން ނޫނީ އެހެން ތަނަކުން ވިޔަސް ޖާގައެއް ނުލިބިގެން. ކަލޭމެންނައް ވވވވވވ ވެދުން\nއޭޕްރީލް 13, 2020 06:39\nއއަދިވެސް ސަރުކާރުން މަސްތު ވާ މީހުން ގެ ހަ އއއްގުގަ. ކޮބާ އަ ހަރެމެން ގެ ރަ އްކާތެރިކަން\nﷲއަށްބިރުވެތިވޭ އަނިޔާވެރިނާ ދުރަށްދޭ\nއޭޕްރީލް 13, 2020 06:52\nކިހާބޮނޑު ބަލާވެރިކަމެ އްތަތީ ކަލޭމެންގެ ވިޔަފާރި ދަށްވީމާ ތިތެޅެނީ ދެން އެހެން ވި އްޔާ ﷲހަރާންކުރަށް ވާ އަންގަވާފަ އޮތްކަމެ އް ކިހެނެ އް ހަލާލުވާވީ ކަލޭ އެބުރިދި އުންވަނީ ކޮންތާކަށްތޯ މިގޮތަށް މިކޮމެންޓު ކަލޭމިނަންބޭނުން ކުރީ އިންސާނާﷲދެ އްވި ނި އުމަތުގަ އި އުޅެ ﷲހަރާންކުރެ އްވިހާ ކަންތަކަށް އަރާގަނެ އެކަލާގެ އައއށް ބިރުވެތިނުވެ ދުނިޔޭގަ މަތީމަގާމާ އުފަލާ ލަ އްޒަތުގަ އި އުޅެމުންދާތީ\nއޭޕްރީލް 13, 2020 06:53\nތިހެންބުނީމަ ހީވަނީ މަސްތުވާތަކެއްޗަކީ އެމީހުންގެ ފުރާނައިގެ ކާނާހެން . ކޮންމެހެންވެސް ލިބެންޖެހޭ އެއްޗެއްހެން. އޯ "ބޯންޖެހޭނެ ބޮވެންޖެހޭނެ އަބަދަކު އެންމެން ހަމައިގަ ތިބޭކަން ނުޖޭނެ" ޝިޔާރުގެ ފިކުރު ދޯމީ\nފަރުވާގެ އަލްޓަނޭޓިވް އަކަށް ވާންވާނީ ދީން ހުއްދަކުރާ ގޮތްތަކުގެ ތެރެއިން ގޮތެއް!\nދެން ހަމީދު ނުކުމެ އެކުދިންނަށް އެ ބަހަންވީނު ??


Covid-19: UK Ge Haalath Rangalhuvaan Fashaifi - Vaguthu\nކޮވިޑް-19 ކޮންޓްރޯލް ކުރުމަށް އަޅާފައިވާ ފިޔަވަޅުތަކުގެ ސަބަބުން އިނގިރޭސިވިލާތުގެ ހާލަތު ރަނގަޅު ވަމުން އަންނަކަމުގެ ނިޝާންތައް ފެންނަން ފަށައިފިކަމަށް އެގައުމުގެ ސަރުކާރުން މިރޭ ބުނެފިއެވެ.\nއިނގިރޭސިވިލާތުން މިއަދު ކޮވިޑް-19 ޖެހިގެން މަރުވީ 599 މީހުންނެވެ. އެގައުމުން މިއަދު ފައްސިވެފައި ވަނީ 37535 މީހުންނެވެ. މިއަދަކީ ފާއިތުވި ފަސް ދުވަސް ތެރޭގައި އެގައުމުން އެންމެ މަދުން މީހުން މަރުވި ދުވަހެވެ. އަދި ޑިސެމްބަރ މަހުގެ 27 ވަނަ ދުވަހަށް ފަހު އެންމެ މަދުއަދަދެއްގެ މީހުން ފައްސިވީ ވެސް މިއަދު އެވެ. ފާއިތުވި ދެދުވަހު އިނގިރޭސިވިލާތުން ފައްސިވި މީހުންނާއި މަރުވި މީހުންގެ އަދަދު ވަނީ ދުވަހުން ދުވަހަށް ދަށަށް ގޮސްފައެވެ.\nއިނގިރޭސިވިލާތުގެ ވެކްސިން މިނިސްޓަރ ނާދިމް ޒަހާވީ މިއަދު ވިދާޅުވީ ވެކްސިން ދިނުމުގައި ކަނޑައަޅާފައިވާ ޓާގެޓަށް ވާސިލްވުމަށް އިނގިރޭސިވިލާތުން ހުއްޓުމެއް ނެތި މަސައްކަތް ކުރަމުން އަންނަ ކަމަށާއި ނަމަވެސް ވެކްސިންގެ ސަޕްލައި ލިބުމުގައި ހުރި ދަތިތަކުގެ ސަބަބުން ބޭނުންވާ އަދަދަށް ވެކްސިން ދިނުމަށް ހުރަސްތައް ކުރިމަތިވެފައިވާ ކަމަށެވެ.\nއިނގިރޭސިވިލާތުން މިހާތަނަށް ހަތަރު މިލިއަން ވެކްސިން ޑޯޒް ދީފައި ވީނަމަވެސް އަދި އެގައުމުގައި ފުރަބަންދުގެ ފިޔަވަޅުތަކަށް ލުއިތައް ދިނުމުގެ ވިސްނުމެއް ނެތް ކަމަށް ބޮޑުވަޒީރު ބޮރިސް ޖޯންސަން މިއަދު ވަނީ ވިދާޅުވެފައެވެ. އޭނާ ވިދާޅުވީ ފުރަބަންދުގެ ފިޔަވަޅުތަކަށް ލުއިތައް ދޭނީ އާބާދީގެ ބޮޑު ބަޔަކަށް ވެކްސިން ދެވުމުން ކަމަށެވެ.\nސިއްހީ ޚިދުމަތްތެރިންގެ ތެރެއިން ގިނަ ބަޔަކަށް މިހާރު ވެކްސިން ދެވިފައި ވާތީ މިއަދު އިނގިރޭސިވިލާތުން ވަނީ އުމުރުން 70 އަހަރުން މަތީގެ މީހުންނަށް ވެކްސިން ދިނުމުގެ މަސައްކަތް ފަށާފައެވެ.\nޖެނުއަރީ 19, 2021 08:55\nއަސްތާ ހާދަ އަވަހަކަށް!\nއެތަށް މިލިޔަން ބަޔަކަށް ކުރިމަތިވީ ކަމެއް މިހާރު ރަނގަޅުވާން ފެށީތޯއެވެ؟\nތީ ވެހިލާފަހުއްޓާލަ ވަރޭގަނޑެއްފަދަ ކަމެއްތޯޢެވެ!؟


Maahefumah bahattaafai huri faisaa avatteri Dhiffuttaai, Hura ah - Hali News\nމާހެފުމަށް ބަހައްޓާފައިހުރި ފައިސާ އަވަށްޓެރި ދެރަށަށް\n03 April 2021, 21:19\nމާލެ އަތޮޅު ތުލުސްދޫ ރައްޔިތުންނާއި އެރަށު ކައުންސިލް ގުޅިގެން ދިއްފުށްޓާއި ހުރާގެ ރައްޔިތުންނަށް އެހީގެ ތަކެތި މިއަދު ހަދިޔާ ކޮށްފިއެވެ.\nއެ ދެރަށަށް މިތަކެތި ހަދިޔާކުރީ އެ ދެރަށުން ކޮވިޑް-19 ފެނި ރައްކާތެރި ކަމުގެ ފިޔަވަޅު ވަރުގަދަކޮށް މޮނިޓަރިންގެ ހާލަތަށް ގެނައުމުންނެވެ.\nތުލުސްދޫ ކައުންސިލްގެ ރައީސް އަޙުމަދު އަނީސް ވިދާޅުވީ އެ ދެރަށަކީ އަބަދުވެސް ވަރަށް އެކުވެރިކަން ބާއްވާ ދެރަށް ކަމަށެވެ. އެހެން ކަމުން އެ ދެރަށަށް އެފަދަ ހާލަތެއް މެދުވެރިވުމުން ރަށު ކައުންސިލްގެ ބަޖެޓުންނާއި ރައްޔިތުންގެ ފަރާތުން ޚަރަދު ކޮށްގެން އެ ދެރަށަށް އޭހީވީ ކަމަށެވެ.\nއެ ދެ ރަށަށް އެހީވާން ޚަރަދު ކުރީ ކޮންމެ އަހަރަކު ކޮންމެ އަހަރަކު ރަމަޟާން މަހާ ދިމާކޮށް ރައްޔިތުންނާއެކު ބާއްވާ މާހެފުމަށް ބަހައްޓާފައިވާ ފައިސާ ކަމަށް އަނީސް ވިދާޅުވިއެވެ. "އެކަމަށްވުރެ ޚާއްސަ ކަމެއް ދިމާވުމުން ރައްޔިތުންނާއި ކައުންސިލް ގުޅިގެން އެ ދެ ރަށަށް އެހީތެރިކަން މިފޯރުކޮށްދިނީ،" އޭނާ ވިދާޅުވިއެވެ. މިއީ ދީލަތި ކަމާއި އެކުވެރިކަމުގެ ނަމޫނާއެކެވެ.\nމިތަކެތި ދިއްފުށްޓާއި ހުރައަށް ގެންދިޔައީ ތުލުސްދޫ ފެރީންނެވެ. މި އެހީ ހަވާލު ކުރުމަށްކުރި ދަތުރުގައި އަނީސް ވެސް ބައިވެރިވެ ވަޑައިގެންނެވިއެވެ.\nއެ ދެރަށަށް ހަދިޔާ ކުރި ތަކެތީގެ ތެރޭގައި ކާޑުގެ ބާވަތްތަކާއި ބޯފެނާއި މަސްދަޅު ކޭސްތަކާއި، ބިސްކޯދާއި އަދި ވެސް އިތުރު ބާވަތްތައް ހިމެނެއެވެ. "އަޅުގަނޑުމެން ހުޅުވާލީ އެ ދެރަށަށް އެހީވާން ބޭނުންވާ ފަރާތްތަކުން މިއަދު ހެނދުނު ދިހައެއް ޖަހަންވާއިރަށް ޖެޓީއަށް ގެންނަން. އެގޮތަށް ހުޅުވާލުމުން އާންމުންނާއި ވިޔަފާރިވެރިންނާއި ބައެއް މުއައްސަސާތަކުން ވަނީ ތަކެތި ޖަމާކޮށްފައި. އޭގެ ތެރޭގައި ކޮކާކޯލާއިން އިން ހަދިޔާކުރި ފަސް ލިޓަރުގެ ދުއިސައްތަ ފެންފުޅި ވެސް ހިމެނޭ. ލިބުނު ސާމާނު ހަމައަށް ދެރަށަށް ބަހާލައިގެން ގެންދިޔައީ،" އަނީސް ވިދާޅުވިއެވެ.އަނީސް ވިދާޅުވީ ކޮވިޑްގެ އުނދަގޫ މިދުވަސްވަރުގައި އެ ދެރަށަށް އަދިވެސް އެހީތެރިކަން ފޯރުކޮށްދޭންޖެހޭ ކަމަށްވާނަމަ އަދިވެސް އެކަން ކުރާނެ ކަމަށެވެ. "އަޅުގަނޑުމެން މިތިބީ އަވަށްޓެރި އަޚުވަންތަ ރަށްރަށުގެ ރައްޔިތުންނާއެކު،" އަނީސް ވިދާޅުވިއެވެ.\nއިތުރު ލިޔުންތައް ކޮވިޑް 19 ތުލުސްދީ


Eriksen Marun Salaamaiy Vumugai Captain Kjaer Ge Bodu Dhaureh - Vaguthu\nއެރިކްސަން މަރުން ސަލާމަތްވުމުގައި ކެޕްޓަން ކިއާގެ ބޮޑު ދައުރެއް\nޔޫރޯ ފުޓުބޯޅަ މުބާރާތުގައި ރެއަކީ ފާޙަގަކޮށްލެވޭ ރެއެކެވެ. ފިންލޭންޑާއި ޑެންމާކް ބައްދަލުކުރި މެޗުގެ ފުރަތަމަ ހާފު ނިމެން ދަނިކޮށް ޑެންމާކްގެ ތަރި ކްރިސްޓިއަން އެރިކްސަން ކުއްލިގޮތަކަށް ދަނޑުމައްޗަށް ވެއްޓުން ވެގެންދިޔައީ ގިނަބަޔަކަށް ސިހުން ގެނުވި ކަމަކަށެވެ.\nއޭނާ ދަނޑުމައްޗަށް ވެއްޓުމާއެކު އެންމެ ފުރަތަމަ އަވަސް ފަރުވާ ދިނުމުގައި ހަރަކާތްތެރިވާން ފެށީ ޑެންމާކްގެ ކެޕްޓަން ސިމޮން ކިއާ އެވެ. ކިއާ ވަނީ އެރިކްސަން ދަނޑުމައްޗަށް ވެއްޓުމާއެކު އޭނާއަށް ފަސްޓް އެއިޑް ދޭން ފަށާފައެވެ. އެގޮތުން އެރިކްސަންގެ ދޫ އެތެރެއަށް ވަދެދާނެކަމަށް ބަލާ އެންމެ ފުރަތަމަ އަނގަ ތެރެއަށް އަތް ކޮށްޕުމަށްފަހު ދޫ ބޭރުކުރި އެވެ. އެއަށްފަހު ސިއްހީ ފަރުވާދޭ މީހުން ދަނޑުމައްޗަށް އެރުމުގެ ކުރިން ސީޕީއާރު ދިނެވެ.\nކެޕްޓަނެއްގެ ޒިންމާ އެންމެ ފުރިހަމައަށް އޭނާ މި މެޗުގައި އަދާކުރިއެވެ. ޑެންމާކް ބަލިވި ނަމަވެސް ފުރާނައެއް ސަލާމަތްކުރަން އެ ދެއްކި ނަމޫނާއާއެކު އޭނާއަށް ތައުރީފު އޮހިގެންދިޔަ އެވެ. ރެފްރީ މެޗު ހުއްޓާލުމާއެކު ކެޕްޓަން އެ ޓީމުގެ ހުރިހާ ކުޅުންތެރިން ފާރަކަށް އަތުރާލުމުގައި މަސައްކަތްފެށި އެވެ. އެއީ އެރިކްސަން އޮތް ހާލަތު މީޑިއާ އަދި ކުޅިބެލުންތެރިންނަށް ނުދެއްކުމުގެ ގޮތުންނެވެ.\nދަނޑުމަތީގައި އޭނާ ވެއްޓިފައި އޮތް ވަގުތު ޑީފިބްލޭޓަރ ބޭނުންކުރި ތަން ފެނިގެންދިޔަ އެވެ. މިއީ އާންމުކޮށް ހިތުގެ މައްސަލައެއް ކުއްލިއަކަށް ދިމާވެއްޖެ ނަމަ ބޭނުންކުރަން އޮންނަ އާލާތެކެވެ. އެރިކްސަންގެ ފުރާނަ ސަލާމަތްވީ އެންމެ ފުރަތަމަ ވަގުތުން ފެށިގެން ވެސް ފަރުވާ ދޭން ފެށުމުން ކަމަށް ސިއްހީ ތަޖުރިބާކާރުން ބުނެއެވެ.\nއެރިކްސަން އަށް ފަރުވާދިނުމުގެ އިތުރުން ކެޕްޓަން ކިއާ ވަނީ އެރިކްސަންގެ އަނބިމީހާ ހަމަޔަކަށް އަޅުވައިދިނުމުގައި ވެސް މަސައްކަތްކޮށްފައެވެ. އަދި އެ ވަގުތު ދަނޑުމަތީގައި ތިބި އެހެން ކުޅުންތެރިން ވެސް ހަމަޔަކަށް އަޅުވަން އޭނާ މަސައްކަތްކުރި އެވެ. ޔުއެފާއިން ވެސް ވަނީ ކެޕްޓަންގެ އެ މަސައްކަތަށް ތައުރީފުކޮށްފައެވެ.\nގަޑިއެއްހާއިރު ކުޅުން މެދުކަނޑާލުމަށްފަހު އަލުން ފެށިއިރު އެރިކްސަން ވަނީ ފަހުން ހޭއަރާފައެވެ. އަދި އޭނާގެ ޓީމުގެ ކުޅުންތެރިންނާއި ވާހަކަދެއްކިއެވެ.\nއެރިކްސަން ހޮސްޕިޓަލުން ދޫކޮށްލައިފި\nއެރިކްސަންގެ ހިތަށް ޑިވައިޒެއް ލައްވަން ނިންމައިފި\nއެރިކްސަން ދަނޑުމައްޗަށް ވެއްޓުނީ ވެކްސިން ޖަހާފައި ހުރުމުން ކަމަށް ބުނާ ވާހަކަ ދޮގުކޮށްފި\nޖޫން 13, 2021 15:03\nއައީ ފުރަތަމައެހީއަކީ ކޮންއެއްޗެއްކަން ކުޅުންތެރިންނަށް ދަސްކޮށްދޭޖެހޭދަބަބަކީ ކުޑަކުޑަވަގުތުކޮޅެއްގައި ﷲގެއިރާދަފުޅާއެކު އެސަލާމަތްވީއެމައުލޫމާތުކެޕްޓަންގަ އެމައުލޫމާތުހުރީމަ ބެސްޓުކެޕްޓަނެއްބެސްޓު ރެފްރީއެއް ﷲއަށްހަމްދުހުރި!


ފްރާންސްގެ އުފެއްދުންތައް ބޮއިކޮޓްކުރުމަށް 34 ޖަމިއްޔާއަކުން ގޮވާލައިފި ފްރާންސްގެ އުފެއްދުންތައް ބޮއިކޮޓްކުރުމަށް 34 ޖަމިއްޔާއަކުން ގޮވާލައިފި\nފްރާންސްގައި އުފައްދާތަކެތި ބޮއިކޮޓްކުރުމަށް ގޮވާލާ މުޒާހަރާކުރަނީ. ފޮޓޯ:ރޮއިޓަރސް\nކީރިތި ރަސޫލާއަށް ފުރައްސާރަކޮށް ފަރަންސޭސި ވިލާތުން ހިންގާފައިވާ ލާދީނީ ޢަމަލާއި ގުޅިގެން، އެ ޤައުމާއިއެކު ސިޔާސީ އަދި ވިޔަފާރީގެ އެއްވެސް ގުޅުމެއް ނުބޭއްވުމަށް ރާއްޖޭގެ 34 ޖަމިއްޔާއަކުން ދިވެހި ސަރުކާރަށް ގޮވާލައިފިއެވެ.\nމި ޖަމިއްޔާތަކުގެތެރޭގައި މާލެ އާއި އަތޮޅުތަކުގައި ހިންގަމުން އަންނަ ދީނީ އަދި އިޖުތިމާޢީގޮތުން މަސައްކަތްކުރާ ޖަމިއްޔާތައް ހިމެނެއެވެ.\nމި ޖަމިއްޔާތަކުން ނެރެފައިވާ ބަޔާނުގައި ބުނެފައި ވަނީ މާތް ނަބިއްޔާއަށް ކުރަމުންދާ ފުރައްސާރަތަކަށް އިންކާރުނުކޮށް އެފަދަ ޢަމަލުތައްކުރާ ޤަޢުމުތަކަށް ސަޕޯޓްކޮށް އެމީހުންގެ ތަކެތި ގަނެވިއްކައިގެން އެމީހުންގެ ވިޔަފާރިތަކަށް މާއްދީގޮތުންނާއި މަޢުނަވީގޮތުން އެހީވާ ބައެއްގެ ގޮތުގައި ވެގެންނުވާނެ ކަމަށެވެ.\nމިފަދަ ޢަމަލުތައް ހުއްޓާލައި، މުސްލިމުންގެ ކިބައިން މަޢާފަށް އެދެންދެން އެމީހުންނާއިއެކު ވިޔަފާރި އާއި އަދި ސިޔާސީ ގުޅުން ކުރިއަށްނުގެންދިއުމަށް ވަނީ ސަރުކާރަށް ގޮވާލާފައެވެ. އަދި ކޮންމެ ދިވެއްސެއް ފަރުދީ ޒިންމާގެ ގޮތުގައި ދެކިގެން ފްރާންސްގެ އުފެއްދުންތައް އެކީއެކަށް ބޮއިކޮޓްކުރުމަށްވެސް ޖަމިއްޔާތަކުން ވަނީ ގޮވާލާފައެވެ.\nފަރަންސޭސިވިލާތުގެ މިހާރުގެ ރައީސް ވަނީ ނަބިއްޔާއަށް ނިސްބަތްކޮށް ކާޓޫނު ކުރަހައި އެ ޤައުމުގެ ސަރުކާރުގެ އޮފީސްތަކުގެ ބޮޑުސްކްރީންގައި އަޅުވާފައެވެ.\nއިސްލާމްދީނާއި ކީރިތި ރަސޫލާއަށް ކުޑައިމީސްކޮށް، ޓެރަރިޒަމާއި އިސްލާމްދީނާ ގުޅުވައިގެން ދެކެވެމުންދާ ވާހަކަތައް ރާއްޖޭގެ ސަރުކާރުންވެސް ވަނީ ކުއްވެރިކޮށްފައެވެ.\nއަދިކިރިޔާ މިއެނގެނީ މިގަވުުގައިވެސް މުސްލިމުން ތިބިކަން


Israel ah aa sarukaareh - Netanyahu dhurukurun noon shaugeh party thakuge neh\nޔައީރު ޕަލީދު (ކ) އަދި ނަފްތަލީ ބެނެޓް: ފުރަތަމަ ދެއަހަރު ބޮޑުވަޒީރުކަން ކުރައްވާނީ ބެނެޓް\nއިޒްރޭލުގައި އިދިކޮޅު ޕާޓީތަކުން އާ ސަރުކާރެއް އުފައްދަނީ އެވެ؛ އިދިކޮޅު އަށް ޕާޓީ ގުޅިގެން ކޯލިޝަން ސަރުކާރެއް އެކުލަވާލި ނަމަވެސް ދެމި އޮންނާނެ ކަމާ މެދު ޝައްކެވެ. ޕާޓީތަކަށް އެއްގަލަކަށް އެރުނީ ސަރުކާރެއް އުފައްދަން އޮތް ޝައުގުވެރި ކަމަށް ވުރެ ބޮޑަށް ބެންޖަމިން ނަތަންޔާހޫ ބޮޑުވަޒީރު ކަމުން ދުރު ކުރަން އޮތް އެދުންވެރިކަމާ ހެދި އެވެ.\nއިޒްރޭލުގައި ސަރުކާރެއް އެކުލަވާލަން އެއްވެސް ޕާޓީއަކަށް ފުރުސަތު ލިބެނީ ގާނޫނު ހަދާ މަޖިލީސް، ކްނެސެޓްގައި ހިމެނޭ 120 ގޮނޑިއަށް ވާދަކޮށް އަޣުލަބިއްޔަތު ލިބުމުންނެެވެ. އެއީ 61 ގޮނޑި އެވެ. އެހެން ނަމަވެސް މާޗް 23 ގައި އޮތް އާންމު އިންތިހާބުގައި އެއްވެސް ޕާޓީއަކަށް އަޣުލަބިއްޔަތު ލިބިފައެއް ނުވެ އެވެ.\nބޮޑުވަޒީރު ބެންޖަމިން ނަތަންޔާހޫގެ ލިކޫޑް ޕާޓީއަށް އަޣުލަބިއްޔަތު ނުލިބުމުން ކޯލިޝަން ހަދައިގެން ސަރުކާރެއް އެކުލަވާލަން ރައީސް ރޫވެން ރިވްލިން 28 ދުވަސް ދެއްވި އެވެ. އެހެން ނަމަވެސް ވަގުތު ފާއިތުވި އިރުވެސް ނަތަންޔާހޫއާއެކު ކޯލިޝަން ހަދާނެ ޕާޓީއެއް ނުވި އެވެ.\nބެންޖަމިން ނަތަންހާޔޫ: ކޯލިޝަން ސަރުކާރަށް ރުހުންލިބޭ ހިސާބުން މަގާމު ގެއްލޭނެ\nރައީސް ރޫވެން ރިވްލީން 28 ދުވަސް ދެން ދެއްވީ އިދިކޮޅު ލީޑަރު ޔައީރު ލަފީދަށެވެ. އިދިކޮޅު ޕާޓީތަކުން މިހާރު އެތިބީ އިޒްރޭލުގައި ކޯލިޝަން ސަރުކާރެއް އެކުލަވާލަން ތައްޔާރަށެވެ. ޕާޓީތަކުން އެއްބަސްވެފައި ވަނީ ފުރަތަމަ ދެއަހަރު ނަފްތަލީ ބެނެޓް ބޮޑުވަޒީރުކަން ކުރެއްވުމަށެވެ. ޔައީރު ލަޕީދަށް ބޮޑުވަޒީރުކަން ލިބިވަޑައިގަންނަވާނީ ދެ އަހަރަށް ފަހު އެވެ.\nއާސަރުކާރެއް އެކުލަވާލެވޭނީ ގާނޫ ހަދާ މަޖިލީހުން ރުހުން ލިބުމުންނެވެ. ރައީސް ރޫވެން ރިވްލީން މިހާރު ވަނީ ކުރިއަށް ވަޑައިގަތުމަށް ޔައީރު ލަޕީދަށް ފުރުސަތު ދެއްވާފަ އެވެ.\nއިޒްރޭލުގައި އަށް ޕާޓީއެއްގެ އަށް ފިކުރަކުން ސަރުކާރެއް ހިންގުމަކީ ނާދިރުކަމަކަށް ވާނެ އެވެ. އާ ސަރުކާރެއް އެކުލަވާލަން ނުވަތަ ނަތަންޔާހޫ ބޭރު ކޮށްލަން އެއްބައިވި ނަމަވެސް އިޒްރޭލާ ފަލަސްތީނާ އޮތް ގުޅުން މި ކޯލިޝަނަށް ހިޔަނި އަޅާނެ އެވެ. އެއްބައިވަންތަ ސަރުކާރުގައި އިޒްރޭލު އަރަބި ޕާޓީ ޔުނައިޓެޑް އަރްބް ލިސްޓް ވެސް އޮތީ ހިމަނާފަ އެވެ.\nކޯލިޝަން ސަރުކާރުގައި ފަލަސްތީން ބިންތައް ހިސޯރުކުރަން ގޮވާލާ ފިކުރާއި ދެދައުލަތަކަށް ސަޕޯޓްކުރާ ފިކުރާއި އެއްބަޔަކު އަނެއްބަޔަކާ އެއްގަލަކަށް އެރޭނެ އެއްވެސް ހާޖަތެއް ނެތް ފިކުރު ވެސް ހިމެނެ އެވެ.\nގާނޫންހަދާ މަޖިލީހުން މިކޯލިޝަނަށް ރުހުންދޭ ހިސާބުން ނަތަންޔާހޫއަށް މަގާމު ގެއްލޭނެ އެވެ. އެހެން ނަމަވެސް، އެއަށް ވުރެ ކުރިން ކޯލިޝަން ފޭލިކޮށްލުމަށްޓަކައި ނަތަންޔާހޫ މިހާރު ވެސް ގެންދަނީ މަސައްކަތްކުރަމުންނެވެ. އޭނާ ދައްކާ ވާހަކަ އަޑު އަހާ މީހަކު ގާނޫނު ހަދާ މަޖިލީހުގައި ހުރި ނަމަ ކޯލިޝަނަށް ދެކޮޅުހަދަން އޭނާ ވަނީ ގޮވާލާފަ އެވެ.\nފަލަސްތީން އިޒްރޭލް މެދު އިރުމަތި + ބެންޖަމިން ނަތަންޔާހޫ


10 Rahsehge narudhamaage mashroou thakah beynunvaa materials...\n10 ރަށެއްގެ ނަރުދަމާގެ މަޝްރޫޢުތަކަށް ބޭނުންވާ މެޓީރިއަލްސް ފޯރުކޮށްދިނުމަށް ބަޔަކާ ޙަވާލުކޮށްފި\n2 އަހަރު,3ހަފްތާ,3ދުވަސް,4ގަޑި, 22 މިނެޓް, 47 ސިކުންތު ކުރިން 1750އައިމިނަތު ރަމްލާ\nނަރުދަމާގެ މަޝްރޫޢުތަކަށް ބޭނުންވާ މެޓީރިއަލްސް ފޯރުކޮށްދިނުމަށް ސްޓެލްކޯއާއި ހަވާލު ކުރުމަށް ބޭއްވި ރަސްމިއްޔާތުގެ ތެރެއިން: ފޮޓޯ ޗެނަލް ތާރޓީން\nމިނިސްޓްރީ އޮފް އެންވަޔަރުމެންޓްގައި ބޭއްވި މި ރަމިއްޔާތުގައި ވާހަކަދައްކަވަމުން ތިމާވެއްޓާ ހަކަތަޔާ ބެހޭ ވަޒީރު ތާރިޤް އިބްރާހިމް ވިދާޅުވީ ލޭބާރ އަދި މެޓީރިއަލްސް ވަކިކޮށްގެން ކުރިއަށް ގެންދަނީ މި މަސައްކަތުގެ އަގު ހެޔޮކޮށް އަވަހަށް މަސައްކަތް ނިންމުމަށް ކަމަށެވެ.\nސަރުކާރުގެ ޓާގެޓަކީ 75 އިންސައްތަ އާބާދީ އަށް ނަރުދަމާ ފޯރުކޮށްދިނުން ކަމަށް ވާއިރު، މި ސޮއެ ކުރެވުނު 10 ރަށާއެކު 74 އިއްސައްތަ އާބާދީއަށް ނަރުދަމާ ފޯރުކޮށްދެވުނީ ކަމަށެވެ. އަދި މިއަހަރު ތެރޭގައި އިތުރު4ރަށަކަށް ނަރުދަމާގެ ނިޒާމް ފޯރުކޮށްދެވޭނެ ކަމަށް މިނިސްޓަރ ވިދާޅުވިއެވެ. މި4ރަށަށް ނަރުދަމާ ފޯރުކޮށްދެވުމުން 75 އިންސައްތަ އަށް ނަރުދަމާ ފޯރުކޮށްދެވުނީ ކަމަށް މިނިށްތަރ ވިދާޅުވިއެވެ.\nމިނިސްޓްރީ އޮފް އެންވަޔަރަންމަންޓް އެންޑް އެނަރޖީ ގައި ބޭއްވި ރަސްމިއްޔާތެއްގައި މި މަސައްކަތް ޙަވާލުކޮށްފައިވަނީ ސްޓޭޓް ޓްރެޑިންގ އޯގަނައިޒޭޝަން (އެސް.ޓީ.އޯ) އާއެވެ. މިއަދު މި ޙަވާލުކުރީ ފ. ފީއަލި، އދ. ހަންޏާމީދޫ، އދ. އޮމަދޫ، ކ. ކާށިދޫ، ލ. މާވަށު، ރ. މާކުރަތު، ރ. ރަސްމާދޫ، ހއ. އުތީމު ހއ.ބާރަށުގެ އިތުރުން ނ. ލަންދޫގެ ނަރުދަމާގެ ނިޒާމު ޤާއިމުކުރުމަށް ބޭނުންވާ މެޓީރިއަލްސް އަދި އިކުއިޕްމަންޓް ފޯރުކޮށްދިނުމުގެ މަސައްކަތެވެ.\n10 ރަށަށް މެޓީރިއަލް އަދި އިކުއިޕްމަންޓް ފޯރުކޮށްދިނުމުގެ މި ކޮންޓްރެކްޓްގެ ޖުމްލަ އަގަކީ 133,008,951.31 ( ސަތޭކަ ތެއްތިރީސް މިލިއަން އަށްހާސް ނުވަސަތޭކަ ފަންސާސް އެއް ރުފިޔާ، ތިރީސް އެއް) ލާރިއެވެ.\nމި މަސައްކަތުގެ އެއްބަސްވުމުގައި މިނސްޓްރީގެ ފަރާތުން ސޮއިކުރެއްވީ މިނިސްޓަރ އޮފް އެންވަޔަރަންމަންޓް އެންޑް އެނަރޖީ އަލްފާޟިލް ތާރިޤް އިބްރާހީމް އެވެ. އަދި އެސް.ޓީ.އޯ ގެ ފަރާތުން މި އެއްބަސްވުމުގައި ސޮއިކުރެއްވީ އެ ކުންފުނީގެ ޗީފް ފައިނޭންޝިއަލް އޮފިސަރ އަލްފާޟިލް މުހައްމަދު މާހިދުއެވެ. މި މަސައްކަތް ނިންމުމަށް ހަމަޖެހިފައިވަނީ ސޮއިކުރާ ތާރީޚުން ފެށިގެން 12 މަސް ދުވަހުގެ ތެރޭގައެވެ.


Inthihaabun naakaamiyaabuve JP ge deputy leader kan Kamaaludheen ah gehlijje\nއިންތިހާބު ނާކާމިޔާބުވެ ކަމާލުއްދީނަށް ނައިބު ލީޑަރުކަން ގެއްލިއްޖެ\nމިރޭގެ ކޮންގްރެސްގައި ކަމާލުއްދީން ވޯޓު ލައްވަނީ: އޭނާއަށް ވަނީ މަގާމު ގެއްލިފަ - އަހުމަދު ޝުރާއު | އަވަސް\nޖުމްހޫރީ ޕާޓީ، ޖޭޕީގެ ނައިބު ލީޑަރު ކަމުގެ މަގާމު އަބްދުﷲ ކަމާލުއްދީންއަށް ގެއްލިއްޖެ އެވެ. އެ މަގާމަށް ކަމާލުއްދީން ވަޑައިގެންނެވީ 2013 ވަނަ ރިޔާސީ އިންތިހާބާ ދިމާކޮށް ޕާޓީއާ ގުޅިވަޑައިގަތުމަށްފަހު އެވެ.\nކުރީގެ މިނިސްޓަރު ކަމާލުއްދީންއަށް ޖޭޕީގެ ނައިބު ލީޑަރުކަން ގެއްލުނީ މިރޭ ބޭއްވި އެ ޕާޓީގެ ކޮންގްރެސްގައި ނެގި ވޯޓުން ނާކާމިޔާބުވުމުންނެވެ. ޖޭޕީގެ އަސާސީ ގަވައިދުގައިވާ ގޮތުގައި އެ ޕާޓީގައި ތިއްބަވާނީ ހަތަރު ނައިބު ލީޑަރުންނެވެ.\nއެ މަގާމަށް ކުރިމަތިލެއްވީ ފަސް ބޭފުޅުންނެވެ. އެއީ ކުރީގެ ޓްރާންސްޕޯޓް މިނިސްޓަރު އަމީން އިބްރާހިމާއި އަބްދުﷲ ކަމާލުއްދީން އާއި ޑރ. ހުސެއިން ރަޝީދު ހަސަނާއި ރައީސް އަބްދުﷲ ޔާމީންގެ ސަރުކާރުގައި ރައީސް އޮފީހުގެ މިނިސްޓަރުކަން ކުރެއްވި އަބްދުﷲ އަމީން އަދި ހޯމް މިނިސްޓްރީގެ ކުރީގެ ސްޓޭޓް މިނިސްޓަރު މުހައްމަދު ފަޔާޒެވެ.\nނައިބު ލީޑަރު ހޮވުމަށް ބޭއްވި އިންތިހާބުގައި އެންމެ ގިނަ ވޯޓު ހޯއްދެވީ އަބްދުﷲ އަމީނެވެ. އެއީ 227 ވޯޓެވެ. އަމީން އިބްރާހިމް ހޯދެއްވީ 227 ވޯޓެވެ. ހުސެއިން ރަޝީދަށް ލިބުނީ 224 ވޯޓެވެ. ފަޔާޒަށް ލިބިފައިވަނީ 167 ވޯޓެވެ. އެންމެ މަދުން ވޯޓު ކަމާލުއްދީންއަށް ވޯޓު ލިބުނުއިރު ލިބިފައިވަނީ 160 ވޯޓެވެ.\nޖުމްހޫރީ ޕާޓީގެ ލީޑަރުގެ މަގާމުގައި މިއަދާ ހަމައަށް ހުންނެވި ގާސިމް އިބްރާހިމް އިއުލާން ކުރެއްވި ހިޔަނި ކެބިނެޓްގައި ކަމާލުއްދީންއަށް މަގާމެއް ދެއްވުމުން އެ މަގާމު ގަބޫލު ނުކުރައްވާ ކަމަށް ވިދާޅުވެ ކަމާލުއްދީން ޓްވީޓެއް ކުރައްވާފައިވެ އެވެ.\nކަމާލުއްދީންއަށް ނައިބު ލީޑަރުގެ މަގާމު ގެއްލުނުއިރު ޖަލު ހުކުމެއް ތަންފީޒު ކުރައްވަމުންދާތީ ނައިބު ލީޑަރުގެ މަގާމަށް އަލުން ކުރިމަތިނުލެއްވުނު ކިނބިދޫ ދާއިރާގެ މެންބަރު އަބްދުﷲ ރިޔާޒަށް ވެސް ވަނީ އެ މަގާމު ގެއްލިފަ އެވެ.\nކަމާލުއްދީނާއި ރިޔާޒަށް މަގާމު ގެއްލުނުއިރު އަސާސީ ގަވައިދަށް ބޮޑު އިސްލާހެއް ގެނެސް ނައިބު ލީޑަރުގެ ބާރުތައް ވެސް ވަނީ ބޮޑުކޮށްފަ އެވެ. އަސާސީ ގަވައިދަށް ގެނައި އިސްލާހުގެ ތެރޭގައި ލީޑަރުގެ މަގާމު ހުސްވެއްޖެނަމަ ނުވަތަ މަސްއޫލިއްޔަތު އަދާކުރުމަށް އުޒުރުވެރިވާ ހާލަތްތަކުގައި ލީޑަރުގެ މަސްއޫލިއްޔަތާއި ޒިންމާތައް އުފުލާނީ ކައުންސިލުން ހޮވާ ނައިބު ލީޑަރެކެވެ.\nޖޭޕީގެ ރިޔާސީ ކެންޑިޑޭޓު ހޮވުމުގެ ބާރު ކައުންސިލަށް


Fuluhunge 85 Vana Aharee Dhuvahuge Munaasabaagai Dhidha Negumuge Rasmiyyaath Baahvaifi\nދިވެހި ފުލުހުންގެ 85 ވަނަ އަހަރީ ދުވަހުގެ މުނާސަބަތުގައި މާލެއާއި އަތޮޅުތަކުގައި، ޤާއިމްކޮށްފައި ހުރި ފުލުހުންގެ މަރުކަޒުތަކުގައި ދިދަ ނެގުމުގެ ރަސްމިއްޔާތު ބާއްވައިފިއެވެ.\nދިދަ ނެގުމުގެ މި ރަސްމިއްޔާތުގައި އެކްޓިންގ ކޮމިޝަނަރ އޮފް ޕޮލިސް، ޑެޕިއުޓީ ކޮމިޝަނަރ އޮފް ޕޮލިސް އަބްދުﷲ ނަވާޒާއި ފުލުހުންގެ އެގްޒެކެޓިވް އޮފިސަރުންނާއި އިސް އޮފިސަރުންނާއި ގިނަ ޢަދަދެއްގެ ފުލުހުންނާއި އާއްމު މުވައްޒަފުން ބައިވެރިވިއެވެ\nކީރިތި ޤުރްއާނުގެ ބަރަކާތުން ފެށިގެންދިޔަ މި ރަސްމިއްޔާތުގައި ދިދަ ނެގުމަށްފަހު، ފުލުހުންގެ ޢަޒުމް ކިޔުމާއި ދުވަހާއި ގުޅޭގޮތުން ޚާއްޞަ ދުޢާއެއް ކޮށްފައިވެއެވެ. ފުލުހުންގެ ޢަޒުމް އިސްވެ ވިދާޅުވެދެއްވީ ޗީފް ސްޕްރިންޓެންޑެންޓް އޮފް ޕޮލިސް ޢަބްދުﷲ ޝަރީފެވެ. އަދި ދުވަހާއި ގުޅިގެން ތައްޔާރުކޮށްފައިވާ ޚާއްޞަ ދުޢާ އިސްވެ ވިދާޅުވެދެއްވީ ސަބް އިނިސްޕެކްޓަރ އޮފް ޕޮލިސް ޑރ. އިބްރާހީމް ސަޢީދެވެ.\nމާލޭގައި ބޭއްވި މި ރަސްމިއްޔާތުގެ އިތުރުން، ރާއްޖޭގެ7ޑިވިޝަންގައި ފުލުހުންގެ ޚިދުމަތް ޤާއިމްކޮށްފައިވާ ޕޮލިސް ސްޓޭޝަންތަކުގައިވެސް ދިދަ ނެގުމުގެ ރަސްމިއްޔާތުތައް ބާއްވާފައިވެއެވެ. ،މިރަސްމިއްޔާތުތަކުގައި އެރަށްރަށުގައި ހުރި ސަރުކާރު އެކި މުއައްސަސާތަކުގެ އިސްވެރިންނާއި އެތަންތަނުގައި މަސައްކަތްކުރާ މުވައްޒަފުންނާއި ޕޮލިސް ސްޓޭޝަންތަކުގައި މަސައްކަތްކުރާ ފުލުހުން ބައިވެރިވެފައިވެއެވެ


Dho?! Ran medal aaeku haisham karate dhuniyeyga\nރަން މެޑަލްއާއެކު ހައިޝަމް ކަރާޓީ ދުނިޔޭގައި!\nދާދި އިހަކަށް ދުވަހު ކަރާޓީން ރަން މެޑައްޔެއް ހޯދައިދިން އަލީ ހައިޝަމްގެ ވާހަކަ މި ދެތިން ދުވަހު ވަރަށް ގިނައިން ދެކެވެއެވެ. ރާއްޖޭގައި އެހާ އާންމު ނޫން ދާއިރާއަކުން މިކަހަލަ ޝަރަފުވެރި ކާމިޔާބީއެއް ހޯދުމުން އެންމެން ވެސް މި ތިބީ އުފަލުންނެވެ.\nއުމުރުން 29 އަހަރުގެ ހައިޝަމް އެވަނީ އިންޓަނޭޝަނަލް ދެ މުބާރާތެއްގައި ބައިވެރިވެ މެޑަލް ހޯދައިފަ އެވެ. އަދި މި ދާއިރާއިން އިތުރު ފުރުސަތުތައް ލިބުނު ނަމަވެސް އަމިއްލަ ފަންޑިންގައި މުބާރާތްތަކަށް ދާން ޖެހުމުން ދަތިތަކާ ކުރިމަތިވެ، އެކަން ނުކުރެވެނީ އެވެ. އެކަމަކު މޭ މަހު އޮތް މުބާރާތަކަށް ދެވޭތޯ ވެސް އޭނާ އަންނަނީ މަސައްކަތް ކުރަމުންނެވެ.\nގޯލްޑް މެޑަލްއެއް ލިބުމުން ހައިޝަމް ހުރީ ވަރަށް އުފަލުން -- ފޮޓޯ: އަހުމަދު ނިޝާތު / މިހާރު\nޑިސެންބަރު މަހުން ފެށިގެން ޕްރެކްޓިސްތައް ކުރަމުން އައިސް އެންމެ ފަހުން އެ ދިޔަ "ސައުތު އޭޝިއަން ގިމަހަ ކަރާޓީ ޗެންޕިއަންޝިޕް 2019" ގައި ހައިޝަމް ރާއްޖެ އައީ ގޯލްޑް މެޑަލްއެއް ހިފައިގެންނެވެ. އޭގެ ކުރިން ލިބުނު ސިލްވާ މެޑަލްއަށް އިތުރު ފުރިހަމަ ކަމެއް ގެނެސްދިނީ 60-67 ވެއިޓް ކްލާސް ހަތަރެއް އަދި ފަސްވަނަ ކިއު ކެޓަގަރީން އެއްވަނަ ހޯދައިގެންނެވެ.\nމި ޒުވާނާ އަށް ކަރާޓީގެ ދުނިޔެ އަށް ވަދެވުނީ 2011 ވަނަ އަހަރު އެކުގައި އުޅުނު ބަޔަކާ އެކު އެކަމުގެ ޕްރިކްޓިސް ކުރާ ތަނަކަށް ދެވި، ޝައުގުވެރިކަން އުފެދުނު ހިސާބުންނެވެ.\n"އޭރުވެސް ރާއްޖޭގަ އޮންނަ ކަމެއްމީ. ދެހާސް ނުވއަކުން ފެށިގެން އޮވޭ ކަރާޓީ ކިޔަވައިދޭ އެކި އެސޯސިއޭޝަންތައް. އެކަމަކު އެކުގަ އުޅުނު ބަޔަކާއެކު ވީމަ ފަސޭހަވާނެތާ އެކްސްޕޯސް ވާން. އެގޮތުން އެ މީހުންނާ އެކު ފުރަތަމަ ކްލާހަކަށް ދިޔައީ."\nއައިޖީއެމްއެޗްގައި އޭރު ވަޒީފާގައި އުޅުނަސް، ކަރާޓީ އަށް އުފެދުނު ޝައުގުން ފަހުން މުޅިން ގޮސް އެކަމަށް ހުސްވީ އެވެ. އަދި އިތުރު ޓީޗަރެއް ހޯދައި، ކަރާޓީ ކްލާސް ފުޅާކޮށް ކުރިއަށް ގެންދަން ބޭނުންވެގެން ކުރި މަސައްކަތުން ރާއްޖޭގެ ރިސޯޓެއްގައި މަސައްކަތް ކުރަމުންދާ ސްރީލަންކާ މީހަކާ ދިމާވި އެވެ.\nއެއީ މިހާރު ވެސް ހައިޝަމަށް ޓްރެއިނިން ދެމުން އަންނަ ޓީޗަރު ރިވޮއި ޕްރަސަންނާ އެވެ. އަދިވެސް ރިސޯޓްގައި އުޅެމުން އެ ޓީޗަރު ދަނީ ހައިޝަމްމެން ކަރާޓީގެ ތެރެއަށް ފީނުވާ ތަމްރީނުތައް ދެމުންނެވެ.\nހައިޝަމް އަކީ ބޮޑީޓެކް ޖިމްގެ ފިޓްނެސް އިންސްޓްރަކްޓަރެއް -- ފޮޓޯ: އަހުމަދު ނިޝާތު / މިހާރު\nކަރާޓީގެ ތިއަރީ ބައި ކިޔަވައިދެނީ ޖަޕާނު ބަހުން ކަމަށްވުމާ އެކު ފުރަތަމަ އެކަންވީ ހައިޝަމަށް އުނދަގޫ ކަމަކަށެވެ. އެކަމަކު މިހާރު ޖަޕާނު ބަހުން ގުނަން ދަސްވެ، މަޑުމަޑުން އަންނަނީ އެބަހުގެ ތެރެއަށް ވަދެވެމުންނެވެ.\n"މުބާރާތަކަށް ޕްރެކްޓިސް ކުރާއިރު ހެވީ ލިފްޓިން މަދުކޮށްލަން. އެއީ މޫމަންޓް ސްލޯ ވެދާނެތީ."\nއެންމެ ފުރަތަމަ ސޯޝަލް ސެންޓާގައި ޕްރެކްޓިސްތައް ފެށި ނަމަވެސް، ފަހުން އެ ތަނުން ނިކުންނަން ޖެހިގެން އިންޑޯ ކްރިކެޓް ހޯލުގައި ވެސް ހަައިޝަމްމެން ވަނީ ޕްރެކްޓިސް ކޮށްފަ އެވެ. ފަހުން އެތަން މަރާމަތަށް ހުސްކުރަން ޖެހުމުން ފަހަރަކު ތަނަކަށް ބަދަލުވަމުން ގޮސް ޓްރެކްގައި އައުޓް ޑޯ ޕްރެކިޓްސްތަކެއް ވެސް ކުރިއަށް ގެންދިޔަ އެވެ.\n"(އައުޓްޑޯ ގަ ޕްރެކްޓިސް ކުރިއިރު) މީހުން ވަރަށް ބަލަން ތިބޭ. (މިކަން ކުރާތަން ފެނިގެން ވެސް) ވަރަށް ގިނަ މީހުން ޖޮއިން ކުރި. އެކަމަކު ދެންވެސް ދިމާވަނީ ހަމަ (ޕްރެކްޓިސް ކުރާނެ) ތަނުގެ ދަތިކަން." ހައިޝަމް އޭނާގެ ތަޖުރިބާ ކިޔައިދިނެވެ.\n"މިހާރު ޕްރެކްޓިސް މި ކުރަނީ މާލޭގަ. އެކަމަކު މި ދޭތެރެއިން ތަނުގެ ދަތިކަމެއް ދިމާވެގެން ހުޅުމާލޭގަ ވެސް ޕްރެކްޓިސް ކުރިން އަމިއްލަ ދެތިން އެސޯސިއޭޝަނުން ހިފާފަ އިން ތަނެއްގައި."\nގިނަ ކަރާޓީ ޕްރެކްޓިސްތައް މިހާރު ކުރިއަށް ގެންދަނީ ހަފްތާއަކު ދެތިން ދުވަހު ސޯޝަލް ސެންޓަރުގަ އެވެ.\nހައިޝަމް ބުނީ ކަރާޓީގެ ކަންކަމުގައި އުޅެން ފެށި ހިސާބުން ދިރިއުޅުމަށް ބޮޑެތި ބަދަލުތަކެއް އައި ކަމަށެވެ.\n"އޭރު ގޮތަކަށް ބުނަންޏާ ހުންނާނީ ބޯ ދިގުކޮށްފަ، އެ ލައިފްސްޓައިލްގަ. ދެން ބޭނުން އިރަކު ބޭނުން އެއްޗެއް ކާލާ، ވަޒީފާ އަށް ނުދާ ދުވަހެއް ވެއްޖިއްޔާ ލަހުން ހޭލުމާ އެގޮތަށް އުޅެނީ އޭރު. އެކަމަކު ކަރާޓީ ތެރެއަށް ވަދެވުނު ހިސާބުން ލައިފް ޕްރޮގްރެސްވެ، އެކަމަށް (ކަރާޓީއަށް) ވަގުތު ދޭން ޖެހުމުން މީހާގެ ލައިފްވެސް ޑިސިޕްލީން ވީ. ކަރާޓީގެ ސަބަބުން ދިރިއުޅުމަށް މި އައީ ހަމަ ވަަރަށް ރަނގަޅު ހެޔޮ ބަދަލެކޭ ބުނެވިދާނެ."\nމިހާރުގެ ލައިފްސްޓައިލްގައި ފަތިހު 4:30 ގައި ހޭލާ ކަމަށް ބުނި -- ފޮޓޯ: އަހުމަދު ނިޝާތު / މިހާރު\nހައިޝަމް ބުނީ އޭރާ ބަލައިފަ މިހާރުގެ ކެއުމުގެ ސްޓައިލަ ށްވެސް ބަދަލުތަކެއް އައިސް، ވަރަށް ކޮންޓްރޯލް ކަމަށެވެ. ގަޑިން ގަޑިއަށް ކެއުމާ ވަކި ގަޑިއެއްގެ ފަހުން ކައިބޮއެ ނުހެދުން ފަދަ އުސޫލުތައް ހިފަހައްޓާކަން ހައިޝަމްގެ ހަށިގަނޑު ހެކިދެއެވެ.\n"އަސްލު ދިވެހިން ކަރާޓީއާ މެދު ދެކޭ ގޮތް ވަރަށް ތަފާތު. ފިލްމުތަކުގަ ފެންނަ ގޮތަށް ތެޅުން ކަމަށް އަސްލު ހީވެފަ އޮންނަނީ. އެކަމަކު ކަރާޓީއަކީ މީހާގެ ޑިސިޕްލީންއާ ލައިފްސްޓައިލް ދަސްކޮށްދޭ އެއްޗެއް. އޭގެން ދަސްކޮށްދޭނެ މަޑުމައިތިރިކަމާ ކަންކަމަށް މީހާ ހޭލުންތެރިކުރުމާ ޕްރިކްޓިސްގެ ތެރެއިން ސްޓްރެންތުގެ ބޭނުން ހެޔޮ ގޮތުގައި ހިފަންށާ ސެލްފް ޑިފެންސްގެ ބައި ވެސް."\nކަރާޓީ ފަރިތަ ކުރާއިރު ބޭނުން ކުރަނީ ހުދު ކުލައިގެ ފޮތިން ހަދާފައިވާ ވަކި ޔުނީފޯމެކެވެ. ޖަޕާނު ބަހުން ނަމަ އެއީ "ގީ" އެވެ. ކަރާޓީގެ ތަމްރީނުތައް ލިބި، ޔުނިފޯމް ލެވޭވަރުވުމުން ސްރީލަންކާއިން ޔުނީފޯމްތައް ފައްސުވައިގެން ގެންނަނީއެވެ.\nމުޅި މުބާރާތުގައި ހަ ސަތޭކައަށް ވުރެ ގިނަ ކުދިން ބައިވެރިވިއިރު، ހައިޝަމްގެ ކެޓަގަރީން ގޯލްޑް މެޑަލްއެއް ލިބުމުން ހައިޝަމް ހުރީ ވަރަށް އުފަލުންނެވެ.\nކުރިން 30 އަށް ވުރެ ގިނަ ކުދިން ތިބަ ނަމަވެސް، މެދުކެނޑުމެއް އައުމުން ކުދިން މަދުވެ މިހާރު ކަރާޓީ ކޮމިއުނިޓީގައި އުޅެނީ 17 ކުދިންނެވެ. އެތަނުން އެންމެ ފަހުން އޮތް މުބާރާތުގައި ހައިޝަމްއާއެކު އަށް ކުދިންގެ ޓީމަކުން ބައިވެރިވެ ގިނަ މެޑަލްތަކެއް ވެސް ވަނީ ހޯދާފައެވެ.\nފޮޓޯ: އަހުމަދު ނިޝާތު / މިހާރު\nހައިޝަމް ބުނީ މިކަން ކުރަން ބޭނުން ކުއްޖެއްނަމަ ޝައުގުވެރިވުމުގެ އިތުރަށް ކޮމިޓްމެންޓް ވެސް ބޭނުންވާނެ ކަމަށެވެ.\n"މިއީ އިންކަމް ހޯދަން އަދި ރާއްޖޭގައި ވަރަށް އުނދަގޫ ކަމެއް. އެކަމަކު ކުރިއަށް އޮތް ތަނުގަ ވަރަށް ރަނގަޅު ކަމަކަށް ވާނެ. އަންހެން ކުދިންނަށް ވެސް ސެލްފް ޑިފެންސް އަށް ބަލައިފަ ވެސް ހަމަ ވަރަށް ރަނގަޅު ދާއިރާއެއް މިއީ. އެއީ ކަރާޓީއިން މި ދަސްކޮށްދެނީ ހަމައެކަނި ފިޓްނެސްއެއް ނޫން ދޯ."\nރާއްޖެ އަށް ކަރާޓީގެ ހޭލުންތެރިކަން އިތުރުކޮށް، ޕޮސިޓިވް ވައިބެއް ފަތުރާލަން ހައިޝަމް ބޭނުމެވެ. އެކަމަކު ތަނުގެ ދަތިތަކަމާއެކު އިތުރަށް މިކަން ފުޅާ ކުރުމުގައި އުނދަގޫތަކާ ކުރިމަތިލާން ޖެހެނީ އެވެ.\nމިއަދު ހުރި ހިސާބަށް އާދެވުމުގައި ވެސް ގިނަ ބައެއްގެ އެހީތެރިކަން ލިބެމުން އަންނަ ކަމަށް ހައިޝަމް ބުންޏެވެ. އެގޮތުން ކަރާޓީ ދަސްކޮށްދެއްވި ޓީޗަރު ރިވޮއި ޕްރަސަންނާއާ، ޝާކް މާޝަލް އާޓްސް އެކަޑެމީއާ، ޓީޝާޓް ސްޕޮންސާ ކުރި ބޮޑީޓެކް ޖިމަށާ، ޔޫކޭ އެންބެސަޑަރު އަދި ޔޫތު މިނިސްޓްރީގެ ނަން ފާހަގަ ކުރިއެވެ.\nބޭބީ ނާސަރީ ކުދިން ވެސް ޓިއުޝަނަށް! ވިސްނާލާ\n"ބޭޑް ޓަޗް" ގެ އިތުރަށް ދަރިންނަށް ކިޔައިދީ!\nފޮޓޯ ސްޓޯރީ: އިހުގެ ފުވައްމުލައް، މިހާރު\nއިންސްޓަގްރާމަށް ފޭކް ފޮޓޯ އަޅާ މީހުން ބަސްޓުކޮށްލަނީ


Raajjege jumla reserve gai huree 855.7 million dollar\nރާއްޖޭގެ ޖުމްލަ ރިޒާވްގައި ހުރީ 855.7 މިލިއަން ޑޮލަރު\nރާއްޖޭގެ މަރުކަޒީ ބޭންކް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) -- އަހުމަދު އަޝްހާދު އަބްދުﷲ (ޖެރީ) | އަވަސް\nމިދިޔަ މާޗް މަހުގެ ނިޔަލަށް ރާއްޖޭގެ ޖުމްލަ ރިޒާވް ނުވަތަ އޮފިޝަލް ރިޒާވްގައި ހުރީ 855.7 މިލިއަން ޑޮލަރު ކަމަށް މަރުކަޒީ ބޭންކް އިން ބުނެފި އެވެ.\nމަރުކަޒީ ބޭންކް، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން އާއްމުކުރި މިދިޔަ މަހުގެ ތަފާސް ހިސާބުތައް ދައްކާ ގޮތުގައި މިދިޔަ މަސް ނިމުނުއިރު ޖުމްލަ ރިޒާވްގައި 855.7 މިލިއަން ޑޮލަރު ހުރިއިރު، މިދިޔަ ފެބްރުއަރީ މަހުގެ ނިޔަލަށް ރިޒާވްގައި ހުރީ 830.7 މިލިއަން ޑޮލަރެވެ. މިދިޔަ އަހަރުގެ ފެބްރުއަރީ މަސް ނިމުނުއިރު ހުރީ 757.5 މިލިއަން ޑޮލަރެވެ.\nމި މައުލޫމާތުތައް ދައްކާ ގޮތުގައި ރާއްޖޭގެ ޖުމްލަ ރިޒާވް މިދިޔަ އަހަރުގެ ފެބްރުއަރީ މަހާ އަޅާބަލާއިރު 13 ޕަސެންޓު ވަނީ އިތުރުވެފަ އެވެ. އަދި މި އަހަރުގެ ޖެނުއަރީ މަހާއި މާޗް މަސް އަޅާ ކިޔާނަމަ މި އަދަދު އުޅެނީ ތިން ޕަސެންޓުގެ އިތުރު ވުމެއްގަ އެވެ.\nރާއްޖޭގެ ރިޒާވް އާއްމު ގޮތެއްގައި ބޭނުން ކުރަނީ ރާއްޖެ އަށް ކެއުމަށް ބޭނުންވާ މުދާ އެތެރެ ކުރުމަށެވެ. މި ފައިސާގެ ބޮޑު ބައެއް ކާޑު އެތެރެ ކުރަން ބޭނުން ކުރެ އެވެ. ކޮވިޑް-19 އާ ގުޅިގެން އާމްދަނީ ލިބުން ދަށްވުމުގެ ސަބަބުން ރާއްޖެ އަށް ވަންނަ ޑޮލަރު މަދުވެ އިގްތިސޯދު ވަނީ ހީނަރުވެފަ އެވެ. މީގެ ސަބަބުން ބޭންކް ތަކުން ވަނީ ކާޑުތަކަށް ދީފައިވާ ޑޮލަރުގެ ލިމިޓު ވެސް ދަށްކޮށްފަ އެވެ.\nއެމްއެމްއޭ ފިނޭންސް މިނިސްޓްރީ ދައުލަތުގެ އާމްދަނީ


ރަށުގައި ދެވޭ ކޭބަލް ޓީވީގެ ޚިދުމަތް – އާންމުންގެ ބޮޑު ހިއްސާއަކާއެކު ފޯރުކޮށްދެވޭ ޚިދުމަތެއް – Nilandhe\nރަށުގައި ދެވޭ ކޭބަލް ޓީވީގެ ޚިދުމަތް – އާންމުންގެ ބޮޑު ހިއްސާއަކާއެކު ފޯރުކޮށްދެވޭ ޚިދުމަތެއް\nޚިދުމަތުގެ ފެންވަރު މިހާރަށްވުރެ ރަނގަޅު ކުރަންޖެހޭ.\n10 އޮގަސްޓް 2016\nމީގެ އަހަރުތަކެއް ކުރިން ފެށިގެން މަދު ޗެނަލް ތަކަކާއެކު ފެށީ ނިލަންދޫގެ ކޭބަލް ޚިދުމަތަކީ އޭރުވެސް ނިލަންދޫގެ ވަރަށް ގިނަ ރައްޔިތުންތަކެއް އެކަމަށް އެދިއެދި ތިބި ޚިދުމަތެކެވެ. NJA ކުންފުނިން ފަށާފައިވާ މި ޚިދުމަތަށް އެކިކަހަލަ ކުރިއެރުންތައް އަައިސްފައިވެއެވެ. އެގޮތުން 18ވަރަކަށް ޗެނަލްއާއެކު ފެށި ކޭބަލްގެ ޚިދުމަތް މިއަދު ގާތްގަނޑަށް 28 ޗެނަލްއަށް ވަނީ އިތުރުކޮށްފައެވެ. އަދި ބޭނުންެތެރި މުހިއްމު ބައެއް ޗެލަންތައްވެސް އިތުރުކޮށްފައި ވެއެވެ. އަދި މީގެ އިތުރުން ކޭބަލް ޚިދުމަތްދެމުންގެންދިޔަ ގޮތް ބަދަލުކޮށް، ޑީކޯޑަރ މެދުވެރިކޮށް ޚިދުމަތްދޭން ފެށުން ވެގެންދިޔުމަކީ ވަރަށް ބޮޑު ކުރިއެރުމެކެވެ. އަދި ވަކީން ޚާއްޞަކޮށް އެޚިދުމަތުގައި މިހާރު ބޭނުންކުރަމުންދާ އެޗް.ޑީ ޑިކޯޑަރުތަކަކީ ފެންވަރުގެ ގޮތުން ކުރިން ގެންގުޅު ޑިކޯޑަރަށްވުރެ ބޮޑުތަން ރަނގަޅު ޑީކޯޑަރެކެވެ.\nދޫކުރާ ޗެނަލްތަކާމެދު ހިތްހަމަ ޖެހޭތަ؟\nނިލަންދޫގައި ދެވެމުންދާ ކޭބަލްޚިދުމަތާމެދު ގިނަ ބައެއްގެ ފާޑުކިޔުންތައް އަމާޒުކުރެވޭ އެއް ހިސާބަކީ ދޫކޮށްފައިވާ ޗެނަލްތަކެވެ. އެކިދުވަހު އެކި ޗެނަލް ހުންނަ ޝަކުވާއަކީ ގިނަ ބަޔަކު ކުރާ ޝަކުވާއެކެވެ. “ވަރަށް ބަލާހިތުން ފިލްމު ބަލަން އިންދަ ޓަސްލާފަ ކުރިކެޓް މެޗެއް ދައްކާ ކޮންމެވެސް ޗެނަލްއަކަށް ބަދަލުވެދާނެ” އަޅުގަނޑު ވާޙަކަ ދައްކާލި ނިލަންދޫގެ ޒުވާނަކު ކިޔައިދިނެވެ. “ބައެއްފަހަރު ޗެނަލް 07ން ސްޓާރޕްލަސް ލިބޭނެ. ބައެއްފަހަރު އެހެން އެއްޗެއް ޗެނަލް 07އިން ދޫކޮށްފާނެ.” ތެދެކެވެ. އެއީ އަޅުގަނޑަށްވެސް ތަޖުރިބާ ކުރެވިފައިވާ ކަމެކެވެ. މީގެ އިތުރުން އެކި ޗެނަލްގެ އަޑު އެކި ލެވެލްގައި ހުރުމަކީވެސް ވަރަށް އުނދަގޫވާކަމެކެވެ. “ގިނަ ދުވަސްތަކެއްވަންދެން ބައެއް ޗެނަލްތަކުގެ އަޑު ވަރަށް ނުސާފުކޮށް، ފިސް އަޑަކާއެކު ހުރެ އެކަމުގެ ޝަކުވާވެސް ކުރިން. ދެފަހަރަކު މިގެއަށް އަންނާންވެސް އައި. ބުނިން ދި-ޓީވީ އާއި ވީ-ޓިވީ ގެ އަޑު ނުސާފު ވާޙަކަ. ރަނގަޅެއް ނުވި” އެހެން މީހަކު ކިޔައިދިނެވެ. މީގެ އިތުރުން އެއަރޓެލް މެދުވެރިކޮށް ދޫކޮށްފައި ހުންނަ ޗެނަލްތަކުގެ ފީ ދައްކާފައި ނުހުރުމުގެ ސަބަބުން ޗެނަލްތައް ކެނޑިފައިހުންނަނީވެސް މަަދެއްކޮށެއް ނޫނެވެ.\nކޭބަލް ޓިވީގެ ޚިދުމަތް ފޯރުކޮށްދިނުމަށް ބޭނުންކުރާ ޑިޝްތަކެއް: މޫސުން ގޯސްވުމުން ޗެނަލްތައް ސްޓަކްވެ ނުބެލޭކަމުގެ ޝަކުވާ ރައްޔިތުން ކުރޭ.\nނަގާ ފިއަކީ ރަނގަޅު ފިއެއްބާ!\nކޭބަލް ޓީވީގެ ޚިދުމަތަށް ރަށުން ނަގާ އަގަކީ ބޮޑު އަގެއް ނޫނެވެ. 28 ޗެނަލް ފޯރުކޮށްދޭ ކޭބަލް ޚިދުމަތަކަށް 150ރުފިޔާއަކީ ބޮޑު އަދަދެއް ނޫނެވެ. 28 ޗެނަލް ދޫކުރާއިރު ރީބްރޮޑްކާސްޓުކުރުމަށްޓަކައި ފީއެއް ދައްކަން ޖެހެނީ ކިތަށް ޗެނަލްއަށްތޯ ބަލާލުން ރަނގަޅެވެ. ގިނަ ޗެނަލްތަކަކީ ސެޓަލައިޓް މެދުވެރިކޮށް ހިލޭ ލިބެން ހުންނަ ޗެނަލްތަކެކެވެ. ގަވާއިދުން ފީދައްކައިގެން ކޭބަލް ޓީވީގެ ޚިދުމަތް ލިބިގަންނަ ރައްޔިތުމީހާއަށް އެޚިދުމަތް ބަރާބަރަށްލިބޭތޯ ސުވާލުކޮށްލުން ރަނގަޅެވެ. ކިރިޔާ ވައިރޯޅިއެއް ޖެހިލިޔަސް ނުވަތަ ވިއްސާރަވެލިޔަސް ސްޓަކްވެގެން އެއްވެސް އެއްޗެއް ނުފެންނަ ދެތިން ޗެލަން އަބަދުވެސް ހުރެއެވެ. ވިއްސާރަ ދުވަސްވަރަކަސް ހުޅަނގު މޫސުމުގެ ގަދަ ވައިތެރޭގައިވެސް ރައްޔިތުން ބަރާބަރަށް ކޭބަލް ފީ ދައްކާއިރު އެ ޚިދުމަތްވެސް މެދު ނުކެނޑި ދެވެންޖެހޭނެކަމަށް ގަބޫލުކުރެވެއެވެ. އެހެން ނޫންކަމަށްވާނަމަ މިހާރު ނެގޭ ފީއިން ކޮންމެވެސް އިންސައްތައެއް އުނިކުރަންވީނޫންތޯއެވެ؟ ނުވަތަ ރައްޔިތުން ހެއްވާލާނެ ކޮންމެވެސް ބޯނަސް ކަމެއް ތަޢާރަފްކުރުން ކިހިނެއްތޯއެވެ؟\nބޭނުންކުރާ ޑިކޯޑަރާއި ރިމޯޓު – ސާވިސްކުރެވޭކަށް ނެތް!\nވިޔަފާރި އުސޫލުން ދެވޭ މި ޚިދުމަތުގައި މިހާރު ބޭނުން ކުރެވެމުންދާ ޑިކޯޑަރަކީ ކުރިން ބޭނުން ކުރަމުންއައި ޑިކޯޑަރަށްވުރެ ހުރިހައި ގޮތަކުންވެސް ‘އަރައިހުރި’ ޑިކޯޑަރެކެވެ. އަގުވެސް ބޮޑެވެ. އެއާއެކު އޭގެ ފެންވަރުވެސް ރަނގަޅެވެ. އެހެންނަމަވެސް ޝަކުވާއެއްވެސް އެބައޮތެވެ. ޑިކޯޑަރުގެ އެންމެ ފިތެއް ހިލާކުވެގެން ނުވަތަ ޑިކޯޑަރުގެ މަދަރބޯޑާ ގުޅިފައިވާ ޖެކްތަކުގެ ތެރެއިން ޖެކެއްގެ މައްސަލަ ޖެހުނީމައި އަލުން ޑިކޯޑަރެއް ގަންނަންޖެހުން އެއީ އެކަމަށް އޮތް އެންމެ އެކަށީގެންވާ ހައްލުތޯއެވެ؟ މިހާރު ބޭނުންކުރެވެމުންދާ ‘ކަޅު’ ރިމޯޓުގެ ކުރިން ބޭނުންކުރަމުންދިޔަ ‘ހުދު’ ރިމޯޓު މަސައްކަތް ނުކުރާތީ ރިމޯޓެއް ގަންނަން ދާއިރު “ރިމޯޓު ހުސްވެފައި ހުންނަތާ4މަސްވެއްޖެ” ފަދަ ޖަވާބުތައް އަޑުއިވުން އެއީ ރަށުގައި އެފަދަ ޚިދުމަތެއްދޭ ހަމައެކަނި ކުންފުނިން ދޭންވީ ޖަވާބުތޯއެވެ؟\nދާދި އިހަކަށްދުވަހު އަޅުގަނޑު އުޅޭ ގޭގެ ޓީވީއަކަށް ކޭބަލް ނުލިބިގެން ގުޅާލުމުން ތިޔައީ ކޭބަލް ގުޅަން ބޭނުންކޮށްފައިހުރި ނަރުގެ މައްސަލައެއްކަމަށް ނިންމައި އެކަމަށް ދާނެ ޚަރަދުގެ ވާހަކަ ބުނެފައި ދިޔައީއެވެ. އެހެން ނަމަވެސް ފަހުން ރަށުތެރެއިން ކުއްޖަކު ލައްވައި ބަލާލުމުން ކޮންމެވެސް ވާގަނޑެއް ނުބައިކޮށް ގުޅިފައި އިނީމައި ނުލިބެނީކަމަށްބުނެ ރަނގަޅަށް ގުޅާދިނެވެ. ކަންވީވެސް އެހެންނެވެ. އެވަގުތުން ފެށިގެން މިއަދާ ހަމައަށްވެސް އަދި ހަމަ ރަނގަޅެވެ. ޚިދުމަތުގެ ކަންކަމުގައި އެހީތެރިކަން ދޭން އައި މީހާއަށް މުހިއްމުވީ ކުންފުންޏަށް ފައިސާ ފޮއްޗެއް އިތުރުވާނެގޮތަކަށް އެކަން ނިންމާލާފައި ދާށެވެ. ޚިދުމަތް ހޯދަން ތިބި ރައްޔިތުންގެ ވިސްނުންހުރީވެސް ހަމަ އެގޮތަށް ބާވައެވެ؟\nމިހާރުވެސް ފޯރުކޮށްދޭ ކޭބަލް ޓީވީގެ ޚިދުމަތް މެދު ނުކެނޑި ރައްޔިތުންނަށް ލިއްބައިދެވޭނެ ފަދަ ގޮތަކަށް ކަންކަން ހަމަޖެހިގެން ދިޔުން އެއީ ނިލަންދޫގެ ރައްޔިތުންގެ އުއްމީދެވެ. މިހާރަށްވުރެ ޒިންމާދާރު ގޮތެއްގައި ޚިދުމަތް ދެއްވުމަކީ ޚިދުމަތާމެދު އާންމު ރައްޔިތުންގެ އިތުބާރު މިހާރަށްވުރެ ބޮޑު ވާނެކަމެކެވެ. އަދި ހަަމައެހެންމެ ކޭބަލް ޓީވީގެ ގޮތުގައި ދެވ ޭޚިދުމަތުގެ ކޮލިޓީ ރަނގަޅުކޮށްލުން ބުއްދިވެރިއެވެ. ޗެނަލްތައް އަވަސް އަވަހާ ބަދަލުނުކުރުމާ، ސްޓަކް ނުވާނެފަދަ ގޮތަކަށް ޑިޝްތައް ހަރުކޮށްފައި ބެހެއްޓުން ރަނގަޅެވެ. އަދި އެއަރޓެލްއަށް ދައްކަން ޖެހޭ މަހު ފީތައް ބަރާބަރަށް ދެއްކުމާއި ދޫކުރަމުން އަންނަ ޗެނަލްތައް އިތުރުކުރުމަށް އަބަދުވެސް މަސައްކަތް ކުރަމުންދިޔުމަކީ މިހާރަށްވުރެ ޚިދުމަތް ފުޅާވެގެންދިޔުމަށް ލިބޭނެ ބާރަކަށް ވުން އެކަށީގެންވެއެވެ. ކޭބަލް ޓީވީގެ ޚިދުމަތް ފޯރުކޮށްދޭ ބޮޑެތި ކުންފުނިތަކާ ގުޅިގެން ޚިދުމަތް ތަރައްޤީކުރުމަށް ކުރެވެން ހުރި މަސައްކަތްތައް ކުރުން ރަނގަޅެވެ.